**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Ιανουαρίου 2018, ημέρα Πέμπτη και ώρα 16:35΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Οικονομικών Υποθέσεων, η Διαρκής Επιτροπή Μορφωτικών Υποθέσεων, η Διαρκής Επιτροπή Κοινωνικών Υποθέσεων, η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Παραγωγής και Εμπορίου, υπό την προεδρία της Προέδρου της Διαρκούς Επιτροπής Παραγωγής και Εμπορίου, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Ρυθμίσεις για την εφαρμογή των διαρθρωτικών μεταρρυθμίσεων του Προγράμματος Οικονομικής Προσαρμογής και άλλες διατάξεις» (3η συνεδρίαση).

Στη συνεδρίαση παρέστησαν ο Υπουργός Οικονομίας και Ανάπτυξης, κ. Δημήτριος Παπαδημητρίου, ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νίκος Παππάς, η Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κυρία Έφη Αχτσιόγλου, ο Υπουργός Δικαιοσύνης, Διαφάνειας και Ανθρωπίνων Δικαιωμάτων, κ. Σταύρος Κοντονής, ο Υπουργός Οικονομικών, κ. Ευκλείδης Τσακαλώτος, ο Υπουργός Υγείας, κ. Ανδρέας Ξανθός, ο Υπουργός Περιβάλλοντος και Ενέργειας, κ. Γεώργιος Σταθάκης, ο Αναπληρωτής Υπουργός Οικονομίας και Ανάπτυξης, κ. Αλέξανδρος Χαρίτσης, η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κυρία Θεανώ Φωτίου, η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κυρία Ουρανία (Ράνια) Αντωνοπούλου, ο Αναπληρωτής Υπουργός Υγείας, κ. Παύλος Πολάκης, ο Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος, ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Αναστάσιος Πετρόπουλος, η Υφυπουργός Οικονομικών κ. Κατερίνα Παπανάτσιου, καθώς και αρμόδιοι υπηρεσιακοί παράγοντες.

Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Δημήτρης Βέττας, Δημήτρης Γάκης, Στάθης Γιαννακίδης, Γιάννης Γκιόλας, Γιώργος Δημαράς, Μαρία Θελερίτη, Αφροδίτη Θεοπεφτάτου, Κατερίνα Ιγγλέζη, Αϊχάν Καρά Γιουσούφ, Μαρία Τριανταφύλλου, Χρήστος Μαντάς, Δημήτριος Μάρδας, Αλέξανδρος Μεϊκόπουλος, Αθανάσιος Μιχελής, Γεράσιμος Μπαλαούρας, Κωνσταντίνος Μπάρκας, Χρήστος Μπγιάλας, Μάρκος Μπόλαρης, Κώστας Παυλίδης, Αναστάσιος Πρατσόλης, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Ελευθέριος Αυγενάκης, Απόστολος Βεσυρόπουλος, Γεώργιος Βλάχος, Νικόλαος – Γεώργιος Δένδιας, Θεόδωρος Καράογλου, Γεώργιος Καρασμάνης, Θεοδώρα (Ντόρα) Μπακογιάννη, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ιωάννης Μανιάτης, Κωνσταντίνος Σκανδαλίδης, Γεώργιος Γερμενής, Ευάγγελος Καρακώστας, Ηλίας Παναγιώταρος, Αθανάσιος Βαρδαλής, Νικόλαος Καραθανασόπουλος, Διαμάντω Μανωλάκου, Δημήτρης Καμμένος, Κωνσταντίνος Κατσίκης, Γεώργιος Κατσιαντώνης, Γεώργιος Αμυράς, Θεοχάρης (Χάρης) Θεοχάρης και Νικόλαος Νικολόπουλος.

Από την Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Τζούφη Μερόπη, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Κουτσούμπα Ανδρέα, Ράπτη Ελένη, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Γκιόκας Ιωάννης, Δελής Ιωάννης, Συντυχάκης Εμμανουήλ, Κατσίκης Κωνσταντίνος, Παπαχριστόπουλος Αθανάσιος, Μεγαλομύστακας Αναστάσιος και Μαυρωτάς Γεώργιος.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Δέδες Ιωάννης, Ηγουμενίδης Νίκος, Θεωνάς Γιάννης, Θραψανιώτης Μανώλης, Καΐσας Γιώργος, Καρασαρλίδου Φρόσω, Καστόρης Αστέρης, Κωστοπαναγιώτου Ηλίας, Λιβανίου Ζωή, Μανιός Νίκος, Μιχαηλίδης Ανδρέας, Μιχελογιαννάκης Ιωάννης, Μουσταφά Μουσταφά, Παπαδόπουλος Αθανάσιος, Κυρίτσης Γιώργος, Παραστατίδης Θόδωρος, Σκούφα Ελισσάβετ, Στογιαννίδης Γρηγόρης, Βαγιωνάς Γεώργιος, Βρούτσης Ιωάννης, Γιακουμάτος Γεράσιμος, Γιαννάκης Στέργιος, Γιόγιακας Βασίλειος, Δαβάκης Αθανάσιος, Κασαπίδης Γεώργιος, Κατσανιώτης Ανδρέας, Μαρτίνου Γεωργία, Μηταράκης Παναγιώτης (Νότης), Οικονόμου Βασίλειος, Δημοσχάκης Αναστάσιος, Φωτήλας Ιάσων, Κρεμαστινός Δημήτριος, Κωνσταντόπουλος Δημήτριος, Μπαργιώτας Κωνσταντίνος, Αΐβατίδης Ιωάννης, Σαχινίδης Ιωάννης, Κατσώτης Χρήστος, Λαμπρούλης Γεώργιος, Στεργίου Κώστας, Λαζαρίδης Γεώργιος, Φωκάς Αριστείδης, Μάρκου Αικατερίνη και Μεγαλοοικονόμου Θεοδώρα.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ.: Αθανασίου Αθανάσιος, Kασιμάτη Ειρήνη (Νίνα), Κοζομπόλη Παναγιώτα, Λάππας Σπυρίδων, Μορφίδης Κωνσταντίνος, Μπαλλής Συμεών, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Ντζιμάνης Γιώργος, Ριζούλης Ανδρέας, Σαρακιώτης Ιωάννης, Σταματάκη Ελένη, Σταμπουλή Αφροδίτη, Συρίγος Αντώνιος, Τζάκρη Θεοδώρα, Τζαμακλής Χαρίλαος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Καραγκούνης Κωνσταντίνος, Καββαδάς Αθανάσιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Χαρακόπουλος Μάξιμος, Αχμέτ Ιλχάν, Παπαθεοδώρου Θεόδωρος, Χριστοφιλοπούλου Παρασκευή (Εύη), Μπαρμπαρούσης Κωνσταντίνος, Λαγός Ιωάννης, Γκιόκας Ιωάννης, Παφίλης Αθανάσιος, Συντυχάκης Εμμανουήλ, Καβαδέλλας Δημήτριος, Δανέλλης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

Από την Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Καββαδία Ιωαννέτα, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοφύλακτος Ιωάννης, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Μπαλτάς Αριστείδης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Κουμουτσάκο Γιώργος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παππάς Χρήστος, Κούζηλος Νικόλαος, Μωραΐτης Νικόλαος, Γεωργιάδης Μάριος, Καρράς Γεώργιος-Δημήτριος και Μίχος Νικόλαος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Αρχίζει η τρίτη συνεδρίαση των Διαρκών Επιτροπών Οικονομικών Υποθέσεων, Μορφωτικών Υποθέσεων, Κοινωνικών Υποθέσεων, Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Ρυθμίσεις για την εφαρμογή των διαρθρωτικών μεταρρυθμίσεων του Προγράμματος Οικονομικής Προσαρμογής και άλλες διατάξεις» (3η συνεδρίαση).

Το λόγο έχει πρώτα ο Ειδικός Αγορητής των ΑΝ.ΕΛ., κ. Παπαχριστόπουλος, διότι για ειδικό λόγο θα πρέπει να αποχωρήσει.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των ΑΝ.ΕΛ.): Ακούσαμε όλους τους φορείς στην αίθουσα της Ολομέλειας. Καταρχήν, θέλω να ξεκαθαρίσω, ότι υπάρχουν μερικά παράπονα. Πιστεύω, όμως, για το θέμα της διαμεσολάβησης, διότι πράγματι το κόστος ήταν μεγάλο και νομίζω ότι θα με δικαιώσει ο Υπουργός ο κ. Κοντονής, είδα ότι έκανε δύο, τρείς τροποποιήσεις και νομίζω ότι θα γίνουν δεκτές.

 Θέλω να επαναλάβω για το θέμα των απεργιών.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Δεν έχει κατατεθεί κάτι ακόμα.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των ΑΝ.ΕΛ.): Το ξέρω, κυρία Πρόεδρε. Θέλω να πιστεύω ότι στο θέμα των απεργιών θα γίνει μεγάλος «θόρυβος». Νομίζω ότι με πιο πολύ ευθύτητα δεν μπορούσε να το ομολογήσει ο κ. Τσακαλώτος, ότι «ναι δεν είμαστε σε ευχάριστη θέση». Παρόλα αυτά θεωρώ μείζον θέμα το θέμα των συλλογικών συμβάσεων και ότι θα πρέπει να ξέρουνε οι συνάδελφοι ότι ζητήθηκε Lock Out, ζητήθηκε δικαίωμα να περιοριστεί στα Δευτεροβάθμια, στα Περιφερειακά και στα Τριτοβάθμια, κάτι που δεν έγινε. Θέλω ακόμα να αναφερθώ για τους πλειστηριασμούς, κυρία Πρόεδρε και να πω ότι έκανε έκκληση σ’ όσους δανειολήπτες έχουν μπροστά τους ένα χρόνο, για να μπουν στις ρυθμίσεις του νόμου που προϋπήρχε και που βελτιώθηκε.

Θέλω, επίσης, εγώ προσωπικά να κάνω την εξής έκκληση: Να μην μπερδεύουμε την κατάσχεση, που δεν είναι καθόλου καλό πράγμα, να μην μπερδεύουμε ένα πλειστηριασμό, που ο επισπεύδων είναι πολίτης και δεν είναι ούτε Τράπεζα, ούτε Ταμείο, ούτε Δημόσιο και να μην μπερδεύουμε το θέμα κάποιου που έχει μπει εγγυητής σε ένα επιχειρηματικό δάνειο και έχει βάλει ως εγγύηση το σπίτι του. Σέβομαι και αυτά και νομίζω ότι και γι’ αυτά πρέπει να γίνει κάτι. Εγώ, τουλάχιστον, θέλω να το πιστεύω ότι θα γίνει. Ωστόσο, ξέρουμε όλοι, δεν είναι κακό να το πούμε, ότι το θέμα των πλειστηριασμών είναι μια σκληρή μνημονιακή υποχρέωση που, όμως, το λέω, γιατί έχω ασχοληθεί αρκετά, κανένα, πραγματικά, σπίτι δανειολήπτη μόνο με δάνειο στεγαστικό, κάτω από τις 280.000 € ή τις 260.000 €, όταν έχεις λιγότερα παιδιά, δεν θα μπει σε κίνδυνο. Και έχω προκαλέσει δημόσια, πολλές φορές, κάποιους, θα στεναχωρηθώ που θα το πω, που κάνουν «επαναστατική γυμναστική» καθημερινά για ένα θέμα που πιστεύω, ότι δεν θα θίξει κανέναν ταλαιπωρημένο δανειολήπτη, που πραγματικά έχει πρώτη κατοικία, όπως έχω και εγώ και αποπληρώνω το δάνειο μου.

Θα ήθελα τελειώνοντας, επειδή ξέρω τι θα ακούσω από την Αξιωματική Αντιπολίτευση ό,τι η ισοπέδωση των πάντων δεν είναι σωστή, θα ήθελα όμως να υπενθυμίσω και να ξανά κλέψω κάτι από την ομιλία του κ. Χαρίτση, και μάλιστα έχω θεωρηθεί αιθεροβάμων, επειδή είναι κάτι το οποίο επικαλούμαι και το λέω συνέχεια. Πρώτη χώρα σε απορρόφηση ΕΣΠΑ για 3η χρονιά με 25% και θα κάνω και μια δυσάρεστη υπενθύμιση για αυτούς που κάνουν κριτική, το αντίστοιχο ποσοστό ήταν 1,5% και να θυμίσω ότι αυτά τα χρήματα που βρήκαν τόπο και στην πρωτοβάθμια περίθαλψη και σε αυτούς τους 16 κόμβους που μας ταλαιπωρούσαν για δεκαετίες ολόκληρες, που χρησιμοποίησε ο κ. Σπίρτζης.

Ακόμη, και οι 108 χιλιάδες θέσεις σε βρεφονηπιακούς σταθμούς ήταν από αυτά τα χρήματα και να μην αναφέρω ότι από τα κοινοτικά κονδύλια και από τους ευρωπαϊκούς πόρους μπήκαν 1,5 συν 1 συν 7 δισεκατομμύρια ευρώ εφέτος το 2017 και όποιος τολμά και τα λέει, είναι αιθεροβάμων. Δεν πειράζει, αυτά υπάρχουν με στοιχεία και δεν αναφέρομαι σε αυτά που πρόκειται να επενδυθούν και θα πυροδοτήσουν επενδύσεις γύρω στα 20 δις ευρώ. Κλείνω και ευχαριστώ για την παραχώρηση που μου κάνατε, κυρία Πρόεδρε, λέγοντας ότι κάτι αλλάζει στην ελληνική κοινωνία και καλό είναι η υπερβολή σε αυτή την αίθουσα να σταματήσει, δεν βοηθάει τη χώρα. Δεν θα ήθελα να πω περισσότερα, ευχαριστώ και σε ό,τι με αφορά ψηφίζω και επί της αρχής και επί των και στο σύνολο το νομοσχέδιο.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο για δύο λεπτά έχει ο κ. Γεωργιάδης, Ειδικό Αγορητή της Ένωσης Κεντρώων, για να κάνει και εκείνος μια δήλωση πρόθεσης ψήφου.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Ευχαριστώ πάρα πολύ κυρία Πρόεδρε, και όλους συναδέλφους, καταρχάς, όπως τοποθετήθηκα και χθες στην ομιλία μου, καταψηφίζουμε επί της αρχής, οπότε να το σημειώσετε αυτό, όμως θα ήθελα να κάνω δύο με τρεις σχολιασμούς επί των άρθρων που αφορούν καταρχάς τα άρθρα από το 1 έως 42, που αφορούν τη σύσταση Δημοσίου Δικαίου για το Ελληνικό Κτηματολόγιο. Από τη μια είναι θετικό ότι δημιουργείται ένας νέος φορέας, από την άλλη όμως συστήνονται πάρα πολλές εκατοντάδες θέσεις εργασίας όπου αφήνει και το περιθώριο -αναφέρθηκα και χθες- ρουσφετολογικών προσλήψεων, παρόλα αυτά, εάν διασφαλιστεί η παραμονή των ήδη υπαρχόντων υπαλλήλων, θα είναι κάτι θετικό.

Για τον λατομικό κώδικα, θα ήθελα να αναφέρω ότι έχουμε καταθέσει μια τροπολογία και θα ήθελα να καταγραφεί στα Πρακτικά, η οποία είναι στη διάθεση σας και αφορά μια προσθήκη στην παράγραφο 4, στο άρθρο 15, με την οποία θα επιτρέπεται στους εκμεταλλευτές των λατομείων αδρανών υλικών, εκτός λατομικών περιοχών, τα οποία λειτουργούσαν και λειτουργούν με σκοπό την ολοκλήρωση αποκατάστασης των λατομικών τους χωρών και οι οποίοι άνευ υπαιτιότητας, δεν την έχουν ολοκληρώσει, δύναται να το πράξουν υπό την προϋπόθεση ότι έχουν υλοποιήσει έργο αποκατάστασης σε ποσοστό τουλάχιστον 50%.

Τόσο με εξορυκτική διαμόρφωση των παλαιών βαθμίδων των λατομείων, εντός της διετίας, υπό τη δημοσίευση του παρόντος νόμου, όσο και με επιχωμάτωση χωρίς χρονικό περιορισμό των παλαιών βαθέων ορυγμάτων με στείρα υλικά, μέχρι το υψομετρικό επίπεδο που θέτουν οι εγκριθείσες περιβαλλοντικές μελέτες.

Θα ήθελα να την λάβετε σοβαρά υπόψη σας, εάν μπορεί να γίνει δεκτή, η εν λόγω τροπολογία.

Δεν θα ήθελα να καταχραστώ περισσότερο το χρόνο που μου δίνουν οι υπόλοιποι συνάδελφοί, θα τοποθετηθούμε αναλυτικά -απλά θα ήθελα να αναφέρω, ότι υπάρχουν κάποια θετικά άρθρα κατ’ εμάς, για τα οποία θα τοποθετηθούμε αναλυτικά- στην αυριανή συνεδρίαση της Ολομέλειας.

Επί της αρχής, όπως σας είπα, είμαστε αρνητικοί και ευχαριστώ για άλλη μια φορά όλους τους συναδέλφους για το χρόνο που μου δώσατε.

Σας ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Δηλαδή, επί της αρχής αρνητική, επί των άρθρων επιφύλαξη;

ΜΑΡΙΟΣ ΓΕΩΡΓΙΑΔΗΣ ( Ειδικός Αγορητής της Ένωσης Κεντρώων): Επί των άρθρων, διατηρούμε μία επιφύλαξη, διότι υπάρχουν κάποια θετικά, τα οποία και θα στηρίξουμε, σε κάποια άλλα άρθρα είμαστε στο παρόν και σίγουρα στην πλειοψηφία τους, είμαστε αρνητικοί.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Εντάξει, ποιο αναλυτικά επί των άρθρων, θα τοποθετηθείτε στην Ολομέλεια.

Το λόγο έχει ο κ. Γερμενής.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου - Χρυσή Αυγή): Εγώ, κυρία Πρόεδρε, πολύ σύντομα θα πω τα εξής. Εμείς, επί της αρχής, είμαστε κατά επί του νομοσχεδίου και επί των άρθρων, επιφυλασσόμεθα για την Ολομέλεια.

Εμείς, είμαστε κατά επί της αρχής με τον τρόπο που εισήχθη το νομοσχέδιο, γιατί είναι καθαρά μια μνημονιακή Οδηγία και για κανέναν λόγο η Χρυσή Αυγή δεν μπορεί να συμφωνήσει σε αυτή τη διαδικασία. Μόνον αυτό είναι αρκετό για εμάς, για να ψηφίσουμε, κατά.

Σας ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Έχουν καταγραφεί όλες οι δηλώσεις και τώρα συνεχίζουμε με τον κατάλογο των ομιλητών.

Το λόγο έχει ο κ. Χαρακόπουλος.

ΜΑΞΙΜΟΣ ΧΑΡΑΚΟΠΟΥΛΟΣ: Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, με την συνήθη για την πρώτη φορά αριστερά διαδικασία του επείγοντος, συζητούμε σήμερα τα προαπαιτούμενα της τρίτης αξιολόγησης του τρίτου μνημονίου που φόρτωσαν στις πλάτες του ελληνικού λαού οι δυνάμεις της δημαγωγίας και του λαϊκισμού, που παραπλάνησαν τον λαό, με μυθεύματα και τελικά τον δέσμευσαν με αιωνόβιο υπέρ-ταμείο.

Κανονικά θα έπρεπε οι κυβερνώντες, να ξεκινούν και να τελειώνουν τις ομιλίες τους, ζητώντας συγνώμη για τα ψέματα που είπαν, για τις αυταπάτες που καλλιέργησαν, για τα δεινά που έφεραν χωρίς λόγο στον τόπο, ανατρέποντας την κυβέρνηση το 2014, τυφλωμένοι από το πάθος τους για την εξουσία.

Κυρία Πρόεδρε, γνωρίζουμε, ότι δεν θα το κάνουν, θα συνεχίσουν να εφευρίσκουν χίλιες δυο δικαιολογίες και να κάνουν το άσπρο μαύρο. Στην τέχνη αυτή άλλωστε, «του καιροσκοπισμού και της κώλο-τούμπας», είναι άφταστοι και πλέον παγκοσμίως αναγνωρισμένοι, αφού καθιερώθηκε…..

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Συγγνώμη, κύριε Χαρακόπουλε, σας παρακαλώ πολύ ησυχία, σεβασμό στον ομιλητή και νομίζω, ότι δεν είναι εικόνα αυτή και δεν γράφονται με τόσο θόρυβο και καλά πρακτικά.

ΜΑΞΙΜΟΣ ΧΑΡΑΚΟΠΟΥΛΟΣ: Σημειώνω, λοιπόν, ότι καθιερώθηκε επί των ημερών σας, ο κοινός όρος της κυβίστησης και διεθνώς.

Κυρίες και κύριοι συνάδελφοι, η κριτική στις διακηρύξεις των κυβερνώντων και στα μέτρα που μας καλούν σήμερα να στηρίξουμε, είναι, «σαν να κλέβουμε παγκάρι εκκλησίας».

Τι να πρωτοπούμε; Για τους ηλεκτρονικούς πλειστηριασμούς, από αυτούς που διαρρήγνυαν τα ιμάτιά τους, κραυγάζοντας, «κανένα σπίτι σε χέρια τραπεζίτη»; Για τη μεταβίβαση 14 ΔΕΚΟ στο περιβόητο υπέρ-Ταμείο των 99 ετών και μεταξύ αυτών, Δ.Ε.Η., Ε.Υ.Δ.Α.Π., ΕΛ.ΤΑ., Ε.Υ.Α.Θ., Αστικές Συγκοινωνίες, από αυτούς που συνεχίζουν να χρησιμοποιούν «ανερυθρίαστα τον όρο νεοφιλελευθερισμό», σχεδόν, ως βρισιά.

Για τα καζίνο, που γίνονται, η ναυαρχίδα της αριστερής αναπτυξιακής πολιτικής;

Ωστόσο απ' όλα αυτά τα μέτρα του πακέτου, το πλέον εμβληματικό της άστοχης πολιτικής που ακολουθεί η παρούσα Κυβέρνηση ΣΥΡΙΖΑ- ΑΝΕΛ, είναι, αυτό που αφορά τα πολυτεκνικά επιδόματα.

Σε μία εποχή που το δημογραφικό χτυπάει κόκκινο, που οι επιστήμονες προειδοποιούν ό,τι σβήνουμε ως έθνος, που οι νέοι μας φοβούνται να κάνουν οικογένεια, η Κυβέρνηση, έρχεται κυριολεκτικά «να βγάλει από την μύγα ξύγκι», να περικόψει τα ψίχουλα που παίρνουν οι τρίτεκνοι και οι πολύτεκνοι.

Η αλήθεια, είναι, ότι σε πλέον των 50.000 οικογένειες τριτέκνων και πολυτέκνων, επέρχεται, «η σφαγή των νηπίων του Ηρώδη», καθώς χάνουν την οικονομική ενίσχυση που έπαιρναν.

Αυτή και εάν είναι κοινωνική πολιτική, κυρία Υπουργέ. Ελπίζω στις αιτιάσεις των πολυτέκνων, να μην απαντήσετε προτείνοντάς τους «αντί για γεμιστά, ιμάμ μπαϊλντί».

Επιτρέψτε μου κυρία Πρόεδρε μια αναφορά στο ζήτημα της αδειοδότησης των ραδιοφωνικών σταθμών. Νομίζω ότι για τα ραδιόφωνα που διατηρεί η Εκκλησία της Ελλάδος και οι κατά τόπους Μητροπόλεις, δικαιωματικά λόγω της κοινωνικής αποστολής που επιτελούν και του μη-κερδοσκοπικού τους χαρακτήρα, πρέπει να υπάρξει ειδική πρόβλεψη, όπως επίσης οι δημοτικοί σταθμοί θα πρέπει να εξαιρεθούν από την διαδικασία της δημοπράτησης.

Κυρίες και κύριοι συνάδελφοι, η Κυβερνητική Πλειοψηφία ιδροκοπά αυτές τις μέρες να μας πείσει, ότι το «χοντρό πακέτο» της 3ης αξιολόγησης είναι ο τελευταίος κάβος πριν βρεθούμε εκτός του μνημονίου, στα ήρεμα νερά της ανάπτυξης και μάλιστα «χωρίς ένα ευρώ μέτρα», όπως μας είπε ο κ. Τσίπρας.

Η σκληρή αλήθεια είναι, ότι την Ελλάδα την αναμένει ένας ανηφορικός δρόμος με μέτρα και δεσμεύσεις που έχουν ήδη συμφωνηθεί και ήδη υπογραφεί από τη σημερινή Κυβέρνηση.

Κυρία και κύριοι Υπουργοί, είχατε την ευκαιρία σας θα αποδείξετε τι αξίζετε, αν όσα τάζατε στον λαό μπορούσατε να τα εφαρμόσετε, μετά από 3 ολόκληρα χρόνια δεν απομένουν απορίες για τις ικανότητες και τα όριά σας και αυτό σύντομα, πιστεύω, με την ψήφο του ο ελληνικός λαός θα σας στείλει στα έδρανα της Αντιπολίτευσης, όπου θα έχετε όλο το χρόνο να κάνετε τον απολογισμό σας και να αναμετρηθείτε με τις ιδεοληψίες και τις αγκυλώσεις σας.

Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε κύριε Χαρακόπουλε, το λόγο έχει ο Υπουργός, ο κ. Παππάς.

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Ευχαριστώ κυρία Πρόεδρε, ευχαριστώ και το Σώμα.

Νομίζω ότι το βασικό πρόβλημα της Ν.Δ.- και συγγνώμη που ξεκινώ από αυτό, αλλά ανεβαίνω στο βήμα αμέσως μετά τον κ. Χαρακόπουλο- είναι ότι έχει εγκλωβιστεί σε μία γραμμή, η οποία θα την οδηγήσει να πάει στις εκλογές Σεπτεμβρίου του 2019, ζητώντας από το λαό να της ζητήσει συγγνώμη που την καταψήφισε σε αλλεπάλληλες εκλογικές αναμετρήσεις. Αυτή η γραμμή, πιστέψτε με, έχει όρια. Ο Πρωθυπουργός ήταν εχθές στην Σύνοδο των χωρών του Νότου, την οποία Σύνοδο των χωρών του Νότου, θέλω να σας θυμίσω κύριοι της Αντιπολίτευσης, όταν εμείς λέγαμε ότι είναι αναγκαιότητα, κάποιοι τη λοιδορούσαν.

Έχετε λοιπόν ένα στρατηγικό πρόβλημα και έχει έρθει η ώρα να οργανώσετε και έναν εσωτερικό διάλογο και σας κάνουμε αυτή την πρόταση με απόλυτη ειλικρίνεια. Εάν την δεχτείτε την πρόταση, νομίζω ότι θα συμβάλετε στην ωριμότητα του πολιτικού συστήματος.

Πρέπει να αναρωτηθείτε γιατί αυτό το πρόγραμμα λειτουργεί, γιατί αυτό το πρόγραμμα δεν εκτροχιάζεται δημοσιονομικά, γιατί αυτό το πρόγραμμα αποδίδει, γιατί αφήνει περιθώρια για κοινωνική πολιτική- που ενδεχομένως να είναι έξω από το «ραντάρ» σας;

Μην εξεγείρεστε κ. Τασούλα, είχατε μία ευκαιρία με το συνέδριό σας, άλλα την αξιοποιήσατε απλώς για να αποτυπώσετε, αυτό που εμείς έχουμε διαπιστώσει εδώ και καιρό, ότι ασπάζεστε πλέον και θεσμικά τις πιο ακραίες νεοφιλελεύθερες ιδέες.

Το πρόγραμμα λοιπόν αυτό να σας πούμε ότι λειτουργεί πρώτον, διότι εφαρμόζεται μετά την λαϊκή εντολή, εφαρμόζεται καθώς «υπήρχε πάνω στο τραπέζι». Δεν κάναμε αυτό που έκαναν και οι δικοί σας προκάτοχοι, που πήραν εντολή με «λεφτά υπάρχουν» για να έρθουν να εφαρμόσουν το πρώτο μνημόνιο ή αυτό που κάνατε εσείς, όπου είπατε «επαναδιαπραγμάτευση» και εφαρμόσατε το δεύτερο. Εμείς ότι καταφέρουμε και ότι δεν καταφέραμε το φέραμε ενώπιον του ελληνικού λαού και μιλήσαμε και για τις δυσκολίες, δεν κρυφτήκαμε. Αυτό είναι που θα μπορείτε να χωνέψετε, όπως δεν μπορείτε βεβαίως να χωνέψετε, αυτό που παραδέχθηκε ο τελευταίος Υπουργός των Οικονομικών της Κυβέρνησής σας, ότι το πρόγραμμα που είχατε υπογράψει δεν «έβγαινε». Αυτή είναι η μεγάλη παρακαταθήκη του κ. Χαρδούβελη. Μιλάτε για το e-mail του, το οποίο το στείλατε απεγνωσμένα για να ξεκινήσει μια συζήτηση και φτάσατε που; Να πάρετε μια υπόσχεση ότι θα ξεκινούσε η συζήτηση για προληπτική γραμμή στήριξης, εάν πότε ολοκληρώνατε την αξιολόγηση και το πρόγραμμα.

Και βεβαίως μας κατηγορείτε για την διαπραγμάτευση την οποία κάναμε, αλλά πρέπει να ξέρετε και εσείς, όπως γνωρίζει και ο ελληνικός λαός, ότι εάν εμείς καλούμασταν να υπηρετήσουμε, όπως μας καλούσατε κάθε μέρα, τη συμφωνία η οποία εσείς είχατε υπογράψει με τα πλεονάσματα του 4,5%, δεν θα είχαμε καμία δυνατότητα να ασκήσουμε την κοινωνική πολιτική την οποία έχουμε αυτή τη στιγμή την δυνατότητα να ασκούμε.

Δεν μιλάω για τις μεταρρυθμίσεις στο Δημόσιο, όπου έχετε και εσείς και ο Αρχηγός σας ειδικά, ο πιο αποτυχημένος Υπουργός Διοικητικής Ανασυγκρότησης, το μεγαλύτερο αρνητικό ρεκόρ. Είναι ο Υπουργός των απολύσεων και του διορισμού εν μια νυκτί, με υπουργική υπογραφή, 400 διευθυντών. Δεν θα σας περνούσε ποτέ από το μυαλό να κάνετε την πάρα πολύ σημαντική μεταρρύθμιση, την οποία εμείς έχουμε φέρει, όπως δεν θα σας περνούσε, βεβαίως, από το μυαλό να αναπτύξετε το κοινωνικό εισόδημα αλληλεγγύης ή να έχετε μια μέριμνα και πολιτική για το ΠΕΔΥ, όπως αυτή που ανέπτυξε κυρία Φωτίου στις αλλεπάλληλες συνεδριάσεις και, βεβαίως, μεταρρυθμίσεις του Δημόσιου που αφορούν – επιτρέψτε μου εδώ έναν πατριωτισμό χαρτοφυλακίου – την ψηφιοποίηση του Δημόσιου. Θα είμαστε σε θέση τις επόμενες ημέρες να κάνουμε πάρα πολύ σημαντικές ανακοινώσεις.

Βαδίζουμε, λοιπόν, προς μια έξοδο από το πρόγραμμα, η οποία θα είναι καθαρή από νέα μέτρα. Για πρώτη φορά θα ολοκληρωθεί πρόγραμμα με τους δημοσιονομικούς στόχους φτασμένους και με τα επιτόκια να βρίσκονται σε ιστορικό χαμηλό. Θα είναι η κοσμογονία; Θα πέσει ξαφνικά η ανεργία από το 20% στο 10%; Δεν θα συμβεί αυτό και θα είμαστε απολύτως ειλικρινείς, όμως θα είναι μια τομή σε σχέση με τη λειτουργία και την άσκηση πολιτικής την οποία είχαμε μέχρι τώρα και αυτό, δυστυχώς για τη δική σας ανάλυση, θα είναι οδυνηρό, πιστέψτε με. Η ανεργία θα συνεχίσει να πέφτει και, όταν θα έρθει η ώρα να κάνουμε ταμείο, ο ελληνικός λαός θα έχει να διαλέξει ανάμεσα στην παράταξη που έβγαλε τη χώρα από τα μνημόνια και σταθερά την βγάζει από την κρίση και γιατρεύει τις πληγές της και την παράταξη που τη βύθισε στην πιο βαθιά κοινωνική και οικονομική κρίση που είχε στη μεταπολίτευση. Όπως ακριβώς οι πληγές της μεγάλης κρίσης γιατρεύονται, μπαίνει και μια κανονικότητα και μια νομιμότητα στο χώρο της ενημέρωσης.

Επιτρέψτε μου μια παρέμβαση. Σήμερα είχαμε την κατάθεση των φακέλων στο Εθνικό Συμβούλιο Ραδιοτηλεόρασης για τη διαδικασία της αδειοδότησης η οποία τρέχει. Είναι ένα θετικό βήμα ότι ολοκληρώθηκε απολύτως ομαλά. Θέλω και από αυτό το βήμα να πω ότι η στελέχωση του Εθνικού Συμβουλίου Ραδιοτηλεόρασης έδειξε ότι σε λίγους μήνες μπόρεσε να κάνει όσα δεκαετίες και σκοπίμως δεν έκαναν οι προκάτοχοι και νομίζω ότι αποδείχθηκε πως, όταν υπάρχει πολιτική βούληση και αξιοσύνη από τους θεσμικούς παράγοντες, όλα αυτά τα πράγματα μπορούν να λυθούν.

Ερχόμαστε, λοιπόν, αυτήν τη στιγμή να συζητήσουμε για την αδειοδότηση του ραδιοφώνου. Ξεκινώ αμέσως και μπαίνω στην ουσία των ζητημάτων τα οποία έχουν αναδειχθεί μέσα από τη συζήτηση, για να πω ότι είναι μια διαδικασία η οποία δεν θα εφαρμοστεί με τη μέθοδο «σοκ και δέος». Είναι μια διαδικασία η οποία θα επισυμβεί πάρα πολύ ήρεμα και σταδιακά και θα διασφαλίσει ότι έχουμε πάρα πολύ μεγάλη χωρητικότητα, η οποία θα διασφαλίζει και τους σταθμούς της Εκκλησίας στους οποίους αναφερθήκατε και τους δημοτικούς σταθμούς, βεβαίως. Θέλω να σας παραθέσω δύο αριθμούς. Στην Ευρώπη οι ραδιοφωνικοί σταθμοί είναι 12.500 συνολικά. Στην Ελλάδα είναι 1.000. Αντιλαμβάνεστε, λοιπόν, ότι αν η μια φορά το τηλεοπτικό τοπίο ήταν άναρχο, το ραδιοφωνικό τοπίο είναι πολλαπλώς άναρχο.

Με την ευκαιρία αυτής της τοποθέτησης θέλω να το πω καθαρά για να το ακούσουν όλες οι πτέρυγες της Βουλής και όσοι μας παρακολουθούν. Η διαδικασία θα είναι σταδιακή. Η χωρητικότητα είναι πάρα πολύ μεγάλη. Μιλάμε για 60 με 70 σταθμούς ανά περιφέρεια, αλλά και τη δυνατότητα για πρώτη φορά αδειοδότησης πανελλαδικών ραδιοφωνικών σταθμών και, συνεπώς, ουδείς πρέπει να ανησυχεί, κυρίως δε, επειδή αυτή η παράταξη έχει δείξει ότι ξέρει να κρίνει και να νομοθετεί με κριτήριο τη βέλτιστη αξιοποίηση του σπάνιου πόρου που λέγεται συχνότητες. Να μην ανησυχούν οι ραδιοφωνικοί σταθμοί οι οποίοι δημιουργούν απασχόληση, έχουν πρόγραμμα και έχουν ένα ξεχωριστό κοινωνικό ρόλο, ο οποίος, βεβαίως, δεν μπορεί να μπει ως διακριτική μεταχείριση εκ των προτέρων, αλλά μπορούμε με διαβούλευση στην πορεία της διαδικασίας για την αδειοδότηση να συζητήσουμε πώς όλα αυτά τα πράγματα θα διασφαλιστούν.

Έρχομαι να πω γιατί μου έκανε και την σχετική υπόμνηση ο Υπουργός των Οικονομικών, ότι αναφέρθηκαν κάποιοι Βουλευτές της Αντιπολίτευσης στο ότι δεν είναι στα προαπαιτούμενα η αδειοδότηση των ραδιοφώνων που είναι απολύτως ψευδές, δεν μπήκε παρεμπιπτόντως είναι απολύτως στα προαπαιτούμενα, αφορά την τρίτη εργαλειοθήκη ΟΟΣΑ και είναι στην σελίδα 26 της Συμφωνίας την οποία κάνουμε, η οποία περιλαμβάνει και άλλα πράγματα τα οποία είναι έξω από τα δικά σας ραντάρ. Την ολοκλήρωση του χάρτη συχνοτήτων για το ψηφιακό ραδιόφωνο και βεβαία, την διεξαγωγή διαγωνισμού για τον πάροχο δικτύων για το ψηφιακό ραδιόφωνο, πράγματα που θα γίνουν άμεσα με την στελέχωση της Εθνικής Επιτροπής τηλεπικοινωνιών επειδή η θητεία της προηγούμενης έληξε, η οποία γίνεται αυτές τις ημέρες.

Υπάρχουνε στο σχέδιο νόμου και τα κολλήματα και οι ασυμβίβαστες ιδιότητες, ούτως ώστε να υπάρχει διαφάνεια των πόρων και να διασφαλίζεται η πολυφωνία και ο πλουραλισμός. Κατατίθεται κατά την αδειοδότηση νομοτεχνική μελέτη βιωσιμότητας η οποία είναι και αυτή ένα κριτήριο και βεβαίως, οι υποψήφιοι πρέπει να είναι ασφαλιστικά φορολογικά και τραπεζικά ενήμεροι. Νομίζω ότι και αυτή η διαδικασία, θα προχωρήσει ομαλότατα και θέλω να στείλω και ένα τελευταίο μήνυμα το οποίο είναι πεντακάθαρο, τις αντοχές και την υπομονή αυτής της παράταξης, αυτής της κυβερνητικής πλειοψηφίας και των ανθρώπων της, να μην τις υποτιμάει κανένας διότι, θα πηγαίνει από διάψευση σε διάψευση.

Μια νομοτεχνική βελτίωση, στο δεύτερο εδάφιο της παραγράφου 7 του άρθρου 233, η φράση «εκπροσώπησή τους ενώπιον των αρμόδιων ελληνικών αρχών» αντικαθίστανται από τη φράση «κοινοποίηση των απευθυνόμενων στο ραδιοφωνικό σταθμό εγγράφων».

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κύριος Καράογλου.

ΘΕΟΔΩΡΟΣ ΚΑΡΑΟΓΛΟΥ: Βρισκόμαστε για ακόμη μια φορά στο ίδιο έργο θεατές, με τη συνηθισμένη τακτική που εδώ και 3 χρόνια νομοθετεί η παρούσα συγκυβέρνηση ΣΥΡΙΖΑ-ΑΝΕΛ, έρχεται ακόμα ένα πολυνομοσχέδιο να συζητηθεί στη Βουλή, με διαδικασίες επείγουσες χωρίς δηλαδή, να δίνει τη δυνατότητα για ουσιαστική μελέτη του νομοσχεδίου για ουσιαστική τοποθέτηση και επεξεργασία στις Επιτροπές ή στην Ολομέλεια. Την Τρίτη το βράδυ, θυμίζω κατατέθηκε το πολυνομοσχέδιο με 1.531 σελίδες και 400 περίπου άρθρα. Την επόμενη ημέρα το μεσημέρι, ξεκίνησε η διαδικασία συζήτησης. Όπως καταλαβαίνετε είναι πρακτικά αδύνατο για ένα συνάδελφο, να μελετήσει τις 1.531 σελίδες και να έχει μια πλήρη και σφαιρική εντύπωση, εικόνα για όλα τα άρθρα τα οποία ενδιαφέρουν μια σειρά ανθρώπων της πατρίδας μας.

Σήμερα είδαμε μια διαδικασία ακρόασης φορέων παρωδία που δεν είχε καμία σχέση με αυτά που ο Κανονισμός της Βουλής προβλέπει. Μια διαδικασία δημοκρατικού διαλόγου, όπου οι άνθρωποι που θα τοποθετηθούν επί του νομοσχεδίου, οι κοινωνικοί φορείς, θα είχαν την δυνατότητα να τοποθετηθούν με άνεση και να ακούσουν ερωτήσεις των συναδέλφων για διάφορα ζητήματα που βάζουν με την τοποθέτησή τους. Δυστυχώς, άλλη μια φορά είμαστε θεατές του ίδιου έργου, ενός έργου καλοπαιγμένου που γίνεται για να μη δοθεί η δυνατότητα στο Κοινοβούλιο αλλά και στον ελληνικό λαό, να ξέρει τι ακριβώς συζητείται και τι ψηφίζεται μέσα στην ελληνική Βουλή.

Εκ των πραγμάτων λοιπόν, δεν έχω τον χρόνο να αναφερθώ σε μια σειρά διατάξεων γι’ αυτό θα αναφερθώ σε 2 με 3 πολύ σημαντικά κατά την άποψη μου ζητήματα. Πρώτον, ακούσαμε τον Πρωθυπουργό στο υπουργικό συμβούλιο να αναφέρει ότι δεν υπάρχει με συγκεκριμένο πολυνομοσχέδιο κανένα νέο μέτρο σε βάρος των Ελλήνων πολιτών. Αυτό είναι ένα πολύ μεγάλο ψέμα γιατί απλούστατα ένα μήνα περίπου πριν, όταν συζητούσαμε και ψηφίσατε τον προϋπολογισμό του 2018, ψηφίσατε ταυτόχρονα και νέα μέτρα ύψους 1,9 δις. εκατομμυρίων σε βάρος όλων των Ελλήνων πολιτών και μάλιστα, των κατεξοχήν οικονομικά αδύνατων πολιτών. Έτσι, από 1/1/2018 έχουμε εφαρμογή των μέτρων αυτών, από 1/1/2018 το ΦΠΑ ανέβηκε από το 13% στο 24% στα νησιά, από 1/1/2018 πετσοκόφτηκε το επίδομα για τη θέρμανση των πολιτών, ένα ζήτημα που ενδιαφέρει κυρίως τη Βόρεια Ελλάδα αλλά και τις ορεινές περιοχές της χώρας.

Χαρακτηριστικά αναφέρω το παράδειγμα ότι το 2014 το επίδομα θέρμανσης ήταν 218 εκατομμύρια και με τον προϋπολογισμό του 2018 το πήγατε στα 47 εκατομμύρια, λιγότερο από το ένα τέταρτο δηλαδή και ούτω καθεξής. Άρα, δεν ισχύει η δήλωση του κ. Τσίπρα ότι δεν επιβάλλεται κανένα μέτρο με το πολυνομοσχέδιο, γιατί απλούστατα ένα μήνα πριν ψηφίσατε περίπου 2 δισεκατομμύρια -1,9 δισ. για την ακρίβεια- μέτρα σε βάρος των Ελλήνων πολιτών.

Ένα δεύτερο ζήτημα που θέλω να σταθώ, είναι το ζήτημα του επιδόματος των τρίτεκνων και πολύτεκνων. Κυρίες και κύριοι συνάδελφοι το μεγαλύτερο εθνικό πρόβλημα της χώρας είναι το δημογραφικό. Για να επιβιώσει ένα έθνος ξέρουμε όλοι μας πάρα πολύ καλά ότι χρειάζεται ο μέσος όρος γεννήσεων είναι 2,1 παιδιά να ζευγάρι. Δυστυχώς τα τελευταία 10 χρόνια βρισκόμαστε στα 1,2. Δηλαδή, σαν έθνος, αντί να αυξανόμαστε ή τουλάχιστον να διατηρούμαστε, μειωνόμαστε σταδιακά και αντί η Κυβέρνηση να βοηθήσει όσο περισσότερο γίνεται τις τρίτεκνες, πολύτεκνες οικογένειες να κάνουν και ένα ακόμη παιδί, έρχεται και πετσοκόβει στην κυριολεξία τα επιδόματα και για τους τρίτεκνους και για τους πολύτεκνους. Θεωρώ ότι είναι κάτι απαράδεκτο, γιατί όπως είπα και πιο πριν δημιουργεί τεράστια προβλήματα στη δημογραφική εξέλιξη του πληθυσμού της Ελλάδος που ήδη είναι αρνητική.

Και κλείνοντας, μια που ο χρόνος έχει τελειώσει θυμίζω το γνωστό σύνθημα το οποίο όλοι σας προεκλογικά εκφωνούσατε το 2014 «κανένα σπίτι στα χέρια τραπεζίτη». Λοιπόν νομίζω ότι το 2018 θα πρέπει να το ανακηρύξετε έτος των πλειστηριασμών. Χιλιάδες σπίτια φτωχών ανθρώπων, πρώτες κατοικίες, θα περάσουν στα χέρια τραπεζών, θα περάσουν σε χέρια funds και αυτό γιατί απλούστατα το θεσμικό πλαίσιο το οποίο υπήρχε και λειτουργούσε, ο 4224/13 το άρθρου 3, το οποίο αντιμετώπιζε και έδινε τη δυνατότητα να μη γίνουν πλειστηριασμοί, να μη γίνουν κατασχέσεις σε σπίτια αντικειμενικής αξίας έως 200 χιλιάδων ευρώ, το πρώτο πράγμα που κάνατε ήταν να καταργήσετε το άρθρο 3, με αποτέλεσμα να δίνεται η δυνατότητα να γίνονται κατασχέσεις και σε σπίτια που είναι πρώτες κατοικίες και με αντικειμενική αξία ως 200.000 ευρώ.

Αν θέλετε λοιπόν να αντιμετωπίσετε κάτι από αυτό και αν θέλετε να κάνετε πράξη το σύνθημα του 2014, αλλάξτε, επαναφέρετε το άρθρο 3 του ν.4224/13 για να υπάρχει τουλάχιστον μια κατοχύρωση στο ζήτημα αυτό.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κ. Φορτσάκης.

ΘΕΟΔΩΡΟΣ ΦΟΡΤΣΑΚΗΣ: Ευχαριστώ πολύ, κύριε Πρόεδρε.

Παρότι έχει ειπωθεί πολλές φορές, δεν μπορώ να χωνέψω την υποβάθμιση την οποία υφίσταμαι ως Βουλευτής, όταν καλούμαι μέσα σε μισή μέρα να διαβάσω 1.400 σελίδες κείμενο και 400 άρθρα, τα οποία είναι επί παντός του επιστητού. Ξεκινάνε από το περιβάλλον και καλύπτουν τα πάντα. Δικαιοσύνη, εργασιακά, υγεία, πολιτισμός, οικονομικά, ό,τι μπορεί να φανταστεί κανείς και μάλιστα τόσο χειρότερα είναι τα πράγματα, όσο αναλογίζεται κανείς ότι δεν είναι μνημονιακά όλα αυτά τα μέτρα, αλλά ένα κομμάτι μόνο μνημονιακό. Είναι πραγματικά ντροπή για τη Βουλή.

Είναι η αντίληψη του νομοσχεδίου δυστυχώς μία αντίληψη αποσπασματική. Λείπει η συνολική αντίληψη, λείπει το εθνικό σχέδιο και λείπει και η μελέτη στα περισσότερα θέματα. Δυστυχώς έχουμε να κάνουμε με ένα πνεύμα κρατικιστικό, λαϊκίστικο, αντιλαϊκό, γραφειοκρατικό και αντιεπενδυτικό και θα σας δώσω στα τρία λεπτά που μένουνε, μερικά παραδείγματα.

Κρατικισμός – λαϊκισμός. Η λύση για το Κτηματολόγιο. Για ποιο λόγο 740 υπάλληλοι ιδιωτικού δικαίου μεταφέρονται ως δημόσιοι υπάλληλοι, χωρίς να τηρείται το άρθρο 4 του Συντάγματος και το άρθρο 103 του Συντάγματος; Μπορεί η Πολιτεία να φτιάξει ένα νομικό πρόσωπο δημοσίου δικαίου, δεν μπορεί όμως να δημιουργήσει 740 θέσεις δημοσίων υπαλλήλων προσωποπαγείς. Αυτό είναι ανήκουστο και σας προλέγω ότι θα πέσει στα δικαστήρια, θα προσβληθεί και θα πέσει και είναι η τρίτη ή η τέταρτη φορά που λέω στη Βουλή και κάνω μια πρόγνωση τέτοια. Στις προηγούμενες τρεις δικαιώθηκα. Για αυτό, κύριε Πρόεδρε, σας λέω ότι και τώρα θα δικαιωθώ. Όταν προσβάλλεται τόσο βάναυσα η αρχή της ίσης πρόσβασης στη δημόσια υπηρεσία, έχουμε πρόβλημα συνταγματικό και αυτό θα πέσει.

Παράδειγμα γραφειοκρατικό. Η λύση που δίνεται για το οικονομικό έγκλημα. Υπάρχει αυτή τη στιγμή μεγάλο πρόβλημα, όπως το ξέρουμε, διαφθοράς στη χώρα. Η χώρα έχει δημιουργήσει 8 διαφορετικές υπηρεσίες, οικονομικούς εισαγγελείς, ειδική γραμματεία, ΣΔΟΕ, Οικονομική Αστυνομία, Κέντρο Ελέγχου Μεγάλων Επιχειρήσεων, Κέντρο Μεγάλου Πλούτου, Ανεξάρτητη Αρχή Δημοσίων Εσόδων, Αρχή Ξεπλύματος και έρχεται τώρα και φτιάχνει και μια από πάνω αρχή, για να μη μας φτάνουν αυτές οι 8, να έχουμε και μία παραπάνω και μάλιστα τη φτιάχνει, δημιουργώντας και καινούργιες θέσεις.

Δηλαδή, αυτή η τάση τού να νομίζουμε ότι τα προβλήματα θα δημιουργηθούν όταν πολλαπλασιάζουμε τη γραφειοκρατία, είναι ανήκουστη και νομίζω ότι είναι χαρακτηριστικό να σκεφτούμε ότι, παρ' όλες αυτές τις πολλές Αρχές, οι έλεγχοι και τα έσοδα από τους ελέγχους έχουν δραστικά μειωθεί: 45,3 εκατ. από τη ΛΑΓΚΑΡΝΤ, 445 χιλιάδες από την ΜΠΟΡΙΑΝΣ και μόνον 44 έλεγχοι για τα εμβάσματα του εξωτερικού και μόνον 27 για τη λαθρεμπορία καυσίμων, - για να μη μιλήσω για τα καύσιμα. Δηλαδή, ένα μαύρο χάλι, το οποίο έρχεται, τώρα, να στηρίξει η δημιουργία μιας νέας δομής.

Παράδειγμα άλλης γραφειοκρατίας, είναι η λύση, που δίνεται, για τις συντάξεις, για τη διαμεσολάβηση. Ένας θεσμός, ο οποίος θα μπορούσε να είναι εξαιρετικά χρήσιμος, αντιμετωπίζεται γραφειοκρατικά, με τρόπο ώστε να μην το θέλει κανείς. Αυξάνει το χρόνο εκδίκασης των υποθέσεων, αυξάνει το κόστος και σε τελική ανάλυση, κάνει και το παράλογο να αποκλείει τους δικαστές, δηλαδή τούς κατ' εξοχήν αρμόδιους, από τη δυνατότητα να συμμετάσχουν στη διαμεσολάβηση.

Ακόμα ένα παράδειγμα, η ρύθμιση, που γίνεται για τις συντάξεις, στο Γενικό Λογιστήριο του Κράτους, με ταυτόχρονη μεταφορά της διεύθυνσης, η οποία πηγαίνει στον ΕΦΚΑ, ενώ ξέρουμε, ότι αυτή τη στιγμή, εκκρεμεί το ζήτημα στο Συμβούλιο της Επικρατείας.

Αντι-επενδυτική η κατάσταση, με δύο παραδείγματα: Ξενοδοχεία, Λατομεία. Στα ξενοδοχεία, δημιουργείται ένα βάρος καινούργιο, το οποίο είναι πολλαπλάσιο αυτού, του οποίου θα πάρουμε, αν πράγματι εισπραχθούν αυτά τα 20 εκατ., που περιμένουμε. Μεγάλη απώλεια θέσεων εργασίας και μεγάλη απώλεια τζίρου. Και για τα Λατομεία, για ποιο λόγο οι επιχειρήσεις δεν διευκολύνονται με την ανανέωση της μίσθωσης; Για ποιο λόγο επιβαρύνονται με 1%;

Όλο το νομοσχέδιο, κύριε Πρόεδρε, είναι αποσπασματικό. Είναι νομοσχέδιο, το οποίο δεν έχει καμία συνολική αντίληψη και χαρακτηρίζεται από όλα αυτά τα θλιβερά, τα οποία επεσήμανα.

Γι' αυτό, θα το καταψηφίσουμε. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστούμε. Το λόγο έχει ο κ. Κατσώτης.

ΧΡΗΣΤΟΣ ΚΑΤΣΩΤΗΣ: Ευχαριστώ, κύριε Πρόεδρε.

Ο Εισηγητής μας, ο κύριος Καραθανασόπουλος, μίλησε συνολικά για το πολυνομοσχέδιο και τα «μέτρα –φωτιά», τα οποία περιλαμβάνει και τη στρατηγική, που έρχεται να υπηρετήσει, αυτή της καπιταλιστικής ανάπτυξης.

Από τί χαρακτηρίζεται το πολυνομοσχέδιο; Από την προσπάθεια να καταργήσει τη μεγαλύτερη κατάκτηση της εργατικής τάξης, το δικαίωμα στην απεργία και δεύτερον, από τη διεύρυνση των ηλεκτρονικών πλειστηριασμών και για χρέη προς το δημόσιο. Μιλάμε για τα ασφαλιστικά ταμεία και την εφορία.

Επιτρέψτε μου να μιλήσω για το θέμα της απεργίας. Η Κυβέρνηση, μαζί με τη Ν.Δ., την Ε.Ε., το Διεθνές Νομισματικό Ταμείο και τον ΣΕΒ - και όχι μόνο, επιδιώκουν να σταθεροποιήσουν όλες τις ανατροπές, που κάνατε όλα τα προηγούμενα χρόνια και θα κάνετε στο μέλλον, στις κατακτήσεις του εργατικού και λαϊκού κινήματος, στους όρους αναπαραγωγής της εργατικής δύναμης. Οι συνθήκες «γαλέρας», η μειωμένη τιμή της εργατικής δύναμης, θέλετε να μην αλλάξουν. Αποτελούν όρο για την αυξημένη κερδοφορία των επιχειρηματικών ομίλων. Αυτό είναι το ταξικό πρόσημο του πολυνομοσχεδίου. Αυτή είναι η μεροληψία, η στήριξη της αύξησης των κερδών των επιχειρηματικών ομίλων και αυτό χαρακτηρίζει και αυτό το πολυνομοσχέδιο. Η διατήρηση της «γενιάς των 400 ευρώ», που δημιουργήσατε. Γι' αυτό και η περιστολή των συνδικαλιστικών ελευθεριών και η μη προστασία όσων πρωτοστατούν και οργανώνουν την πάλη των εργαζομένων, δηλαδή των συνδικαλιστών. Γι' αυτό, θεσπίσατε την «ανταπεργία» των εργοδοτών και συνεχίζεται με το κύριο προαπαιτούμενο της τρίτης αξιολόγησης, τον περιορισμό και στην ουσία, την κατάργηση του δικαιώματος της απεργίας.

Με το άρθρο 211 του πολυνομοσχεδίου, εκτός των άλλων «μέτρων – φωτιά», που περιλαμβάνονται για τους εργαζόμενους και το λαό, που προστίθενται σε όλα τα προηγούμενα, η Κυβέρνηση επαναφέρει τη ρύθμιση, η οποία προβλέπει υπερδιπλασιασμό του ποσοστού συμμετοχής των οικονομικά τακτοποιημένων μελών στη Συνέλευση για απόφαση για απεργία.

Διατηρεί όμως, στο ακέραιο το δικαίωμα των εργοδοτών να δημιουργούν ενώσεις προσώπων με 15% που έχουν σαρώσει εργασιακά δικαιώματα και αμοιβές των εργαζομένων με εκατοντάδες συμβάσεις από ενώσεις προσώπων. Ο στόχος σας είναι προφανής, να δυσκολέψετε, να αφοπλίσετε την εργατική τάξη και το κίνημά της, να εμποδίσετε τη διεκδίκηση καλύτερων όρων αμοιβής και εργασίας, να διασφαλίσετε τη συνέχεια της μείωσης της τιμής της εργατικής δύναμης. Οι απεργίες είναι υπό διωγμό. Το 95% των απεργιών που έχουν αποφασιστεί με το σημερινό νόμο έχουν κηρυχθεί παράνομες από τα δικαστήρια. Τώρα, με αυτή τη ρύθμιση που φέρνει η Κυβέρνηση θα πάμε στο 99% που οι απεργίες θα κηρύσσονται παράνομες. Γι’ αυτό λέμε, ότι στην ουσία θέλετε να καταργήσετε αυτό το δικαίωμα.

Γνωρίζετε όλοι σας ότι δεν υπάρχει κανένας εργοδότης που να αδρανεί στη δημιουργία ενός σωματείου που δεν σχεδιάζει την αποφασιστική παρέμβαση στα εσωτερικά του, που δεν επιδιώκει τη χειραγώγηση των μελών του, που δεν οργανώνει δράση ενάντια σε κάθε αγωνιστική διεκδίκηση των δικαιωμάτων τους, που δεν υπερασπίζει την εργασιακή ζούγκλα, τη φθηνή εργατική δύναμη για να αυξάνει τα κέρδη του. Δεν φτάνει που στους χώρους δουλειάς κυριαρχεί η εργοδοτική αυθαιρεσία, η τρομοκρατία, οι εκβιασμοί απόλυσης σε όποιον τολμήσει, όχι να διεκδικήσει, αλλά να ζητήσει τα δεδουλευμένα του, έρχεται η Κυβέρνηση και ενισχύει την εργοδοτική δημοκρατία, την τρομοκρατία των εργοδοτών.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Παρακαλώ τελειώνετε κύριε Κατσώτη, τελείωσε ο χρόνος σας.

ΧΡΗΣΤΟΣ ΚΑΤΣΩΤΗΣ : Ποιος χρόνος κύριε Πρόεδρε, τα 4΄; Ευχαριστούμε για το χρόνο. Εάν θέλετε διακόψτε με.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Δεν θα σας διακόψω, εσείς θα διακόψετε.

ΧΡΗΣΤΟΣ ΚΑΤΣΩΤΗΣ: Το επιχείρημα της Κυβέρνησης ότι δήθεν βοηθά τη συμμετοχή και η δημοκρατική λήψη των αποφάσεων, το προβάλει και ο ΣΕΒ και σήμερα εδώ, χαιρέτησε την Κυβέρνηση για τη ρύθμιση που φέρνει. Τη θεώρησε θετική. Ο εκπρόσωπος βέβαια της Νέας Δημοκρατίας που από τη μία είπε ότι θα ψήφιζε τη ρύθμιση, μπροστά στην προθυμία του ΣΥ.ΡΙΖ.Α. να ικανοποιήσει κάθε αίτημα του κεφαλαίου από τη δήλωση για την ψήφιση, τώρα πλειοδοτεί θέλοντας να πείσει ότι μπορεί καλύτερα να εκπροσωπήσει το κεφάλαιο και ταυτόχρονα, δίνει χέρι βοήθειας στην Κυβέρνηση να περάσει αυτή την εκτρωματική ρύθμιση για την κατάργηση των απεργιών.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Κύριε Κατσώτη, ένα λεπτό να πω κάτι. Θέλω να σας παρακαλέσω, υπάρχει το εξής τεχνικό πρόβλημα, στις 21.00’ πρέπει να έχει δοθεί η έκθεση, οπότε 20.30’ θα πρέπει …

Σας παρακαλώ πολύ να ολοκληρώσω. Λέω λοιπόν, ότι λόγοι αλληλεγγύης προς τους ομιλητές που εκκρεμούν και που είναι πάρα πολλοί, υπάρχει η πρόταση να μειωθεί ο χρόνος στα 3΄, με το επιχείρημα ότι υπάρχει πολιτική ωριμότητα. Είναι πρόταση. Κάποιοι δεν θα μιλήσουν. Η άποψη είναι να κρατηθούν τα 4΄ και να μη μιλήσουν όλοι, αυτό είναι το δίλημμα. Έχω την εντύπωση ότι υπάρχει η δυνατότητα να πυκνώσουμε το λόγο μας και να είμαστε πολύ ουσιαστικοί.

ΧΡΗΣΤΟΣ ΚΑΤΣΩΤΗΣ: Επιτρέψτε μου να τελειώσω τη φράση μου, επειδή με διακόψατε. Λέω, λοιπόν, ότι δίνετε σε όλους τους Υπουργούς 10΄, ενώ δίνετε 4΄ για 400 άρθρα ενός πολυνομοσχεδίου που διαλύει τις ζωές του λαού, που βάζει στο γύψο τους αγώνες του, που θέλετε να στηρίξετε το κεφάλαιο και τις ανάγκες του και προσπαθείτε με αυτό τον τρόπο, fast track, να περάσετε αυτά που θέλετε. Να ξέρετε, ο λαός θα σας σαρώσει και εσάς και τις ρυθμίσεις σας, είναι βέβαιο ότι η εργατική τάξη δεν θα πάει στο γύψο, οι αγώνες τους θα ενταθούν, όπως στην αυριανή απεργία θα δείτε τον κόσμο στο δρόμο να διεκδικεί τα δικαιώματά του.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Έχω την εντύπωση ότι υπάρχει επιλογή. Η προθεσμία δεν επινοήθηκε, δόθηκε από το Προεδρείο. Θα μειώσω το χρόνο των Υπουργών στα 8΄.

Το λόγο έχει ο κ. Τσιάρας.

ΚΩΝΣΤΑΝΤΙΝΟΣ ΤΣΙΑΡΑΣ: Νομίζω ότι είναι κατανοητό απ' όλους, ότι σε ένα νομοσχέδιο, που με πολλές ιδιαιτερότητες έρχεται για συζήτηση, καταρχήν στις τέσσερις Επιτροπές και αύριο στην Ολομέλεια, πρέπει να υπάρχει ο ελάχιστα αξιοπρεπής χρόνος για τους συναδέλφους. Κύριε Πρόεδρε, νομίζω ότι αυτά τα 4΄ πρέπει να τα κρατήσετε, ως χρόνο και ως δυνατότητα των συναδέλφων βουλευτών. Είναι ελάχιστος χρόνος κυριολεκτικά, νομίζω ότι τουλάχιστον την αξιοπρέπεια, που πρέπει να έχει ο κάθε συνάδελφος στη δυνατότητά του να εκφράσει την άποψή του, είναι υποχρέωση από την πλευρά του Προεδρείου να τη διαφυλάξετε.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κ. Μαντάς.

ΧΡΗΣΤΟΣ ΜΑΝΤΑΣ: Νομίζω ότι για να μην υπάρχουν και άλλες εντάσεις, ας πάμε και πιο αργά, ας γίνει ό,τι είναι να γίνει, αρκεί αυτούς τους χρόνους που έχουμε να τους κρατήσουμε. Δεν γίνεται διαφορετικά.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ: Κύριε Πρόεδρε, αντιλαμβάνεστε 3΄ για τον καθένα βουλευτή και 400 άρθρα και 1.600 σελίδες είναι δύσκολο. Εάν η λογική μας είναι ότι πρέπει να δώσουμε την αίθουσα, τότε ας κάνουμε μια κλήρωση να βγουν πέντε τυχεροί να μιλήσουν στο χρόνο τους.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Η απόφαση του Προεδρείου, είναι ότι θα τηρηθεί ο χρόνος, είναι δεκτές οι απόψεις που ακούστηκαν, θερμή παράκληση να τηρηθεί ο χρόνος, 4΄, για λόγους και συναδελφικής αλληλεγγύης για τους πολλούς που εκκρεμούν.

Το λόγο έχει ο κ. Παναγιωτόπουλος.

ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ: Επειδή αδυνατώ, έστω και αξιοπρεπώς, να επεξεργαστώ 100 άρθρα το λεπτό θα περιοριστώ στις διατάξεις, περί διαμεσολάβησης, μια που είναι παρών και ο κ. Υπουργός Δικαιοσύνης, δεδομένου ότι η συζήτηση επί των άρθρων στις επιτροπές δίνει την ευκαιρία για κάποιες εποικοδομητικές, θέλω να πιστεύω, παρατηρήσεις.

Να πω εξαρχής, κύριοι της Κυβέρνησης, ότι εδώ η νομοθετική σας πρωτοβουλία διαμεσολάβηση ήταν μια ευκαιρία, που κατά την ταπεινή μου άποψη, πετάχτηκε στον κάλαθο των αχρήστων. Εξηγούμαι. Όλοι ή σχεδόν όλοι παραδεχόμαστε τη χρησιμότητα της διαμεσολάβησης ως εναλλακτικό τρόπο επίλυσης διαφορών για τους πολίτες, αλλά και για τους ρυθμούς απονομής της δικαιοσύνης.

Όλοι, τα περισσότερα πολιτικά κόμματα - σίγουρα εμείς στη Ν.Δ. - το δικαστικό σώμα, ο δικηγορικός κόσμος, ο αρμόδιος κατεξοχήν φορέας διαχείρισης του συστήματος, δηλαδή, ο Οργανισμός Προώθησης Εναλλακτικών Μεθόδων Επίλυσης Διαφορών (ΟΠΕΜΕΔ) και οι πέντε κοινωνικοί εταίροι παραδεχόμαστε, ότι αυτό πρέπει να ενισχυθεί και να εισαχθεί πιο δυνατά στο δικαιϊκό μας σύστημα.

Πώς τώρα εσείς καταφέρνετε να μετατρέψετε αυτή την καθολική αποδοχή ως προς την αναγκαιότητα ενίσχυσης του θεσμού σε καθολική απόρριψη με σφοδρές ενστάσεις και αντιρρήσεις, διατύπωση έντονου προβληματισμού και ανησυχιών από όλους τους εμπλεκόμενους για το σύνολο σχεδόν των διατάξεων που εισάγετε, εμένα προσωπικά με ξεπερνάει.

Πρόκειται για αρνητικό κατόρθωμα και θα προσπαθήσω να το αναλύσω.

Σημείο πρώτο, κατ΄ επίφαση δημόσια διαβούλευση διάρκειας πέντε ημερών, τρεις οι εργάσιμες πέριξ της πρωτοχρονιάς.

Κακόγουστο ανέκδοτο να συζητάμε για επαρκή διαβούλευση, αλλά και για τήρηση των καλών πρακτικών νομοθέτησης που, τουλάχιστον, ο Υπουργός Δικαιοσύνης θα έπρεπε να προσέξει κατά τι παραπάνω.

Πλήρης απουσία επαρκούς επιστημονικού διαλόγου και συνεργασίας με τη νομική κοινότητα, τους κοινωνικούς εταίρους, τον ΟΠΕΜΕΔ και από κει και πέρα επιπλέον το γεγονός, ότι ενώ υπάρχει διακριτό και συγκεκριμένο νομικό πλαίσιο για τη διαμεσολάβηση στη χώρα (Ν.3898/2010) και τώρα με αυτό νομοσχέδιο η μεταρρύθμιση αυτού του πλαισίου γίνεται με την προσθήκη ενός ακόμη κεφαλαίου σε ένα τέρας 1500 σελίδων πολυνομοσχέδιο μνημονιακών απαιτήσεων, όπως καταλαβαίνετε αυτό το γεγονός από μόνο του υποβιβάζει έτι περαιτέρω και αποδυναμώνει το θεσμό.

Σημείο τρίτο, υποχρεωτικότητα, όπου ακολουθείται το μοντέλο της μόνης ευρωπαϊκής χώρας που προβλέπει υποχρεωτικότητα, δηλαδή, της Ιταλίας.

Η Ευρωπαϊκή, όμως, Οδηγία 2008/92 δεν επιβάλλει στα κράτη - μέλη την καθιέρωση υποχρεωτικού προσταδίου διαμεσολάβησης, αυτή είναι αποκλειστική ελληνική κυβερνητική επιλογή.

Μάλιστα, θα έλεγα, ακούγοντας τον Υπουργό χθες, ότι εκτιμώ πως φάσκει και αντιφάσκει, γιατί αφενός μας λέει, ότι χωρίς υποχρεωτικότητα δεν μπορεί να ευδοκιμήσει η διαμεσολάβηση και αφετέρου προαναγγέλλει κάποια χαλάρωση των όρων της υποχρεωτικότητας.

 Δεν ξέρω πώς θα προχωρήσει τελικά η διαμεσολάβηση με αυτό, αλλά και τα δύο πάντως δεν συμβαδίζουν.

Τέταρτο σημείο, κόστος.

Δεν ξέρω αν είδατε το σημείωμα της Ολομέλειας των Δικηγορικών Συλλόγων κατά στη διαβούλευση και στην ακρόαση φορέων, όπου έκανε λόγο για αύξηση κόστους. Για παράδειγμα, σε μια υπόθεση μικροδιαφοράς αντικείμενο έως 5000 €, αύξηση κόστους 330%, δηλαδή, υπετριπλασιασμός με διαμεσολάβηση σε σχέση με το κόστος της εκδίκασης του Ειρηνοδικείου, με αποτέλεσμα προφανές, όπως καταλαβαίνετε, να επιβαρύνονται σχετικά περισσότερο οι οικονομικά αδύνατοι.

Επικαλούμαι το σημείωμα του Δικηγορικού Συλλόγου μαζί με τη διαμεσολάβηση, κύριε Υπουργέ, και μπορείτε μετά να μας εξηγήσετε, μαζί με την παράσταση του δικηγόρου, το Φ.Π.Α κ.λπ. και όχι μόνο το κόστος του διαμεσολαβητή.

Περιμένω να απαντήσετε πάνω σε αυτά, κύριε Υπουργέ, προσπαθώντας να λειτουργήσω εποικοδομητικά.

Προτείνω μάλιστα να κάνετε ένα διαχωρισμό – διαφοροποίηση ανάλογα με τις προβλέψεις κόστους και ανάλογα με το χρηματικό αντικείμενο της διαφοράς, γιατί εδώ υπάρχουν υψηλού χρηματικού αντικειμένου διάφορες, όπου οι διάδικοι ή οι προσφεύγοντες αντέχουν την κάλυψη υψηλού κόστους, όμως υπάρχουν και άλλα αντικείμενα που δεν το αντέχουν.

Μπορείτε, λοιπόν, να κάνετε το διαχωρισμό.

Τέταρτον, επιμήκυνση συνολικού χρόνου επίλυσης κάτι που είναι ιδιαίτερα προβληματικό σημείο.

Σας έχει απασχολήσει μήπως ο κακόπιστος διάδικος χρησιμοποιήσει δολίως τη διαμεσολάβηση ως μέσο επιβράδυνσης της εκδίκασης υπόθεσης;

Μπορεί με τις προθεσμίες που προβλέπονται η καθυστέρηση της συνολικής επίλυσης της διαφοράς και μέσα στα δικαστήρια να καθυστερήσει πάνω από έναν χρόνο και αυτός είναι επιβαρυντικός παράγοντας.

Σας παρακαλώ πολύ να το δείτε.

Τέλος, ο αποκλεισμός δικαστικών Υπουργών, που νομίζω ότι έχετε αλλάξει, αν δεν κάνω λάθος, τη διάταξη αυτή. Πάλι, όμως, όταν διακρίνετε μεταξύ πρώην δικαστικών λειτουργών που, ήδη, διαπιστευθέντες μπορούν να είναι, πλέον, διαμεσολαβητές και σ' αυτούς που μην έχοντας διαπιστευθεί να μην μπορούν από εδώ και στο εξής να είναι διαμεσολαβητές, όπως καταλαβαίνετε κάνετε μία διάκριση.

Θα ήθελα να μας το εξηγήσετε αυτό.

 Για τα υπόλοιπα θα αναφερθούμε στην Ολομέλεια.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ: Ευχαριστώ πολύ κύριε Πρόεδρε.

Κύριοι της κυβέρνησης, η ανοχή των πολιτών έχει όρια. Και όταν επιλέγεις να κινείσαι μόνιμα στα όρια αυτά και να τα δοκιμάζεις, κινδυνεύεις να βρεθείς στο περιθώριο της ιστορίας πριν προλάβει να χτυπήσει για σένα το καμπανάκι του κινδύνου.

Υπάρχει ένα σημείο, αγαπητοί συνάδελφοι, της Συμπολίτευσης, μια λεπτή κόκκινη γραμμή, την οποίαν όταν την περάσεις δεν υπάρχει γυρισμός. Και αυτό ακριβώς κάνετε χωρίς να το καταλαβαίνετε με το παρόν νομοσχέδιο.

Γεμίζει η ζωή μας κόφτες, κόφτες στους μισθούς, στις συντάξεις, κόφτης τώρα στο δικαίωμα της απεργίας, κόφτης δυστυχώς ακόμα και στα παιδιά που μπορούμε να κάνουμε. Με τους ΣΥ.ΡΙΖ.Α.-ΑΝ.ΕΛ. μπορούμε πλέον μέχρι δύο, γιατί στα τρία καιγόμαστε.

Άκουσα χθες τον Εισηγητή μας, τον κύριο Κωνσταντινόπουλο, να αναφέρεται σε ένα νόμο του κυρίου Κοντονή μια που είναι και σήμερα εδώ, το οποίο ούτε λίγο ούτε πολύ μας λέει ότι με τους ηλεκτρονικούς πλειστηριασμούς απαλλάσσονται οι πολίτες από το ψυχολογικό κόστος που έχει ένας πλειστηριασμός σε φυσικό χώρο.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Που το είπα αυτό; Με ακούσατε να το λέω;

ΓΕΩΡΓΙΟΣ ΑΡΒΑΝΙΤΙΔΗΣ: Θα πω μόνο μια κουβέντα. Καλό είναι να μετράμε τα λόγια μας. Το θέμα είναι πολύ σοβαρό και ήδη έχει πάει πολλά βήματα πίσω από το νομοθετικό πλαίσιο προστασίας της πρώτης κατοικίας που το ΠΑ.ΣΟ.Κ. θέσπισε μέσω κρίσης.

Μην προκαλούμε, λοιπόν, την κοινωνία. Ως εδώ!

Έρχομαι τώρα στην ανάπτυξη. Όλα θα αλλάξουν, το ακούσαμε και από τον κ. Παππά, όταν η κυβέρνηση φέρει τη δίκαιη ανάπτυξη στην πατρίδα μας, σύμφωνα πια με το νέο αφήγημα το οποίο ακούμε την τελευταία περίοδο

Ήδη με το παρόν νομοσχέδιο παίρνουμε μια πρώτη γεύση για το τι θα ακολουθήσει.

Το νέο παραγωγικό μοντέλο, σύμφωνα με εσάς, συνοψίζεται στο εξής. Για κάθε, παραγωγική μονάδα της Δ.Ε.Η. που θα πουλάμε, θα φέρουμε στη θέση της ένα καζίνο. Αυτό είναι το σχέδιό σας για τη Φλώρινα, δεν ξέρω ποιο είναι για την Κρήτη.

Μοντέρνα πράγματα, «Αριστερά πράγματα», με έμφαση στην παραγωγή πλούτου προς όφελος της κοινωνίας, τα οποία φαντάζομαι ότι αποτελούν και τον κορμό του διαπραγματευτικού σχεδίου, βάση του οποίου κλείσατε γρήγορα και χωρίς κόκκινες γραμμές την τρίτη αξιολόγηση.

Φαντάζομαι ότι στους κατοίκους της Φλώρινας θα εξηγήσετε με ευκολία το σχέδιο αυτό, όπως το ίδιο εύκολα θα εξηγήσετε και στους δικηγόρους του κτηματολογίου τους λόγους για τους οποίους τους εξωθείτε σε παραίτηση.

Ακούστε αγαπητοί κύριοι συνάδελφοί τι ωραία πράγματα κάνει η κυβέρνηση στο κτηματολόγιο. Αυτή τη στιγμή που μιλάμε υπάρχει ένα σύστημα δομών, υπηρεσιών που δουλεύει ικανοποιητικά και προχωράει το έργο της κτηματογράφησης σε όλη τη χώρα, το οποίο σύμφωνα με τον σχεδιασμό έπρεπε να ολοκληρωθεί μέχρι το 2020. Το σύστημα αυτό λειτουργεί υπό ένα νομικό πρόσωπο ιδιωτικού δικαίου, την Ε.Κ.Α. Α.Ε, με μοναδικό μέτοχο το ελληνικό δημόσιο και με εκκρεμότητα να υπογραφούν 32 εναπομείναντες συμβάσεις.

Σήμερα, λοιπόν, η εφημερίδα «Καθημερινή», για να το καταθέσω, αναφέρει ότι υπογράφηκαν αυτές οι συμβάσεις, με τις οποίες ώστε να πάρουμε προκαταβολή 9,2 εκατομμύρια από το ΕΣΠΑ.

 Και τι σημαίνουν όλα αυτά, αγαπητοί κύριοι συνάδελφοι;

 Σημαίνουν πολύ απλά ότι τα πράγματα έχουν πάρει τον δρόμο τους αρκεί να δουλέψει απρόσκοπτα η δομή και όλοι οι εμπλεκόμενοι. Αυτό καταλαβαίνουν όσοι ασχολούνται με το θέμα. Όλοι, εκτός από την κυβέρνηση που επιλέγει μάλλον να βάλει τρικλοποδιές. Τρικλοποδιά πρώτη, έχει να κάνει με τη μετάβαση στο νέο φορέα.

Η κυβέρνηση θεωρεί ότι η Ε.Κ.Α. Α.Ε. έχει πρόβλημα και πρέπει να γίνει νομικό πρόσωπο δημοσίου δικαίου, χωρίς βέβαια σε κανένα σημείο του νομοσχεδίου να εξηγεί ποιο είναι το πρόβλημα αυτό.

Όπως σκοπιμότητες θεωρούμε ότι εξυπηρετεί απόφαση να εξωθείτε σε παραίτηση τουλάχιστον 51 από τους 63 δικηγόρους που υπηρετούν σήμερα στο κτηματολόγιο, χωρίς κανένα μα κανένα προφανή λόγο. Και κανείς δεν μπορεί να εξηγήσει γιατί αυτοί οι άνθρωποι που αποτελούν την ιστορική μνήμη του φορέα πρέπει να αλλάξουν εργασιακό καθεστώς και να κάνουν αύριο μια άλλη δουλειά.

Και να πω ορισμένα πράγματα. Όσον αφορά το Χρηματιστήριο Ενέργειας, θεωρούμε θετική την εξέλιξη αρκεί η εξοικονόμηση οποία θα γίνει να οδηγήσει σε μείωση του κόστους για τους καταναλωτές.

Και τέλος, να πω για το νέο θεσμικό πλαίσιο, για τα λατομεία. Η φιλοσοφία του νομοσχεδίου είναι απλή. Για να καταπολεμήσουμε την γραφειοκρατία, πρέπει να καταργήσουμε τις άδειες εκμετάλλευσης και εγκατάστασης και πρέπει οι επιχειρήσεις να προσαρμοστούν στις προδιαγραφές.

Τέλος, να πω, ότι μπαίνουν ζητήματα ανταγωνισμού, μια που κάποιοι θα έχουν άδειες για 70 χρόνια και κάποιοι άλλοι, θα είναι άλλης ταχύτητας. Είναι ζητήματα, στα οποία κανείς δεν μπορεί να απαντήσει. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος των Επιτροπών): Υπάρχουν στις ομιλίες μέσα πολύ κρίσιμα και πυκνά σημεία, που πραγματικά έχουν το επιχειρησιακό τους ενδιαφέρον και πρέπει να το λαμβάνουν υπόψη τους οι Υπουργοί. Ας μένουμε σε αυτά, οι ρητορικές, εν πάση περιπτώσει, ή τα σχήματα λόγου, έχουν ήδη αναπτυχθεί, έχουμε και το χρόνο της Ολομέλειας.

 Το λόγο έχει ο κ. Μπουκώρος.

ΧΡΗΣΤΟΣ ΜΠΟΥΚΩΡΟΣ: Ευχαριστώ, κύριε Πρόεδρε.

 Είμαι βέβαιος, ότι στο μέλλον οι επισπεύδοντες Υπουργοί του σημερινού πολυνομοσχεδίου, δεν θα αισθάνονται και ιδιαίτερα περήφανοι για τον τρόπο με τον οποίο νομοθετούν. Δίνονται 4 λεπτά στους Βουλευτές για να μιλήσουν για 400 άρθρα. Η διαβούλευση δεν διήρκησε ούτε μισή μέρα. Είναι απίστευτη η ευκολία με την οποία η κυβέρνηση ΣΥΡΙΖΑ-ΑΝΕΛ, αλλάζει τις ζωές των Ελλήνων κυριολεκτικά με σβηστά τα φώτα. Κυριολεκτικά χωρίς ενημέρωση, χωρίς να καταλάβουν οι πολίτες τι ακριβώς συμβαίνει. Αυτός είναι ο πάγιος τρόπος με τον οποίο νομοθετεί η Κυβέρνησή σας. Είστε εσείς οι ίδιοι που φωνάζατε για τη χούντα των πράξεων νομοθετικού περιεχομένου. Επειδή, είναι αδύνατο θα αναφερθώ στο πολυνομοσχέδιο κύριε Πρόεδρε, σε δύο σημεία.

Θα ξεκινήσω από τις αδειοδοτήσεις των ραδιοφωνικών σταθμών. Πραγματικά κατεβάζει ο αρμόδιος Υπουργός ένα γενικόλογο νομοθετικό πλαίσιο, όπου όλα τα κρίσιμα ζητήματα, δηλαδή, το τίμημα εκκίνησης, η διαγωνιστική διαδικασία, το κόστος της παροχής του παρόχου και όλα αυτά τα ζητήματα παραπέμπονται σε κοινές Υπουργικές Αποφάσεις και στο Εθνικό Συμβούλιο Ραδιοτηλεόρασης και την διαγωνιστική διαδικασία, η οποία θα προκηρυχθεί.

 Κανένα χρονοδιάγραμμα στο νομοσχέδιο, δηλαδή, τι επιχειρεί η Κυβέρνηση; Να οδηγήσει σε αιχμαλωσία εκατοντάδες ραδιοφωνικούς σταθμούς. Ούτε πότε θα ξεκινήσει η διαδικασία, ούτε πότε θα ολοκληρωθεί η διαδικασία. Όλοι να έχουν το φόβο του Αγά-Υπουργού. Αυτή είναι η στόχευση.

Δεν ξεκαθαρίζει επίσης, ο κ. Υπουργός ορισμένα πάρα πολύ σοβαρά ζητήματα που έχουν να κάνουν με το δικαίωμα συμμετοχής στη διαγωνιστική διαδικασία. Κυρίως, έρχεται η Κυβέρνηση που λειτουργεί υπέρ των μικρών επιχειρηματιών στα μίντια, που είναι κατά της διαπλοκής, να νομοθετήσει για πρώτη φορά, κύριοι Υπουργοί, ραδιοφωνικές άδειες εθνικής εμβέλειας, πράγμα το οποίο εκτός ορισμένων εξαιρέσεων, δεν υπάρχει πουθενά στην Ευρώπη. Δηλαδή, θα οδηγήσετε τους περιφερειακούς σταθμούς στη σιγή, γιατί βεβαίως με τις άδειες πανελλαδικής εμβέλειας της οποίας θεσμοθετείτε, ο ανταγωνισμός δεν θα είναι με ίσους όρους.

Άρα, εσείς νομοθετείτε υπέρ των μεγάλων συμφερόντων και εναντίον των μικρών περιφερειακών σταθμών. Να το διαβάσετε καλύτερα, κυρίες και κύριοι συνάδελφοι της πλειοψηφίας.

Πάμε τώρα στα επιδόματα.

Ισχυρίζεται η Κυβέρνηση ότι θα ενισχύσει τις οικογένειες με ένα η δυο παιδιά, πράγμα στο οποίο δεν διαφωνούμε. Εκείνο που λέμε ξεκάθαρα και προς πάσα κατεύθυνση, είναι, ότι δεν πρέπει να περικοπούν τα επιδόματα των τρίτεκνων και των πολυτέκνων. Ο μόνος νόμος που έχει μετρήσιμα αποτελέσματα μέχρι σήμερα, είναι ο νόμος 3454/2006, της Κυβέρνησης Κώστα Καραμανλή, ο οποίος τι απέδωσε; ενισχύοντας με καινοτόμα μέτρα και δράσεις την τρίτεκνη και πολύτεκνη οικογένεια, ενώ από το 2000 μέχρι το 2006, είχαμε αύξηση των γεννήσεων κατά 1000 ετησίως, αμέσως το 2007, το 2008 και το 2009, η αύξηση των γεννήσεων καταγράφεται στις 6000 και 7000 ετησίως, αυξημένες εννοώ. Αυτό δείχνει ότι ο νόμος λειτούργησε.

 Η Κυβέρνηση λειτουργεί σήμερα ψηφοθηρικά και απευθύνεται σε μεγαλύτερα κοινά. Όμως το δημογραφικό πρόβλημα της χώρας, δεν είναι ταξικό κυρίες και κύριοι, είναι καθαρά αριθμητικό. Λέτε, ότι είναι λίγες οι πολύτεκνες οικογένειες, πράγματι είναι περίπου 200.000.

Τα μέλη των πολυτέκνων και των πολύτεκνων οικογενειών όμως είναι 1.200.000 και αυτό πρέπει να το λάβετε σοβαρά υπόψη σας.

 Ολοκληρώνω, κύριε Πρόεδρε, λέγοντας ότι κανένας δεν έχει αντίρρηση στην ενίσχυση του ενός και των δύο τέκνων. Λέμε απλά ότι τα δύο τέκνα δεν ανανεώνουν τον πληθυσμό, τον οδηγούν στην γήρανση και στη μείωση. Πρέπει να βρει η κυβέρνηση τρόπο, γιατί είναι σημαντικό, είναι θέμα εθνικών διαστάσεων, είναι μια βραδυφλεγής βόμβα στα θεμέλια της ελληνικής κοινωνίας. Αν δείτε την εξέλιξη των θανάτων με τα στοιχεία της Εθνικής Στατιστικής Υπηρεσίας από το 2000 μέχρι το 2017 έχουμε ραγδαία αύξηση. Η χειρότερη χρονιά είναι το 2017. Σύμφωνα με την ΕΛΣΤΑΤ το πρώτο δεκάμηνο οι θάνατοι στη χώρα μας είναι 101.000 και οι γεννήσεις μόλις 72.000. Αυτό σημαίνει ότι στο τέλος του έτους θα υπερβούμε τους 125.000 θανάτους όταν οι γεννήσεις δεν θα ξεπεράσουν τις 90.000, πράγμα το οποίο δίνει ως αποτέλεσμα απώλεια 35.000 ανθρώπων ετησίως. Με τις πολιτικές σας χάνουμε μια μεσαία πόλη κάθε χρόνο. Αντιμετωπίστε το δημογραφικό, διότι θα είστε υπόλογοι στις γενιές του μέλλοντος.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κ. Βαρβιτσιώτης.

ΜΙΛΤΙΑΔΗΣ ΒΑΡΒΙΤΣΙΩΤΗΣ: Είναι πρωτοφανής η διαδικασία με την οποία νομοθετείτε μέτρα τα οποία ξέρατε και τα οποία διαβουλευόσασταν εδώ και μήνες, πολλά από αυτά εδώ και χρόνια και είχατε όλη τη δυνατότητα και καμία πίεση να τα έχετε φέρει, να έχει γίνει σωστή διαβούλευση, να έχει γίνει σωστή ενημέρωση στο Σώμα του τι περνάμε, να μελετήσουμε τις επιδράσεις που έχουν συγκεκριμένα μέτρα, όπως ανέλυσε ο συνάδελφος πριν από λίγο για τα μέτρα σε σχέση με το δημογραφικό και να υπάρχουν αποφάσεις. Δεν υπήρχε καμία τέτοια βιάση.

Αυτό που κάνετε είναι ότι καλύπτετε μέσα από αυτή τη διαδικασία, που είναι επαναλαμβάνω πρωτοφανής, ένα πράγμα, καλύπτετε την ντροπή σας για το πόσο έχετε μείνει πίσω από όλες τις δεσμεύσεις σας. Γιατί δέσμευσή σας ήταν να λειτουργεί σωστά το Κοινοβούλιο και με διαφάνεια, την οποία έχετε καταπατήσει σήμερα.

Γιατί άκουσα τον κ. Παππά πριν από λίγο να νουθετεί την αντιπολίτευση και να λέει, ξέρετε με τον τρόπο που πολιτεύεστε δεν θα πάτε μπροστά και αναρωτήθηκε, γιατί το πρόγραμμα αυτό πήγε μπροστά. Εγώ θέλω να πω στον κ. Παππά ότι αν αυτό το πρόγραμμα σήμερα λειτουργεί, λειτουργεί για ένα λόγο. Γιατί δεν υπάρχει μια ανεύθυνη και λαϊκίστικη αντιπολίτευση να κάνει όλα αυτά, τα οποία κάνατε εσείς. Να ξεσηκώνει τις προσδοκίες, να δημιουργεί φρούδες ελπίδες, να φωτογραφίζει και να εμφανίζει ευρωδέντρα από όπου θα κόβουμε ευρώ και θα λύνουμε τα προβλήματά μας.

Η ανικανότητα σας στην αντιμετώπιση των πραγματικών προβλημάτων φαίνεται πάλι σ΄ αυτό το νομοσχέδιο. Γιατί, όπως ξεχάσετε τις αξίες σας έτσι έχετε ξεχάσει και τις πρόσφατες δεσμεύσεις σας. Γιατί δεν πήρατε λαϊκή εντολή το 2015 για να κόψετε τα επιδόματα στους τρίτεκνους και στους πολύτεκνους. Δεν πήρατε λαϊκή εντολή το 2015 για περιορισμό των κοινωνικών δαπανών, μάλιστα λέγατε ότι θα φέρετε το παράλληλο πρόγραμμα. Δεν πήρατε λαϊκή εντολή το 2015 για να πηγαίνετε με διαδικασίες εξπρές στις ιδιωτικοποιήσεις των ΔΕΚΟ. Δεν πήρατε εντολή το 2015 για να φέρετε μόνο με τροπολογίες, γιατί δεν έχετε φέρει ούτε έναν εργατικό νόμο, όλες τις αλλαγές στο εργασιακό δίκαιο. Ούτε πήρατε εντολή το 2015 να λύσετε το αναπτυξιακό πρόβλημα της χώρας με ξεχασμένες εντολές και ερήμην των τοπικών κοινωνιών, για τις οποίες λέτε ότι θα φέρετε και τοπικά δημοψηφίσματα, όπως κάνετε με τα καζίνο. Γιατί δεν κάνετε τοπικά δημοψηφίσματα για τα καζίνο; Εσείς δεν λέτε ότι χρειάζονται τοπικά δημοψηφίσματα για σοβαρά θέματα; Γιατί δεν τα κάνετε; Θα φέρετε αφού νομοθετήσετε τη σοβαρή παρέμβασή σας;

Ακούστε κάτι, επειδή έχετε αποτύχει σε όλα τα μέτρα, δημιουργείτε άλλον έναν φορέα αντιμετώπισης της φοροδιαφυγής. Τα σημερινά αποτελέσματα της αντιμετώπισης της φοροδιαφυγής και της αντιμετώπισης της λαθρεμπορίας είναι τραγικά και σας βαραίνουν προσωπικά τον καθένα.

Λίστα Μπόγιαρνς. Μαζέψατε 445.000 ευρώ κύριε Υπουργέ, με όλους τους μηχανισμούς που έχετε φτιάξει. Θέλετε να σας θυμίσω πόσες ομιλίες έχετε κάνει εσείς προσωπικά για τη λίστα Μπόγιαρνς και τι θα βρίσκατε. Από τα εμβάσματα του εξωτερικού έχετε κάνει το 2017, 44 και μόνο ελέγχους. Από το θέμα της λαθρεμπορίας των καυσίμων παραδώσαμε 27 εκατ. το 2014, ξέρετε πόσα είναι φέτος εσείς που κάνετε καταπληκτικούς ελέγχους και αντιμετωπίζετε την διαφθορά με θάρρος και αποφασιστικότητα. Είναι 3,1.

Κοιτάξτε κυρίες και κύριοι συνάδελφοι ο ΣΥΡΙΖΑ θα απολογηθεί όχι μόνο για το νομοσχέδιό του, αλλά θα απολογηθεί και για τις συμπεριφορές του. Θα απολογηθεί για τη συμπεριφορά του κ. Μουζάλα, που εχθές εμφανίστηκε ως Τούρκος στρατοδίκης, ενώ υπάρχει αντίθετη απόφαση του Αρείου Πάγου να λέει ότι ο Τούρκος Αξιωματικός είναι πραξικοπηματίας. Θα απολογηθείτε για τις σκοτεινές διαδρομές του κτηρίου της Κουμουνδούρου, που ακόμα δεν μας έχετε πει ποιος πήρε το δάνειο, ποιος το κούρεψε και σε ποιόν ανήκει. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κ. Τζελέπης.

ΜΙΧΑΛΗΣ ΤΖΕΛΕΠΗΣ: Ευχαριστώ, κύριε Πρόεδρε. Καταρχήν θα ήθελα να πω σε σχέση με το κατά πόσο το πρόγραμμα λειτουργεί και το success story που από το βήμα της Βουλής, μας είπε ο Υπουργός ο κ. Παππάς. Ότι εδώ και δύο μέρες στο κέντρο της Θεσσαλονίκης στην πλατεία Αριστοτέλους, είναι υπό κατάληψη τα γραφεία της Ελληνικής Βιομηχανίας Ζαχάρεως, γιατί επί 3 χρόνια αλλάξατε 5 διοικήσεις και οφείλετε την παραγωγή σε 2.500 παραγωγούς τευτλοπαραγωγούς πλέον των 11 εκατ. που είναι απλήρωτοι. Αυτοί είστε και μάλιστα τώρα βλέπουμε να συζητούμε εδώ ένα πολυνομοσχέδιο συνολικά εις βάρος του ελληνικού λαού με την εκποίηση της δημόσιας περιουσίας, με τους πλειστηριασμούς στους Έλληνες αδύναμους πολίτες, με την επίθεση στα εργασιακά δικαιώματα των εργαζομένων.

Επίσης βλέπω από την άλλη πλευρά την πλειοψηφία εν θερμώς, να υπερασπίζετε ένα νομοσχέδιο απόλυτα συντηρητικό και σκληρό για τον ελληνικό λαό. Πού είναι οι αριστερές σας θέσεις, αρχές. Που τα ρίξατε όλα αυτά στον Καιάδα μαζί με τις αυταπάτες σας; Τα ξεχάσατε όλα. Εγώ θα ήθελα να σταθώ πραγματικά από την άλλη την πλευρά σε τόσο χρόνο τι να πούμε για 400 άρθρα, 1.600 σελίδες. Φαίνεται όμως ότι οι καινούργιες αυταπάτες τόσο που υποσχέθηκε και ο Πρωθυπουργός ότι είναι η τελευταία ανηφόρα, αφήνουμε πίσω τα δύσκολα καθώς και ο Υπουργός Οικονομικών ότι θα έχει θετικό πρόσημο το νομοσχέδιο αυτό. Ο κ. Τζανακόπουλος είπε ότι το πολυνομοσχέδιο αυτό δεν δημιουργεί δημοσιονομικά μέτρα. Γιατί δε λέτε στον ελληνικό λαό, ότι το τέταρτο μνημόνιο του 2017 που ψηφίσατε, φέρνει 5,9 δις και μόνο για το 2018, είναι ακόμα 8 δις.

 Περικοπή του ΕΚΑΣ 240 εκατ., κατάργηση φοροαπαλλαγών, κατάργηση έκπτωσης 1,5% σε παρακράτηση φόρου, κατάργηση προνοιακών επιδομάτων, αλλαγές στα ειδικά μισθολόγια, στις συντάξεις χηρείας, μείωση επιδόματος θέρμανσης και μια σειρά από άλλα μέτρα. Το σημαντικότερο όμως είναι ότι στο παρόν νομοσχέδιο εσείς οι αντιμνημονιακοί αριστεροί, έρχεστε πλέον αντιμέτωποι για άλλη μια φορά με τον ίδιο σας τον εαυτό, με τις αρχές σας, τις πεποιθήσεις σας, αν βέβαια έχει μείνει κάτι από όλα αυτά. Μέχρι να πάρετε την εξουσία κύριε Υπουργέ, υποσχόσασταν τη συλλογική προστασία των εργαζομένων. Ενώ σήμερα στο παρόν νομοσχέδιο, επιχειρείτε να αποδυναμώσετε και το βασικό μέσο συλλογικής δράσης αυτό της απεργίας, στην ουσία την καταργείτε. Υπονομεύετε το συνταγματικά κατοχυρωμένο δικαίωμα στην απεργία, κάνοντάς την μονάκριβη, όπου το 90% και πλέον θα κρίνεται παράνομο.

Και σε μια αγορά εργασίας που είναι, ήδη, ζούγκλα. Ο δε ν. 1264, ένας νόμος εκδημοκρατισμού του συνδικαλιστικού κινήματος, ο οποίος άντεξε 35 χρόνια με τις οποιεσδήποτε παρενέργειες του, οι οποίες ήταν αποτέλεσμα κακής εφαρμογής και όχι του ίδιου του νόμου. Σήμερα έρχεστε, εσείς, να του «βάλετε χέρι» παρ’ ότι πολλοί τον υπηρετήσατε ως συνδικαλιστές και οι οποίοι βρίσκεστε σήμερα εδώ. Οι συνθήκες δε είναι τέτοιες που η εργασιακή κρίση, ανασφάλεια και ο φόβος της ανεργίας έχει ελαχιστοποιήσει τα κοινωνικά αντανακλαστικά. Γιατί τον φέρνετε; Το φέρνετε απλώς για να τον περιφέρουν οι δανειστές ως λάφυρο, ότι στην Ελλάδα μια δήθεν Αριστερή κυβέρνηση δέχθηκε να νομοθετήσει τις πιο ακραίες συντηρητικές επιλογές που ούτε θα μπορούσαν να φανταστούν.

Κλείνοντας, θα ήθελα να πω ότι όσα αντεργατικά μέτρα φέρατε, τα φέρατε με τροπολογίες. Θα σας αναφέρω χαρακτηριστικά ότι όπως φέρατε τις ομαδικές απολύσεις και αποσύρατε το μέτρο της διοικητικής έγκρισης από τον υπουργό, την Κυριακή, το λοκ άουτ, τα φέρατε με τροπολογίες στο νομοσχέδιο για τα λαβράκια και τις τσιπούρες. Το φέρατε με τροπολογία, μέσω της επαναφοράς του 656 του Αστικού Κώδικα. Τα φέρατε όλα αυτά. Είστε καλοί στο «παραμύθι». Είστε καλοί στο «γλυκαντικό» που βάζετε κάθε φορά για να πείθετε τους βουλευτές σας να ψηφίζουν. Αν πούμε δε και για τους ηλεκτρονικούς πλειστηριασμούς, θα ήθελα να μας πείτε ποιο το δίχτυ ασφαλείας στους ηλεκτρονικούς πλειστηριασμούς απέναντι στις οφειλές στο δημόσιο από τους Έλληνες πολίτες που δεν μπορούν να πληρώσουν τα χρέη τους ούτε μπορούν να τα ρυθμίσουν; Υπάρχει κάποιο δίχτυ ασφαλείας ή ο κάθε έφορος για παράδειγμα για 500 ευρώ «βάζει χέρι» στους λογαριασμούς, τώρα θα το κάνουν από το ίδιο το κράτος.

Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Τον λόγο έχει ο κ. Παυλίδης.

ΚΩΣΤΑΣ ΠΑΥΛΙΔΗΣ: Είναι για πρώτη φορά που έρχεται ένα πολυνομοσχέδιο κλείνοντας μια αξιολόγηση με ισοζύγιο μέτρων, το οποίο είναι κοινωνικά, πολιτικά και οικονομικά κυρίαρχα θετικό. Αυτό χωρίς να σημαίνει ότι σ’ αυτήν την περίοδο δεν υπάρχουν και δύσκολα σημεία σ’ αυτό το πολυνομοσχέδιο. Είμαστε οι πρώτοι που δεν το αρνηθήκαμε. Παρ’ όλα αυτά, όμως, οι θετικές παρεμβάσεις υπερτερούν των αρνητικών. Ένα πολυνομοσχέδιο που στον πολιτικό του πυρήνα το πιο βασικό είναι ότι η κατεύθυνσή του κοιτάει στο μέλλον και την έξοδο από τα μνημονιακά προγράμματα και όχι τυφλά στις αρνητικές απαιτήσεις των θεσμών. Κυρίαρχα, είναι ένα πολυνομοσχέδιο που είναι αποτέλεσμα μιας γρήγορης και θετικής επιτυχούς διαπραγμάτευσης με τους θεσμούς. Παρ’ όλα αυτά, επειδή άκουσα και τον προηγούμενο ομιλητή περί υπερνομοθέτησης και Πράξεων Νομοθετικού Περιεχομένου έχω κρατήσει κάποια στοιχεία να τον ενημερώσω. Το 2013 κατατέθηκαν 60 νομοσχέδιο και 134 υπουργικές τροπολογίες (σύνολο 194) ενώ δημοσιεύτηκαν 6 Πράξεις Νομοθετικού Περιεχομένου. Το 2014 κατατέθηκαν 56 νομοσχέδια και 267 υπουργικές τροπολογίες (σύνολο 323) ενώ δημοσιεύτηκαν 6 Πράξεις Νομοθετικού Περιεχομένου. Το 2015 κατατέθηκαν 37 νομοσχέδια και 130 υπουργικές τροπολογίες (σύνολο 167). Το 2016 κατατέθηκαν 91 νομοσχέδια και 303 τροπολογίες (σύνολο 394). Το 2017 κατατέθηκαν 70 νομοσχέδια (ψηφισμένα 62) και 260 υπουργικές τροπολογίες (σύνολο 322). Και να μην ξεχνάμε ότι το 2016 και 2017 δεν υπήρξε καμία Πράξη Νομοθετικού Περιεχομένου και που περάσαμε την τριετία αυτή δύο αξιολογήσεις. Αυτά, επειδή άκουσα τον κ. Μπουκώρο ενιστάμενο στο ζήτημα του χρόνου να μας εγκαλεί να κάνουμε και άλλη Πράξη Νομοθετικού Περιεχομένου για το πολυνομοσχέδιο. Επαναλαμβάνω καμία Πράξη Νομοθετικού Περιεχομένου δεν ήρθε την τελευταία διετία. Και κυρίαρχα η αύξηση του όγκου του νομοθετικού έργου αφορά όχι μόνο τις δικές μας δεσμευτικές καταστάσεις που αφορούν την υλοποίηση του μνημονιακού προγράμματος, αλλά την παράλληλη υλοποίηση του κυβερνητικού έργου, η οποία έχει ένα έντονο κοινωνικό αποτύπωμα μέσα σε ένα τέτοιο μνημονιακό περιβάλλον.

Παράλληλα, μιλώντας για τα εργασιακά, θέλω να αναφέρω δύο ζητήματα. Πρώτον, τα θετικά στοιχεία γύρω από την αύξηση των θέσεων εργασίας, που από το 2015 έως σήμερα δημιουργήθηκαν 260.000 νέες θέσεις εργασίας, ενώ χάθηκαν 173.000 την περίοδο 2012 - 2014. Μιλώντας, λοιπόν, για τα εργασιακά και δεν θέλω να αποφύγω το ζήτημα των ενστάσεων γύρω από την απεργία, να μην ξεχνάμε ότι το ζήτημα της απεργίας αφορά και τις αλλαγές του πλαισίου, αφορά αποκλειστικά τα πρωτοβάθμια σωματεία. Η διαδικασία του πως αποφασίζεται μια απεργία στους δευτεροβάθμιους και στους τριτοβάθμιους εργασιακούς φορείς, είναι αναλλοίωτη. Οι ίδιες αποφάσεις που ίσχυαν πριν το Δ.Σ., ισχύουν και σήμερα. Παρόλα αυτά στα πρωτοβάθμια σωματεία υπάρχει αλλαγή αυτής της υπόθεσης που αφορά και απαιτεί το 1/2 των παρισταμένων μελών, που οφείλουν να είναι εντάξει ταμειακώς μόνο στη διαδικασία της απαρτίας, όχι στην λήψη απόφασης. Η λήψη απόφασης συνεχίζει να υπάρχει με σχετική πλειοψηφία. Παλιότερα ήταν στο 1/3, μετά στο 1/4 και μετά στο 1/5 των μελών, που όμως στο τέλος του 1/4 και του 1/5 της παρουσίας των μελών απαιτούσε αυξημένη πλειοψηφία, ενώ τώρα απαιτεί 51% των μελών στη διαδικασία της απαρτίας, ενώ στην απόφαση της απεργίας απαιτεί σχετική πλειοψηφία των μελών.

Το δεύτερο είναι στο ζήτημα των εργατικών ατυχημάτων, που η νομοθεσία είναι προς το θετικότερο και φιλεργατική. Τρίτον, στα ζητήματα των οδηγών ΚΤΕΛ και των οδηγών τουριστικών λεωφορείων, υπάρχει ένα πολύ καλύτερο ευνοϊκό καθεστώς και να μην ξεχνάμε ότι υπάρχει ένα καθεστώς far west κυρίαρχα στην τουριστική αγορά, των οδηγών των τουριστικών λεωφορείων.

Στα οικογενειακά επιδόματα, αυτό που αλλάζει κυρίαρχα είναι η αρχιτεκτονική δομή. Μη μιλάμε για μείωση των επιδομάτων σε ένα περιβάλλον, όπου συνολικά αυξάνεται ο προϋπολογισμός για τα οικογενειακά επιδόματα κατά 40%. Από 650 εκατ. ευρώ που δίνονταν στα επιδόματα, πάμε στα 910 εκατ. ευρώ. Αλλάζει η αρχιτεκτονική στην απόδοση των ποσών σε σχέση με το εισόδημα και του αριθμού των τέκνων. Αποτέλεσμα αυτής της υπόθεσης με τις τρεις εισοδηματικές κατηγορίες, είναι το γεγονός ότι συνολικά 738.000 οικογένειες από σύνολο 804.000 οικογενειών που παίρνουν τα επιδόματα αυτά, ευνοούνται και οι αυξήσεις θα είναι πάρα πολύ σημαντικές. Ιδιαίτερα στην συντριπτική πλειοψηφία των 680.000 οικογενειών, οι αυξήσεις θα είναι του ύψους 75% - 100% των επιδομάτων.

Τελειώνοντας, θέλω να κάνω μια παράκληση σε όλους. Αντί κάποιοι να πυροβολούν τυφλά και ανέξοδα με τη γνωστή μέθοδο της υπερβολής και της παραπληροφόρησης, καλό είναι να συμμετέχουν ουσιαστικά στην προσπάθεια διαμόρφωσης μιας πολιτικής διαδικασίας για την οικοδόμηση της χώρας στην μεταμνημονιακή περίοδο. Αυτό έχει ανάγκη η κοινωνία και η χώρα και από αυτό θα κριθούμε τελικά όλοι και από αυτή την προσπάθεια, δυστυχώς, η μεγάλη πλειοψηφία της αντιπολίτευσης απέχει και δεν έχει θέσεις.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κ. Δημητριάδης.

ΔΗΜΗΤΡΙΟΣ ΔΗΜΗΤΡΙΑΔΗΣ: Ο λόγος που είναι αυτή η διαδικασία επείγουσα, είναι ένας και μοναδικός. Είναι λόγος της έγκαιρης και θετικού κλεισίματος της τρίτης αξιολόγησης, διότι αυτή η τρίτη αξιολόγηση είναι ένα ακόμη κομμάτι στο παζλ ενός νέου οικονομικού, αναπτυξιακού κύκλου, που ήδη βεβαίως έχουμε συμφωνήσει με τους δανειστές και έχουμε σχεδιάσει και τηρούμε. Το ότι θεωρείται δεδομένη επιτυχώς το κλείσιμο της τρίτης αξιολόγησης, είναι από μόνο του μια μικρή επιτυχία.

Το συγκεκριμένο νομοσχέδιο περιέχει ένα σύνολο ρυθμίσεων που τελικά μεταρρυθμίζουν πρώτον, αυτά που έχουμε συμφωνήσει με τους θεσμούς ήδη και δεύτερον, μεταρρυθμίζουν σε ένα παράλληλο πρόγραμμα, σε ένα δικό μας πρόγραμμα το οποίο παίζει το ρόλο της δημοκρατικής εξισορρόπησης. Δεν υπάρχουν δημοσιονομικά μέτρα σε αυτό το νομοσχέδιο, αλλά μόνο μεταρρυθμίσεις. Υπάρχουν μεταρρυθμίσεις, επαναλαμβάνω, στο τέλος ενός συμφωνημένου κύκλου. Οι μεταρρυθμίσεις του νέου οικονομικού κύκλου που θα ανοίξει στη συνέχεια και που έχει στόχο τον μετασχηματισμό της κοινωνίας, είναι μπροστά μας και θα ακολουθήσει διότι θα αφορά τελικά η μεταρρύθμιση την ανασυγκρότηση του δημόσιου τομέα, του δημόσιου χώρου και της παραγωγής, σε ένα περιβάλλον όμως, καλύτερων προσδοκιών και καλύτερου ζωτικού χώρου, σε ένα περιβάλλον χωρίς επιτροπεία όπου θα χρειαζόμαστε θεσμούς και πολιτικά εργαλεία που θα εγγυώνται τον κοινωνικό έλεγχο και το τέλος του πελατειακού κράτους.

Άκουσα και μου έκανε εντύπωση από τους συναδέλφους της αντιπολίτευσης, να κάνουν κριτική σε δύο συγκεκριμένα σημεία, σαν και μόνο αυτά χαρακτηρίζουν το νομοσχέδιο μας και αυτό αφορά τις απεργίες και τους πλειστηριασμούς.

Για τις απεργίας συγκεκριμένα ισχυρίζονται και δεν καταλαβαίνω το λόγο, μέχρι που άκουσα ότι καταργεί το δικαίωμα στην απεργία λέει αυτός ο νόμος, ενώ βάζει μόνο ένα δημοκρατικό μέτρο. Είναι νόμιμη απόφαση των πρωτοβάθμιων σωματείων, δηλαδή είναι έγκυρη εάν συμμετέχει το 50% των τακτοποιημένων μελών. Μόνο αυτό. Αυτό είναι όλη η συζήτηση για την απεργία.

Στους δε πλειστηριασμούς πάλι δεν υπάρχει καν «καπνός», υπάρχει μόνο αυτό που ισχύει ήδη, απλά γίνεται και ηλεκτρονικά. Δεν λένε, δηλαδή για το κτηματολόγιο, γιατί η ολοκλήρωση της κτηματογράφησης της χώρας και των δασικών χαρτών είναι κεντρικά αναπτυξιακά εργαλεία, που επί εκατονταετία δεν μπήκαν στις προτεραιότητες των παλαιότερων κυβερνήσεων.

Με το παρόν, λοιπόν, σχέδιο νόμου συστήνεται ένας νέος ενιαίος φορέας στο Ελληνικό Κτηματολόγιο, όπου θα ενσωματωθούν οι ΕΚΧΑ Α.Ε, τα κτηματολογικά γραφεία και τα υποθηκοφυλακεία. Αυτή η δημιουργία στοχεύουμε να ολοκληρώσει τη κτηματογράφηση της ελληνικής επικράτειας μετά το 2020, γεγονός εξαιρετικά σημαντικό και για τη νομική υπόσταση των ιδιοκτησιών στη χώρα μας, αλλά και σαν αναπτυξιακό εργαλείο για την επόμενη δεκαετία.

Το Ελληνικό Κτηματολόγιο θα διαρθρωθεί σε μια κεντρική υπηρεσία και σε περιφερειακές, όπου θα συμπεριλαμβάνουν 17 κτηματολογικά γραφεία με 75 υποκαταστήματα. Έχει σημασία πως η ρύθμιση και η οργάνωση σε αυτό το επίπεδο παίρνει υπόψη της τις ιδιαιτερότητες της ελληνικής επαρχίας με μια ευθύνη, με μια σοβαρότητα, αλλά και με αξιοκρατικά κριτήρια, όπως π.χ. σε νομούς που έχουν δύο μεγάλες πόλεις και προβλέπεται να επιλυθεί αυτό το πρόβλημα και να μην απορροφήσει η μια μεγάλη πόλη την άλλη σε επίπεδο κτηματολογίου.

Ταυτόχρονα οι θέσεις εργασίας των υπαλλήλων διασφαλίζονται απολύτως τον ατομικό θεσμοθετεί και συγκεντρώνει πρώτη φορά και επικαιροποιεί μια πολύπλοκη αποσπασματική νομοθεσία, ξεχωρίζει το θεσμικό πλαίσιο και διατυπώνει ένα ενιαίο κείμενο διατάξεων που αφορούν το σύνολο των ατομικών προϊόντων.

Θα ήθελα να σας πω συναδέλφισσες και συνάδελφοι, πως σύντομα θα είμαστε σε θέση θα σχεδιάζουμε το μέλλον μας από καλύτερες θέσεις και την ανασυγκρότηση της ελληνικής κοινωνίας και οικονομίας.

Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κ. Βορίδης.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Θυμάμαι όταν συνάντησα τον κ. Τσακαλώτο για πρώτη φορά -μπορεί να μην το θυμάται- ήταν ένα διεθνές τηλεοπτικό δίκτυο που έπρεπε να δώσουμε παράλληλα μια συνέντευξη. Είχαμε πάει σε μια ταράτσα κάποιου ξενοδοχείου, γιατί ήθελαν να φαίνεται η Αθήνα. Τότε ήταν η εποχή που ξεκινούσε η άνοδος του ΣΥΡΙΖΑ. Η αλήθεια είναι, ότι μου φάνηκε πολύ συμπαθητικός εξαρχής. Κυρίως εκείνο το οποίο μου άρεσε ήταν το «ξόνιαν» λίγο αυτό το «οξφορδιανό» κ.τ.λ. επειδή έχουμε και σπουδές τέτοιες.

Στη συνέχεια άρχισε και έλεγε εκείνα τα αριστερά πράγματα, έχασα την αρχική καλή εντύπωση, αλλά είναι προφανές, ότι ήλθε η ώρα να αποκαταστήσω την αρχική μου καλή εντύπωση. Είναι προφανές ότι αυτή η μικρή παρεξήγηση της πενταετίας που διήλθε έρχεται σήμερα η ώρα να αποκατασταθεί. Σας είχα παρεξηγήσει. Νόμιζα, ότι τα πιστεύατε αυτά. Ευτυχώς, η πραγματικότητα διαψεύδει, διότι βέβαια η μόνη κριτική εδώ που μπορεί να νοηθεί στο ΣΥΡΙΖΑ για τη διάταξη αυτή της απεργίας είναι, ότι είναι σε καλή κατεύθυνση και ενθαρρύνουμε για περαιτέρω. Τι άλλο να πει κανείς;

Αλλά εδώ γεννιέται ένα άλλο ερώτημα, το οποίο πια δεν αφορά μόνο τον κ. Τσακαλώτο. Διότι ο κ. Τσακαλώτος, προερχόμενος προφανώς από άλλη «ταξική μήτρα» που λέτε εσείς, αποτέλεσε πρόσκαιρα έναν «ταξικό προδότη» και επανέρχεται στα κανονικά του. Οι λοιποί, όμως, πως το διαχειρίζεστε αυτό; Εδώ, λοιπόν, μπαίνουνε τεράστια ζητήματα πολιτικά, ιδεολογικά, ταξικά, ηθικά, πολιτισμικά. Από όλο αυτό, είναι για μένα, ίσως, το κρισιμότερο, το εμβληματικότερο, είχατε κι άλλα, τις ιδιωτικοποιήσεις. Την γλυκυτάτη κυρία Αχτσιόγλου την θυμόμαστε σε αγωνιστικό φρόνημα. Τώρα το αγωνιστικό φρόνημα έχει πάει στο αντίπαλο στρατόπεδο, έχει βάλει τους αγωνιστές «απέναντι» και τους απαντάει. Επομένως, όλο αυτό είναι εξαιρετικά ενδιαφέρον.

Εκείνο, όμως, το οποίο εδώ κανείς πρέπει να επισημάνει πιο σοβαρά, είναι το θέμα - και θα μου επιτρέψετε να πω ότι κάνετε κάτι πάρα πολύ κακό σε αυτό το νομοσχέδιο- ότι αλλάζετε σε μια πολύ κρίσιμη στιγμή για το έθνος και την πατρίδα, με ένα από τα μεγαλύτερα ζητήματα της να είναι η υπογεννητικότητα, και αυτό δεν έχει Δεξιά και Αριστερά, αυτό είναι για όλους. Αυτό αφορά την πορεία της πατρίδας και την ανάπτυξή της την πληθυσμιακή. Εκείνο που κάνετε είναι ότι στην πραγματικότητα, μετατρέπετε την πολιτική ενίσχυσης των οικογενειών, την καταστρέφετε, την διαλύετε, την μηδενίζετε και την μετατρέπετε σε πολιτική ενίσχυσης των φτωχών νοικοκυριών με παιδιά. Αυτό είναι τελείως διαφορετικό. Το μεγάλο ζήτημα στην στήριξη των τριτεκνικών και πολυτεκνικών οικογενειών με ειδικές επιδοματικές και προνοιακές πολιτικές, δεν είναι να νικήσουμε τη φτώχεια. Είναι να στηρίξουμε τις πολύτεκνες οικογένειες. Είναι άλλη η φιλοσοφία. Εσείς το καταργείτε τελείως αυτό και πηγαίνετε σε κάτι το οποίο δεν έχει καμία σχέση με την στήριξη της οικογένειας, αλλά έχει σχέση με τον πολύ σωστό και θεμιτό στόχο, της μείωσης της φτώχειας.

 Όχι και θέλω να το εξηγήσω αυτό. Το κρίσιμο ζήτημα δεν είναι απλώς να ενισχύσουμε μια οικογένεια η οποία έχει ένα παιδί και είναι φτωχή, το κρίσιμο ζήτημα είναι να ενισχύσουμε την οικογένεια να αποφασίσει να κάνει τρίτο και τέταρτο παιδί.

Βουλευτές μιλούν εκτός μικροφώνου.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Όχι, με αυτό τον τρόπο δεν θα τη βοηθήσουμε.

Γι' αυτό λέω ότι κάνετε κάτι εγκληματικό από πλευράς ιδεολογίας και πολιτικής φιλοσοφίας. Η ενίσχυση των τριτεκνικών και πολυτεκνικών οικογενειών συνδέεται με τον αριθμό των τέκνων, ακριβώς για να ενισχύσουμε αυτό τον αριθμό από τον μέσο όρο που είναι στα δύο παιδιά. Άρα, λοιπόν, σκοτώνοντας αυτή την πολιτική, ουσιαστικά σκοτώνετε την πολιτική στήριξης της ανάπτυξης της οικογένειας, της δημιουργίας νέων παιδιών, της γέννησης νέων παιδιών και αυτό είναι εγκληματικό για την πορεία του έθνους.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών):Το λόγο έχει ο Υπουργός Περιβάλλοντος και Ενέργειας, κ. Γεώργιος Σταθάκης.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Κύριε Βορίδη, περίμενα ότι τα αναλυτικά σας σχήματα θα ήταν λίγο πιο περίπλοκα. Αυτό το οποίο μας είπατε είναι ότι όλοι οι ευκατάστατοι πρέπει να είναι εξ ορισμού δεξιοί. Αλλά δεν προχωράτε το επιχείρημα ό,τι κι όλα τα φτωχότερα στρώματα πρέπει εξ ορισμού να είναι αριστερά, διότι η Ν.Δ. ισχυρίζεται και τα δύο. Θέλει και τους ευκατάστατους να είναι δεξιοί, χωρίς να ξεφεύγει κανείς και τα φτωχότερα στρώματα, επειδή είσαστε λαϊκό κόμμα, να είναι επίσης με τη δεξιά.

ΔΗΜΗΤΡΙΟΣ ΣΕΒΑΣΤΆΚΗΣ (Προεδρεύων των Επιτροπών): Κύριε Υπουργέ, μισό λεπτό, υπάρχει ένα κομμάτι ρητορικής που δεν έχουμε το χρόνο να το αναπτύξουμε και το οποίο είναι και το πιο γοητευτικό και το πιο λογοτεχνικό, εν τούτοις πρέπει να μείνουμε με πειθαρχία στους χρόνους μας. Ορίστε, κύριε Υπουργέ.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Περίμενα, λοιπόν, το «αλλά», στρέφοντας τα βέλη κατά του κ. Τσακαλώτου, ότι όλα αυτά τα απλοϊκά σχήματα περί ταξικής προδοσίας, που κάποια στιγμή όλοι βρίσκουν τη θέση που τους ανήκει και τα λοιπά, περίμενα κάτι πιο περίπλοκο από αυτό. Το επεκτείνατε και λίγο στην κυρία Αχτσιόγλου, δεν ξέρω την οικονομική κατάσταση της, αλλά φαίνεται ότι έχετε και νέα συμπάθεια και άρα περίμενα λίγο πιο εκλεπτυσμένο σχήμα και το παρακολούθησα με τόσο ενδιαφέρον, για να μας απογοητεύσατε συνολικά. Σας διαβεβαιώ πάντως ότι ο κ. Τσακαλώτος, είναι πιο αριστερός από εμένα.

ΔΗΜΗΤΡΙΟΣ ΣΕΒΑΣΤΆΚΗΣ (Προεδρεύων των Επιτροπών): Είναι ένα πολύ ισχυρό ζεύγος η λογοτεχνία και η κριτική της λογοτεχνίας. Το λόγο έχει ο κ. Κοντονής.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Κύριε Πρόεδρε, θα προσπαθήσω να μην καθυστερήσω, κυρίες και κύριοι συνάδελφοι, ακούσαμε ισχυρισμούς σχετικά με το θέμα της διαμεσολάβησης και τους ακούσαμε όχι μόνο από Βουλευτές, ευτυχώς πολύ λίγους από αυτούς τους ισχυρισμούς ακούσαμε από Βουλευτές, μάλλον δεν ενστερνίζονται οι Έλληνες Βουλευτές τους ισχυρισμούς που θα σας αναφέρω για να τους αντικρούσω, όμως τους ακούσαμε δυστυχώς, από Ενώσεις Δικαστών και Εισαγγελέων.

Συγκεκριμένα, η πρώτη ένσταση η οποία κατατέθηκε στη σημερινή ακρόαση των φορέων, είναι πως η Ένωση Δικαστών και Εισαγγελέων είναι αντίθετη, διότι ο ιδιώτης διαμεσολαβητής εκτελεί καθήκοντα οιονεί Δικαστή. Απαντάμε, ο διαμεσολαβητής δεν εκδίδει απόφαση, ούτε εντός της δίκης, διότι δεν μπορεί και δεν έχει αυτή την ιδιότητα, ούτε εκτός. Ο διαμεσολαβητής συντονίζει τη διαδικασία της διαμεσολάβησης και η διαδικασία αυτή της διαμεσολάβησης υλοποιείται, εάν πάρει θετική υπόσταση, με ένα πρακτικό συμβιβασμού, το οποίο συντάσσουν οι πληρεξούσιοι Δικηγόροι των μερών και υπογράφουν οι διάδικοι.

Επομένως, που είδαν οι κύριοι Δικαστές και οι Εισαγγελείς ρόλο οιονεί Δικαστή στον διαμεσολαβητή. Να τα λέει κάποιος αυτά τα πράγματα, που δεν έχει στοιχειώδη νομική παιδεία, το καταλαβαίνω, να τα λένε οι Δικαστές που δικάζουν και οι οποίοι παίρνουν αποφάσεις; Ότι ο διαμεσολαβητής είναι οιονεί Δικαστής, όταν από τον ίδιον τον νόμο, ο διαμεσολαβητής έχει συγκεκριμένα καθήκοντα και δεν εκδίδει απόφαση; Δεύτερος ισχυρισμός, η διαδικασία αυτή εάν καταλήξει θετικά, καταλήγει σε πρακτικό και το οποίο καθίσταται τίτλος εκτελεστός και αυτό είναι κάτι κακό. Ρωτάμε, αυτή η διαδικασία, δηλαδή, να συγκροτηθεί εξώδικος ένα πρακτικό συμβιβασμού, είναι καινούργια στο Δίκαιο μας; Διότι αν θυμόμαστε καλά, τουλάχιστον οι δικηγόροι, υπάρχει ένα άρθρο στον Κώδικα Πολιτικής Δικονομίας, άρθρο 214 Α, το οποίο προβλέπει τον εξωδικαστικό συμβιβασμό.

Με ποιον τρόπο;

Με πρακτικό συμβιβασμού.

Το οποίο τι κάνει; Τι κάνουν οι διάδικοι;

Το προσκομίζουν στο δικαστή, ο οποίος το επικυρώνει.

Τι μας λένε, λοιπόν, τώρα, οι εφαρμοστές του δικαίου που ήρθαν σήμερα να διαφωτίσουν τη Βουλή;

Μας λένε, ούτε λίγο ούτε πολύ, ότι και αυτή η διαδικασία, είναι λίγο έως πολύ παράνομη. Η οποία, ισχύει τουλάχιστον 17 χρόνια, άλλο εάν δεν έχει αποδώσει ούτε τα ελάχιστα.

Τρίτον, αναφέρουν, ότι η υποχρεωτική υπαγωγή, συνιστά, στοιχείο μη επιτρεπτό. Επαναλαμβάνω, διότι το είπα και χθες και φαίνεται, ότι δεν το άκουσαν: Η υποχρεωτική υπαγωγή στη διαδικασία της διαμεσολάβησης, δεν μπορεί να συνιστά κανένα μεμπτό στοιχείο. Θα ήταν μεμπτό, εάν καθιστούσε υποχρεωτική την συναινετική έκδοση ενός πρακτικού.

Θα ήταν προβληματική, εάν ήταν υποχρεωτική η επίλυση της διαφοράς και όχι η υπαγωγή σε μία προσπάθεια επίλυσης;

Αυτά, επαναλαμβάνω, τα ακούμε από τους εφαρμοστέες του δικαίου.

Το χειρότερο, όμως, είναι, ότι αντιπαραθέτουν τη διαδικασία της διαμεσολάβησης, όπως διαλαμβάνεται στο νομό, με τη διαδικασία της δικαστικής διαμεσολάβησης, που υπάρχει εδώ και χρόνια.

Επαναλαμβάνω, ότι οι διαδικασίες αυτές δεν είναι αντιπαραθετικές. Ίσα-ίσα μπορώ να σας πω, ότι είναι συμπληρωματικές και εάν κάτι πρέπει να κάνουμε και θα το κάνουμε το αμέσως επόμενο χρονικό διάστημα, είναι, σύσταση Νομοπαρασκευαστικής Επιτροπής, για να δούμε το πλαίσιο λειτουργίας της δικαστικής μεσολάβησης, για να καταστεί αυτή η μεσολάβηση αποτελεσματική.

Γιατί, το λέω αυτό, κυρίες και κύριοι συνάδελφοι Βουλευτές; Για να ξέρετε και τα στοιχεία.

Τα τελευταία 6 χρόνια, από τις χιλιάδες αποφάσεις, από τις χιλιάδες υποθέσεις που έχουν περάσει από το Πρωτοδικείο Αθηνών, ξέρετε πόσες κατευθύνθηκαν στην διαδικασία της δικαστικής μεσολάβησης;

Σας πληροφορώ, ότι ήταν 340.

Ξέρετε πόσες από τις 340, κατέληξαν τελικά σε συμβιβασμό; 170.

Επί 6 χρόνια στις χιλιάδες υποθέσεις του Πρωτοδικείου Αθηνών, 170 υποθέσεις.

Θα περίμενε, λοιπόν, κανένας, ιδίως από τους κύριους δικαστές, όχι μόνον να είναι θετικοί και να χαιρετίσουν, αλλά να επιδιώξουν με σθένος αυτή την απολύτως νόμιμη και συνταγματική διαδικασία, όπως -προσέξτε με- κατέληξαν οι δικαστές που συμμετείχαν στη Νομοπαρασκευαστική Επιτροπή, ομόφωνα, μαζί με τους δικηγόρους εκπροσώπους του Δικηγορικού Συλλόγου Αθηνών, οι οποίοι και αυτοί ομοφώνησαν στο σχετικό σχέδιο νόμου που έχετε μπροστά σας. Αυτή είναι η πραγματικότητα.

Εκ των υστέρων, όμως, ερχόμαστε εδώ, είτε για να πουλήσουμε συνδικαλιστική ρητορεία, είτε φοβικά σύνδρομα, για να πούμε ό,τι όλα αυτά έχουν πρόβλημα.

Όταν, επαναλαμβάνω, έξι δικαστές, στους οποίους προΐσταται ανώτατος δικαστικός λειτουργός και εκπρόσωποί δικηγόροι του Δικηγορικού Συλλόγου Αθηνών, είχαν απολύτως ομοφωνήσει στο σχετικό σχέδιο νόμου.

ΔΗΜΗΤΡΙΟΣ ΚΥΡΙΑΖΙΔΗΣ: Σήμερα, κύριε Υπουργέ, αλλά λέγονται.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Αυτό λέω, ακριβώς αυτό λέω και εγώ, ότι άλλα λένε.

Το καλό ποιο είναι;

Ότι σήμερα, κυρίες και κύριοι συνάδελφοι, ακούσαμε πράγματι άλλα, αλλά στη συνεδρίαση του Δ.Σ. της Ένωσης Δικαστών και Εισαγγελέων, υπήρχε και μία άλλη άποψη, 8 μέλη είχαν αυτή τη γνώμη, 6 από αυτούς, όμως, είχαν την ακριβώς αντίθετη, απολύτως υποστηρικτική στο σχέδιο νόμου.

Καταθέτω στα πρακτικά και σας παρακαλώ να το μελετήσετε και να το διαβάσετε, τη γνώμη του κ. Κωνσταντίνου Βουλγαρίδη, Προέδρου Πρωτοδικών Θεσσαλονίκης, ο οποίος ήταν και μεταξύ των μειοψηφούντων, στο άρθρο του οποίου διαλαμβάνονται αυτοί οι ισχυρισμοί.

Υπήρξε λοιπόν και μια άλλη ένσταση. Ποια ήταν αυτή η ένσταση; Ότι έγινε γρήγορα η διαβούλευση.

Κυρίες και κύριοι συνάδελφοι, 193 σχόλια κατατέθηκαν στη δημόσια διαβούλευση- υπερβολικά υψηλός αριθμός- σοβαρότατα σχόλια, τα οποία σας πληροφορώ και σας ενημερώνω, ότι ένα μέρος αυτών των παρατηρήσεων, η νομοπαρασκευαστική επιτροπή και ο πρόεδρός της ο κ. Μαχαίρας, τα έλαβαν σοβαρά υπόψη στην κατάρτιση του σχεδίου νόμου.

Υπάρχει όμως και ένα άλλο. Αναφέρουνε οι συγκεκριμένοι κύριοι, ότι εδώ διαλαμβάνεται αντισυνταγματικότητα και που την εντοπίζουν; Επί λέξη «στον αποκλεισμό του πολίτη, πρόσβασης στο δικαστικό σύστημα».

Εσείς κυρίες και κύριοι Βουλευτές που θα ψηφίσετε, διαπιστώνετε από το νόμο, ότι αποκλείεται κάποιος να προσφύγει ενώπιον της Δικαιοσύνης;

Διότι εδώ υπάρχει το εξής αδιαμφισβήτητο. Εάν κάποιος, μέσα στις πρώτες δύο ώρες, διαφωνήσει με τον αντίδικό του, μπορεί να διακόψει τη διαδικασία της διαμεσολάβησης και να απευθυνθεί στην ελληνική Δικαιοσύνη.

Του θέτει κάποιους όρους και προϋποθέσεις;

Κανέναν. Η πρόσβαση των Ελλήνων πολιτών στην ελληνική Δικαιοσύνη είναι συνεχής και δεν μπαίνει κανένα εμπόδιο.

Τελειώνω κύριε Πρόεδρε ακριβώς με αυτά τα οποία είπε ο κ. Παναγιωτόπουλος καλόπιστα και έτσι του απαντώ, καλόπιστα. Εάν κάποιος κακόπιστος διάδικος θέλει να φαλκιδεύσει την διαδικασία, δεν μπορεί να το κάνει, διότι ο αντίδικός του μπορεί να αποχωρήσει ανά πάσα ώρα και στιγμή από αυτή τη διαδικασία. Υποχρεωτικό είναι να κρατήσει τις πρώτες δύο ώρες τουλάχιστον και εκεί, εάν διαπιστωθεί ότι δεν υπάρχει περαιτέρω αντικείμενο, μπορεί να τελειώσει και η διαδικασία της διαμεσολάβησης.

Οι αμοιβές κυρίες και κύριοι συνάδελφοι είναι οι εξής, για να καταλάβετε που μας λένε για υψηλές αμοιβές. Στις ειδικές διαδικασίες και στις μικροδιαφορές- ακούστε τα υψηλά ποσά- 50 ευρώ και στις λοιπές διαδικασίες 170 ευρώ, τα οποία μάλιστα επιμερίζονται. Αυτά είναι τα «υψηλά ποσά» τα οποία δεν μπορούν να τα αντέξουν δύο διάδικοι, 50 ευρώ για μικροδιαφορές και ειδικές διαδικασίες και 170 ευρώ για όλες τις άλλες.

Κυρίες και κύριοι Βουλευτές υπήρξε ένας ισχυρισμός, ότι δήθεν το συγκεκριμένο σχέδιο νόμου αντιβαίνει στην ευρωπαϊκή νομοθεσία, όσον αφορά την υποχρεωτικότητα ορισμένων υποθέσεων.

Σας ενημερώνω υπεύθυνα από το βήμα της Βουλής, ότι η ευρωπαϊκή οδηγία με αριθμό 52 του 2008, στο άρθρο 2, παράγραφος 1γ, προβλέπει ρητά την υποχρεωτικότητα.

Είναι ή δεν είναι συμβατή; Βεβαίως υπάρχει και η απόφαση, έχετε απόλυτο δίκιο, κύριε Λάππα, υπάρχει και απόφαση. Είναι ή δεν είναι απολύτως συμβατό το σχέδιο νόμου με την ευρωπαϊκή νομοθεσία και με την ευρωπαϊκή Έννομη Τάξη;

Σας παρακαλώ λοιπόν, περισσότερη υπευθυνότητα σε αυτά που λέγονται από του βήματος της Βουλής και μεγαλύτερη υπευθυνότητα ενώπιον μιας καταστάσεως, η οποία φτάνει στα ελληνικά Δικαστήρια στο επίπεδο της αρνησιδικίας, όταν ένας Έλληνας πολίτης κάνει 7-8 χρόνια να πάρει μια δικαστική απόφαση.

Μεγαλύτερη υπευθυνότητα κύριοι της Αντιπολίτευσης.

ΔΗΜΗΤΡΙΟΣ ΣΕΒΑΣΤΑΚΗΣ(Προεδρεύων των Επιτροπών): Ευχαριστώ πολύ, το λόγο έχει ο κ. Λαμπρούλης.

ΓΕΩΡΓΙΟΣ ΛΑΜΠΡΟΥΛΗΣ: Κύριε Πρόεδρε, είναι πρόκληση και το έχουμε καταγγείλει και στην αρχή των συνεδριάσεων και σε ό,τι αφορά τη διαδικασία, αλλά και σε ό,τι αφορά τις παρεμβάσεις των Υπουργών. Συμπιέζεται, παράλληλα, ο χρόνος των βουλευτών, οι οποίοι καλούνται να τοποθετηθούν σε ένα πολυνομοσχέδιο 400 και πλέον άρθρων, το οποίο δεν είναι εφικτό και οι Υπουργοί έχουν τη δυνατότητα να παρεμβαίνουν δύο φορές σε δύο Επιτροπές, κατ' ουσία, γιατί η μία αφορούσε την ακρόαση των φορέων, από 25 και 30 λεπτά. Με συγχωρείτε πάρα πολύ, αυτό δεν είναι κατάσταση και δικαίως οι βουλευτές ζητούν και ανοχή, το οποίο, ειρήσθω εν παρόδω, για αυτό το τετράλεπτο δεν αποφασίσαμε σήμερα. Με συγχωρείτε πάρα πολύ. Οφείλω να καταθέσω τη δική μας άποψη.

Σε ό,τι αφορά το πολυνομοσχέδιο, αποτελεί, κατά τη γνώμη μας ένα ακόμη νέο γύρο κλιμάκωσης της αντιλαϊκής επίθεσης, με τα δεκάδες προαπαιτούμενα της τρίτης αξιολόγησης, ένα νομοθέτημα κατά παραγγελία του κεφαλαίου, που έρχεται να προστεθεί στα παλαιότερα μέτρα, επιβεβαιώνοντας, συγχρόνως, πως η επίθεση στα εργατικά λαϊκά δικαιώματα δεν θα έχει τελειωμό. Έτσι, απέναντι στα παραμύθια περί τέλους των μνημονίων και ταξικού πρόσημου της κυβερνητικής πολιτικής, η ίδια η επίθεση που εξαπολύουν Κυβέρνηση και εργοδοσία απέναντι στη μεγαλύτερη κατάκτηση της εργατικής τάξης, το χτύπημα στο απεργιακό δικαίωμα, έρχεται να επιβεβαιώσει το περιεχόμενο αυτού του ταξικού προσήμου, πως ο μεταμνημονιακός παράδεισος για τα κέρδη και την ανταγωνιστικότητα του κεφαλαίου απαιτεί όχι μόνο τη νομιμοποίηση όλων των αντεργατικών μέτρων του προηγούμενου διαστήματος, αλλά και την περαιτέρω κλιμάκωση της αντεργατικής επίθεσης, το παραπέρα χτύπημα των εργατικών λαϊκών δικαιωμάτων.

Έτσι, η άθλια επίθεση της Κυβέρνησης στο απεργιακό δικαίωμα, κατά παραγγελία και προς ικανοποίηση μιας πάγιας απαίτησης του κεφαλαίου και, φυσικά, με τη συμφωνία των εταίρων, συνοδεύεται και από μια εξίσου άγρια προπαγάνδα και προκλητικά επιχειρήματα που ακούσαμε σε αυτήν την αίθουσα και χθες διά στόματος των Υπουργών, που χρησιμοποιεί η Κυβέρνηση, αλλά και όσοι, βεβαίως, αναπαράγουν αυτά τα επιχειρήματα περί ενίσχυσης της δημοκρατίας στα συνδικάτα, την ουσιαστική συμμετοχή των εργαζομένων στις διαδικασίες τους, την καλύτερη οργάνωση και τη μεγαλύτερη επιτυχία των απεργιών.

Μάλιστα, με περίσσιο θράσος και υποκρισία, με τα παραμύθια και τα ψέματα που αραδιάζει η Κυβέρνηση, προσπαθεί να δείξει πως ενδιαφέρεται τάχα για τη μαζικοποίηση των συνδικάτων και των συνελεύσεων των εργαζομένων, για την οργάνωση, λέει, του αγώνα τους ενάντια στην αντεργατική, αντιλαϊκή πολιτική που η ίδια ψηφίζει, υλοποιεί και προωθεί. Η Κυβέρνηση είπε στον λαό να διαλέξει ανάμεσα στο συνεχές ξήλωμα των δικαιωμάτων του για το ξεπέρασμα της κρίσης και τη μόνιμη φτώχεια, τη σχετική και απόλυτη εξαθλίωση, για να μην διαταραχθεί το φιλικό επενδυτικό περιβάλλον, δηλαδή να δεχθεί ως αντάλλαγμα το ξήλωμα των δικαιωμάτων του την ανάκαμψη της καπιταλιστικής κερδοφορίας, δηλαδή στο ακόμη μεγαλύτερο άνοιγμα της ψαλίδας ανάμεσα στα κέρδη των καπιταλιστικών και των μισθωτών εργαζομένων. Τον καλεί να συμβιβαστεί με τις συντάξεις και τους μισθούς πείνας, αναμένοντας κανένα εφάπαξ με ψίχουλα από την όποια πιθανή υπεραπόδοση των περικοπών για τις οποίες ματώνει.

Πρακτική εφαρμογή της πολιτικής στο επίπεδο της ακραίας φτώχειας, που του δίνετε ψίχουλα, αποτελεί και το άρθρο 214, όσο αφορά τα επιδόματα των παιδιών, γιατί ακόμη και η αύξηση του επιδόματος από 40 σε 70 ευρώ, για το οποίο πανηγυρίζει την Κυβέρνηση, που αντιστοιχεί σε 1 ευρώ την ημέρα, έχει και το θράσος να παρουσιάζει αυτήν την ψευτοενίσχυση ως κίνητρο αντιμετώπισης της υπογεννητικότητας, όταν την ίδια ώρα θεωρεί ότι οι πενταμελείς ή εξαμελείς πολύτεκνες οικογένειες, με συνολικό εισόδημα πάνω από 13.000 ή 15.000, είναι προνομιούχες και μπορούν να ανταπεξέλθουν στις αυξημένες ανάγκες τους και τους μειώνει έως και καταργεί το επίδομα των παιδιών. Μόνο ως πρόκληση μπορεί να εκληφθεί, όταν και αυτές οι οικογένειες έχουν υποστεί κυριολεκτικά λεηλασία στο εισόδημά τους από την πολιτική της Κυβέρνησης, δηλαδή η επιχείρηση της κυβέρνησης να παρουσιάσει τη ρύθμιση αυτή ως δήθεν φιλολαϊκό επίτευγμα.

Οι προτεραιότητες της κυβέρνησης στην ενίσχυση του κεφαλαίου και όχι η υγεία των εργαζομένων και των λαϊκών στρωμάτων, αποτυπώνεται και μέσα από το κριτήριο ένταξης φαρμάκων στη θετική λίστα, η οποία θα εξαρτάται από την επιβάρυνση ή όχι των δημοσιονομικών στόχων και στην περικομμένη δημόσια φαρμακευτική δαπάνη, κριτήριο που ήδη έχει εφαρμοστεί και έχει εκτινάξει τις πληρωμές των ασθενών και αντίστοιχα στην δραστική μείωση των κρατικών και ασφαλιστικών δαπανών. Την ίδια κατεύθυνση υπηρετεί και η διάταξη για τα ωράρια των φαρμακείων. Μάλιστα παρουσιάζονται ως ευνοϊκές ρυθμίσεις για τους αυτοαπασχολούμενους φαρμακοποιούς από την κυβέρνηση, γεγονός, που αποτελεί ένα χοντρό ψέμα αφού η απελευθέρωση του ωραρίου σε συνδυασμό με την πρόσφατη απελευθέρωση της δυνατότητας ίδρυσης φαρμακείων χωρίς περιορισμούς, την απελευθέρωση των τιμών χιλιάδων μη συνταγογραφούμενων φαρμάκων αποτελούν μέτρο που καταργούν ότι εμποδίζει την ένταση του ανταγωνισμού και τις επενδύσεις των μεγαλοεπιχειρηματιών είτε είναι φαρμακοποιοί είτε όχι στο χώρο της λιανικής πώλησης φαρμάκων. Αυτούς στηρίζει η κυβέρνηση σε βάρος μικρών αυτοαπασχολούμενων φαρμακοποιών.

Να γιατί απέναντι και κόντρα σε αυτή την πολιτική, οι εργαζόμενοι, το Εργατικό Λαϊκό Κίνημα χρειάζεται να προτάξει τα δικά του ορόσημα το επόμενο διάστημα, αρχής γενομένης από τις κινητοποιήσεις που ήδη ξεδιπλώνονται σε όλη τη χώρα ενάντια στο πολυνομοσχέδιο με οργάνωση της πάλης σε σύγκρουση με τη στρατηγική του κεφαλαίου, των κυβερνήσεων του και των κομμάτων που το υπηρετούν.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κύριος Μπαργιώτας.

ΚΩΝΣΤΑΝΤΙΝΟΣ ΜΠΑΡΓΙΩΤΑΣ: Πάντως, δεν μπορώ να αποφύγω το σχόλιο όλος αυτός ο περιορισμός του χρόνου και του περιθωρίου που είχαμε να συζητήσουμε πολλά προαπαιτούμενα και ακόμα περισσότερα απ’ ότι φαίνεται μη προαπαιτούμενα τα οποία χώθηκαν εδώ για να μην συζητηθούν ακριβώς- δεν υπάρχει άλλος λόγος- είναι κάτι το οποίο πρέπει να επισημανθεί γιατί είναι μια κατάντια κοινοβουλευτική, η οποία φαίνεται ότι δεν έχει πάτο. Σήμερα κλείνουμε περίπου 3 χρόνια με κυβέρνηση ΣΥΡΙΖΑ-ΑΝΕΛ, αρχίζει να κλείνει ένας κύκλος που άρχισε πριν από 3 χρόνια τέτοιες ημέρες με την κόκκινη σημαία της επανάστασης, και απ’ ότι φαίνεται με αυτά που ψηφίσατε και εξακολουθείτε να ψηφίζετε κλείνει με την άσπρη σημαία της άνευ όρων παράδοσης.

Βλέποντας χθες κάποιους συναδέλφους της συγκυβέρνησης και κάποιους από τα υπουργικά έδρανα, να προσπαθούν να κάνουν χιούμορ με την κατάργηση του δικαιώματος της απεργίας πρακτικά, γιατί αυτό είναι το 50 συν ένα. Βλέποντας να γίνεται γαργάρα κυριολεκτικά η ευθύνη και το σκάνδαλο του ΤΑΙΠΕΔ μια και ψηφίζουμε σήμερα στη ζούλα, πρακτικά την ασυλία των μελών του ΔΣ, ακούγοντας τον κύριο Μουζάλα γιατί εντός επικαιρότητας να προσπαθεί να δικαιολογηθεί για την αδικαιολόγητη και βάναυση παραβίαση των ανθρωπίνων δικαιωμάτων στο θέμα των τούρκων αξιωματικών, παρακολουθώντας με μια κουβέντα αυτή τη διαρκή μετατόπιση από πολιτική θέση σε πολιτική θέση και από αρχή σε αρχή, αν υποθέσουμε ότι υπάρχουν αρχές, σε αυτή τη πολιτική, πραγματικά αναρωτιέμαι μερικές φορές σύντροφοι τι σόι Αριστερά είστε;

Και σε τελευταία ανάλυση, πότε ήσασταν ειλικρινείς; Όταν μιλούσατε για το ιερό δικαίωμα της απεργίας, πριν από δύο - δυόμισι χρόνια ή φέτος που θα την καταργήσετε μαζί με τη Ν.Δ.; Υπάρχει ενδεχομένως ο όρος της «νεοφιλελεύθερης Αριστεράς» ή ίσως πρέπει να τον εφεύρουμε στην Ελλάδα, γιατί αλλιώς τι είδους Αριστερά φτάνει τόσο γρήγορα να δικαιολογεί τους πλειστηριασμούς για την πρώτη κατοικία από το δημόσιο και να κάνει τον κουφό, όταν ζητάμε πλαίσιο προστασίας; Την απαγόρευση της απεργίας, τις περικοπές των συντάξεων, που την κάναμε ήδη στον προϋπολογισμό και τώρα λέμε «α, δεν έχει δημοσιονομικά». Τα ψηφίσατε ήδη τα δημοσιονομικά. Από 1/1 έχει και άλλα, ψηφισμένα ήδη. Τις περικοπές των προϋπολογισμών των νοσοκομείων. Να βάλω έναν αστερίσκο εδώ, είναι και ο Υπουργός εδώ και τον βλέπω. Επιτέλους αυτό το ποσό του ταμειακού διαθέσιμου που έχουν τα πλούσια ελληνικά νοσοκομεία και το οποίο την Παρασκευή είναι 470 εκατ., την Πέμπτη 355 εκατ. και την άλλη Δευτέρα γίνεται κάτι άλλο, καταθέστε το. Έχετε ένα κακό προηγούμενο πλέον χρήσης ατεκμηρίωτων αριθμών, οι οποίοι δεν διασταυρώνονται. Πείτε μας ποια νοσοκομεία έχουν και τι πλεόνασμα, γιατί δύο-τρία τηλέφωνα που έκανα γέλωτες προκάλεσαν. πείτε μας, λοιπόν, ποια είναι αυτά τα πλούσια νοσοκομεία με τα τρύπια σεντόνια, γιατί εγώ δεν μπορώ να τα βρω. Όχι για τίποτε άλλο, αλλά γιατί βαφτίζουμε νοικοκύρεμα το πετσόκομα των προϋπολογισμών, το οποίο είναι αντικειμενικό και είναι στον προϋπολογισμό. Κατά τα άλλα δεν έχει δημοσιονομικά αυτή η αξιολόγηση.

Να τα δω γραμμένα στο Excel. Βγάλατε μια ανακοίνωση, στην οποία μέχρι και νοσοκομεία κτίζετε, κύριε Υπουργέ. Το «Νιάρχος» τα κτίζει, δεν τα κτίζετε εσείς. Δώστε μας ένα Excel, να δούμε τι κάνετε. Έτσι, να δω τα περιθώρια, τα πλεονάσματα.

Διαθέσιμα έχουν γιατί δεν έχουν πληρώσει τα χρέη τους. Προφανώς δεν έχετε λεφτά για να τα βάλετε στο 2018. Το ίδιο λέμε.

ΜΑΚΗΣ ΜΠΑΛΑΟΥΡΑΣ ( Προεδρεύων των Επιτροπών): Κύριε Υπουργέ, αν θέλετε ένα λεπτό, να σας δώσω. Δεν ακούγεστε έτσι.

ΚΩΝΣΤΑΝΤΙΝΟΣ ΜΠΑΡΓΙΩΤΑΣ: Έχετε κακό προηγούμενο σαν Υπουργείο στη χρήση αδιασταύρωτων αριθμών. Τεκμηριώστε τους για να το παραδεχτούμε. Εδώ είμαστε. Αλλά έχετε κακό ιστορικό σε αυτό. 18.500 διορισμούς έκανε ο κ. Πολάκης, εδώ από αυτό το Βήμα. Ακόμα τον κυνηγάω να μου τους καταθέσει σε αριθμούς. Ούτε ο Γεννηματάς σε δύο χρόνια δεν έκανε 18.500 διορισμούς. Μακάρι να τους έχει κάνει, να τον δοξάσουμε. Ας τους καταθέσει.

Για το δημογραφικό μια κουβέντα. Δεν μπορώ να καταλάβω ποιος φωστήρας αποφάσισε πως δύο δημόσιοι υπάλληλοι με τέσσερα παιδιά δεν δικαιούνται βοήθειας. Για το δημογραφικό, γιατί ακούω διάφορες λογικές εδώ, εγώ να παραδεχτώ ότι η λογική που εισάγει το νομοσχέδιο σήμερα είναι προς τη σωστή κατεύθυνση. Αυτό δεν σημαίνει όμως ότι είναι δίκαιο να αφήσουμε δεκαπέντε χιλιάδες οικογένειες πολυτέκνων εκτός, ειδικά τώρα που αυξάνουμε τα λεφτά. Ας κάναμε μια διαφορετική…

ΜΑΚΗΣ ΜΠΑΛΑΟΥΡΑΣ ( Προεδρεύων των Επιτροπών): Παρακαλώ, ολοκληρώστε.

ΚΩΝΣΤΑΝΤΙΝΟΣ ΜΠΑΡΓΙΩΤΑΣ: Δεν υπήρχε κανένας λόγος να κοπούν τα πολυτεκνικά, σε ένα περιβάλλον το οποίο αυξάνει όντως - και έτσι είναι- τα χρήματα για τα επιδόματα. Δεν υπήρχε κανένας λόγος για αυτή την εξαίρεση.

Θέλω μόνο μια κουβέντα να πω, μια και χάθηκε ο χρόνος, για τις αλλαγές στην υγεία.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Όχι, κύριε Μπαργιώτα, έχετε ξεπεράσει το χρόνο και είναι σε βάρος άλλων ομιλητών.

Ο κ. Συρμαλένιος έχει το λόγο.

ΝΙΚΟΛΑΟΣ ΣΥΡΜΑΛΕΝΙΟΣ: Ευχαριστώ, κύριε Πρόεδρε. Δεν θα αναφερθώ σήμερα στην τοποθέτηση στην Επιτροπή στα επιχειρήματα της αντιπολίτευσης, τα οποία τα αντιπαρέρχομαι, διότι θα χρειαστεί περισσότερος χρόνος και νομίζω ότι στην Ολομέλεια θα μπορούμε να μιλήσουμε. Το μόνο που θέλω να πω είναι ότι πραγματικά η αντιπολίτευση και η Αξιωματική και η υπόλοιπη αντιπολίτευση, κυρίως η λεγόμενη Συμπαράταξη, βρίσκονται πράγματι σε πολύ δεινή θέση, διότι κανένα από τα επιχειρήματά τους και τα σχέδιά τους δεν έχει επιβεβαιωθεί αυτά τα τρία χρόνια και όσο βλέπουν ότι η κατάσταση πλησιάζει στην ολοκλήρωσή των αξιολογήσεων και στην έξοδό μας από τα μνημόνια τόσο πιο πολύ θα κραυγάζουν χωρίς ουσιαστικά επιχειρήματα, στρεβλώνοντας την πραγματικότητα σε πάρα πολλά ζητήματα και στο θέμα των πλειστηριασμών και στο θέμα των απεργιών.

Εδώ και το Κ.Κ.Ε. έχει επιχειρήματα, τα οποία δεν στέκουν στην πραγματικότητα και θα τα αναφέρω στην Ολομέλεια. Θέλω μόνο να αναφερθώ, απευθυνόμενος κυρίως προς την Κυβέρνηση, προς τους δικούς μας Υπουργούς, σε ορισμένα ζητήματα.

Συγκεκριμένα, το πρώτο ζήτημα αφορά στο θέμα των υποθηκοφυλακείων. Εδώ, υπάρχει ένα θέμα, ότι κάποια νησιά, πολύ μικρά νησιά, μετά από δύο χρόνια, θα πρέπει να έχουν αντιμετωπίσει το ζήτημα, μετά την ψηφιοποίηση των υποθηκοφυλακείων και των κτηματολογικών γραφείων, ώστε να μπορούν να ενταχθούν κανονικά, χωρίς να μετακινείται κανένας κάτοικος από αυτά τα μικρά νησιά, τα οποία καταργούνται, με βάση το άρθρο 15. Θα ήθελα, λοιπόν και από τον Υπουργό, να υπάρξει μια απάντηση και αν είναι δυνατόν και μια νομοτεχνική ρύθμιση.

Το δεύτερο ζήτημα αφορά στο θέμα των καζίνο. Το πρωί, μίλησε και η Ομοσπονδία. Στα καζίνο, υπάρχει ένα θέμα, οι εργαζόμενοι του καζίνο της Σύρου και οι εργαζόμενοι του καζίνο του Αιγαίου έχουν ζητήσει, από τη στιγμή που θα ιδρυθεί καζίνο στη Μύκονο, είτε να κλείσει της Σύρου και να λειτουργεί ολόκληρο το έτος στη Μύκονο, είτε να λειτουργεί τη μισή περίοδο, δηλαδή την καλοκαιρινή, στη Μύκονο και την άλλη μισή, που είναι η χειμερινή περίοδος, να λειτουργεί στη Σύρο. Αυτό είναι ένα θέμα, το οποίο νομίζω ότι μπορούμε να το δούμε, να το αντιμετωπίσουμε, διότι δεν υπάρχει λόγος να μείνει η δυνατότητα μεταφοράς μόνο εντός της Σύρου, όπως λέει το άρθρο 377.

Το τρίτο ζήτημα αφορά στο θέμα του Υπουργείου Εσωτερικών, άρθρο 349. Δεν καταλαβαίνω από πού προήλθε η περικοπή της δυνατότητας των ΟΤΑ να δίνουν τα κίνητρα στέγασης και σίτισης στους λοιπούς δημόσιους υπαλλήλους, εκπαιδευτικούς, γεωπόνους, κτηνίατρους και οποιουσδήποτε άλλους, εκτός από τους ανθρώπους, που θα δουλεύουν στο ΕΣΥ και τους λιμενικούς, πυροσβέστες και αστυνομικούς, - που καλώς παραμένει. Ποιοι ήταν αυτοί, οι οποίοι ανατρέπουν ψηφισμένη διάταξη δική μας;

Και το τελευταίο. Υπάρχει μια αντίφαση σε σχέση με το ραδιοφωνικό τοπίο. Μιλά για δημοπράτηση και βεβαίως, πρέπει να γίνει τακτοποίηση του ραδιοφωνικού τοπίου, αλλά υπάρχει μια αντίφαση μεταξύ των ιδιωτικών ραδιοφωνικών σταθμών - που πρέπει να τακτοποιηθούν και μιας μικρής κατηγορίας, των δημοτικών ραδιοφωνικών σταθμών, που δεν είναι ιδιωτικοί, αλλά ταυτόχρονα, καλούνται να συμμετάσχουν στο διαγωνισμό, ενώ θα μπορούσαν de facto να παραμείνουν σε λειτουργία.

Σε αυτά θα ήθελα να υπάρξουν απαντήσεις από τους αρμόδιους Υπουργούς. Δυστυχώς, μόνον ο κ. Σταθάκης παραβρίσκεται στα θέματα, που εγώ ανέφερα. Τώρα, από κει και πέρα, φαντάζομαι ότι, θα άκουσαν και θα δουν και τα πρακτικά.

Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Ευχαριστούμε τον κύριο Συρμαλένιο. Το λόγο έχει ο κ. Δελής.

ΙΩΑΝΝΗΣ ΔΕΛΗΣ: Ευχαριστώ, κύριε Πρόεδρε.

Η Κυβέρνηση πασχίζει να εμφανίσει το «πολυνομοσχέδιο-δηλητήριο» σαν θετικό. «Το φαρμάκι τούτο, δείχνει για φάρμακο» και όμως, αποτελεί το πιο χαρακτηριστικό δείγμα για το τι σόι, τέλος πάντων, θα είναι αυτή η πολυδιαφημισμένη μετά-μνημονιακή εποχή. Γιατί για αυτήν την εποχή προορίζεται. Κέρδη και πάλι κέρδη για το κεφάλαιο, από τη μια, βάσανα και πάλι βάσανα για τον λαό, από την άλλη.

Και τι δεν έχει το νομοσχέδιο; Από παραπέρα ιδιωτικοποιήσεις στην Ενέργεια, -να σου και το χρηματιστήριο ενέργειας και όπου, βέβαια, εκεί και αν εξυψωθεί η Ενέργεια σε κοινωνικό αγαθό-, μέχρι ηλεκτρονικούς πλειστηριασμούς, σε λίγο και για χρέη 500 ευρώ στο δημόσιο και με την αυτεπάγγελτη δίωξη να καραδοκεί και μέχρι νέα φορολογικά «δωράκια- ρυθμίσεις» για το κεφάλαιο. Και την ώρα που καταργείτε τα δικαιώματα του λαού, μιλάτε για τα επιδόματα. Μόνο που ούτε αυτά δεν τα πληρώνει το κεφάλαιο, αλλά οι λιγότερο φτωχοί και αυτό, το λέτε κοινωνική πολιτική.

Σκέτο φαρμάκι και οι διατάξεις του Υπουργείου Παιδείας. Έρχονται να εξειδικεύσουν το μνημόνιο, να υλοποιήσουν δηλαδή τις οδηγίες του ΟΟΣΑ με τις ανατροπές στο ωράριο και τα εργασιακά δικαιώματα των εκπαιδευτικών και τον εμπλουτισμό, τρομάρα σας, των εκπαιδευτικών καθηκόντων με νέα που σχετίζονται με την αξιολόγηση και όχι μόνο. Δεν στοχοποιούνται μόνο οι εκπαιδευτικοί, στο στόχαστρο μπαίνει η ίδια η δομή και το περιεχόμενο του σχολείου, ώστε να γίνει πιο αντιδραστικό και αυτό θα το πληρώσουν πολύ ακριβά οι μορφωτικές ανάγκες των παιδιών των λαϊκών οικογενειών.

Το ίδιο και με τις συγχωνεύσεις των σχολείων, για τις οποίες δρομολογείται νέος μαζικός γύρος παντού με πρώτα υποψήφια θύματα τα συστεγαζόμενα σχολεία με νέα κοφτερά εργαλεία – κριτήρια στο δρόμο που χάραξε η Διαμαντοπούλου και ο Αρβανιτόπουλος. Για να μειωθούν και άλλο οι κρατικές δαπάνες για την εκπαίδευση και να περισσεύει ζεστό το παραδάκι για τις ανάγκες του κεφαλαίου.

Η αντιλαϊκή όμως και αντεργατική πολιτική έχει πάντα και το συμπλήρωμά της. Δεν φτάνει που τις απεργίες συνήθως τα δικαστήρια τις βγάζουν παράνομες και καταχρηστικές, δεν φτάνει που συχνά η αστυνομία επιτίθεται στους αγωνιζόμενους εργάτες, δεν φτάνει που διευθυντάδες, παιδονόμοι γυμνασίων και λυκείων, με την προχθεσινή πλήρη κάλυψη που έδωσε σε αυτούς ο Υπουργός Παιδείας, φοβερίζουν και τιμωρούν τους μαθητές τους επειδή έκαναν το έγκλημα να πάνε στα απεργιακά συλλαλητήρια, θέλετε να χτυπήσετε και το ίδιο το δικαίωμα στην απεργία.

Το υπουργείο της εργοδοσίας, γιατί έτσι θα λέγεται πια, βάζει το κερασάκι στην αντιλαϊκή τούρτα με το άρθρο 211, βγαλμένο μέσα από τα τρελά όνειρα των βιομηχάνων και των υπόλοιπων εκμεταλλευτών της εργατικής τάξης. Επιχειρεί να εμποδίσει το ιερό δικαίωμα της απεργίας και μάλιστα στο πρωτοβάθμιο, το επιχειρησιακό σωματείο, στο χώρο δουλειάς δηλαδή, εκεί που συντελείται η ταξική εκμετάλλευση, εκεί που εκδηλώνεται η ταξική σύγκρουση και εκεί όπου οργιάζει η εργοδοτική τρομοκρατία και η αυθαιρεσία κάτω από τα αδιάφορα βλέμματα του λεγόμενου Υπουργείου Εργασίας.

Η Κυβέρνηση του ΣΥΡΙΖΑ γίνεται έτσι ο πιο ψυχρός εκτελεστής των συμβολαίων του κεφαλαίου και για αυτό εδώ έχει τη διακριτική στήριξη και της Νέας Δημοκρατίας που δεν ξεχνά, βέβαια, ποτέ τον ταξικό της ρόλο. Δεν θα σας περάσει όμως, ούτε εσάς ούτε των κεφαλαιοκρατών που ήδη ανοίγουν σαμπάνιες. Αυτό το νόμο το εργατικό λαϊκό κίνημα με την πάλη του θα το στείλει στα αζήτητα, όπως έκανε με τόσους άλλους και θα αποδειχθείτε το ίδιο ανιστόρητοι σαν όλους τους άλλους που νόμισαν ότι μπορούν να απαγορεύσουν την ταξική πάλη. Η αυριανή απεργία θα σας το θυμίσει.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει η κυρία Αχτσιόγλου.

ΕΥΤΥΧΙΑ (ΕΦΗ) ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης): Κυρίες και κύριοι Βουλευτές, υπάρχει μια φράση, δεν θα πρωτοτυπήσω, είναι χιλιοειπωμένη, αλλά νομίζω ότι ταιριάζει πάρα πολύ καλά στην εικόνα που εισπράττω εγώ από την Αντιπολίτευση. Η φράση λέει ότι «αν η πραγματικότητα δεν συμφωνεί με εμάς τόσο το χειρότερο για την πραγματικότητα». Αυτό νομίζω πως βιώνουμε αυτές τις μέρες που είμαστε εδώ και ακούμε τις τοποθετήσεις της Αξιωματικής Αντιπολίτευσης, διότι καταφεύγουν στη γνωστή καταστροφολογία, στρέβλωση στη σφαίρα της φοβίας προκειμένου να μην παραδεχτούν κάτι απλό και ξεκάθαρο.

Για πρώτη φορά ίσως από τότε που η χώρα έχει βρεθεί στο επίκεντρο αυτής της κρίσης της Ευρωζώνης, η δέσμη των ρυθμίσεων που έρχονται, προκειμένου να κλείσει μια αξιολόγηση, έχει περισσότερα θετικά, παρά αρνητικά. Αυτή η μεταβολή σχετίζεται με την πραγματική βελτίωση της οικονομίας, με την πραγματική ενίσχυση αυτών που πραγματικά έχουν μεγαλύτερη ανάγκη, την πραγματική προοπτική οριστικής εξόδου από την κρίση.

Δεν θα χρησιμοποιήσω στο λίγο χρόνο που έχω τις θετικές αναφορές που γίνονται για την πορεία της ελληνικής οικονομίας στην έκθεση της CITIGROUP ή την πορεία του ελληνικού προγράμματος, δεν θα αναφερθώ στα δεδομένα για την αύξηση των εξαγωγών, τις αποδόσεις του δεκαετούς ομολόγου, όμως είχε ενδιαφέρον αυτή η πρόσφατη αποτίμηση της ΕΣΕΕ - δεν είναι κανένα μαρξιστικό ινστιτούτο η ΕΣΕΕ - η οποία είπε ότι την περίοδο των εορτών καταγράφηκε μια πολύ σημαντική αύξηση του τζίρου για πρώτη φορά από το 2009.

Θα πρέπει, όμως, να πω, εάν θέλουμε να μιλάμε λίγο πάνω στα δεδομένα, στην πραγματικότητα, ότι θα πρέπει να δούμε τους δείκτες της ανεργίας, που αυτή τη στιγμή βρίσκεται στο 20,7%, έξι ποσοστιαίες μονάδες κάτω από όταν παρέλαβε αυτή η Κυβέρνηση το έργο της και μέσα σε ένα δωδεκάμηνο 2,5% μείωση της ανεργίας, ίσως η μεγαλύτερη μείωση που έχει σημειωθεί στην Ε.Ε. και όλοι οι δείκτες να συντείνουν ότι το 2018 η ανεργία θα πέσει κάτω από το 20%. Νομίζω ότι είναι μια ουσιαστική και συμβολική εξέλιξη, που αντιστρέφει οριστικά αυτή την εκθετική αύξηση του αριθμού των ανέργων στη χώρα μας την περίοδο της κρίσης.

Στη βάση αυτής της εξέλιξης, αυτής της βελτίωσης της πραγματικής οικονομίας η Κυβέρνηση αποδεικνύει ότι τηρεί τη δέσμευσή της να υλοποιεί κάθε εκατοστό που κερδίζει η χώρα, προκειμένου να οικοδομεί τις πρωτοβουλίες εκείνες που βελτιώνουν τη θέση της κοινωνικής πλειοψηφίας.

Θα αναφερθώ ενδεικτικά στο νόμο που ψήφισε η Βουλή - στον κ. Βαρβιτσιώτη, που δεν έβλεπε παρά μόνο τροπολογίες για τα εργασιακά - στις αρχές του Σεπτέμβρη, που προστατεύει τους εργαζομένους από την αδήλωτη, την υποδηλωμένη και την απλήρωτη εργασία, στο κοινωνικό μέρισμα που έλαβαν περισσότερο από 3 εκατ. συμπολίτες μας, στο επίδομα νεανικής αλληλεγγύης που έλαβαν περισσότερα από 50.000 νέα παιδιά, νέοι άνεργοι που δεν έχουν δικαίωμα στο επίδομα ανεργίας. Επίσης, στην παρέμβαση του Σώματος Επιθεώρησης Εργασίας που μόλις χθες, μετά από κάποια φαινόμενα ακραίας εργοδοτικής αυθαιρεσίας, που τους απειλούσαν με απολύσεις σε υποκατάστημα σίτισης στη Λάρισα, εάν δεν επιστρέψουν το επίδομα των εορτών που έλαβαν, χάρη στην παρέμβαση του ΣΕΠΕ οι εργαζόμενοι αυτοί επαναπροσλήφθηκαν και άλλες απολύσεις που σχεδιάζονταν, ματαιώθηκαν.

Την πολιτική αυτή που χαράσσει αυτή η Κυβέρνηση, που νομίζω ότι είναι σαφής, ενισχύουν και πολλές από τις διατάξεις που υπάρχουν σ' αυτό το νομοσχέδιο. Οι διατάξεις του Υπουργείου Οικονομίας για την αδειοδότηση των επιχειρήσεων.

Οι διατάξεις για τη σειρά κατάταξης των πιστωτών, όπου για πρώτη φορά δημιουργείται ένα υπερπρονόμιο στους μισθούς των εργαζομένων, στα δεδουλευμένα των εργαζομένων, υπερπρονόμιο έναντι όλων των άλλων απαιτήσεων, μια πολύ σημαντική εξέλιξη για την ενίσχυση των δικαιωμάτων των εργαζομένων.

Ρυθμίσεις για την ενίσχυση των οικογενειακών επιδομάτων. Δεν είναι μόνο ζήτημα Προϋπολογισμού, δεν είναι μόνο ζήτημα ότι περίπου 260 εκατ. επιπλέον δίνονται πια για το παιδί, αλλά ότι εξορθολογίζεται συνολικά το σύστημα με έναν τρόπο, ώστε να δουν περίπου 730.000 οικογένειες από τις 800.000, που λαμβάνουν οικογενειακά επιδόματα, προσαύξηση έως και διπλασιασμό του επιδόματος που λαμβάνουν, με ενίσχυση των επιδομάτων του πρώτου και του δεύτερου παιδιού.

Να περάσω τώρα στις εργατικές διατάξεις αυτού του νομοσχεδίου και να πω για τη διάταξη, σε σχέση με την απαρτία στα πρωτοβάθμια σωματεία που απαιτείται, όταν συγκαλείται η γενική συνέλευση, προκειμένου να αποφασίσει για απεργία. Να πω για ακόμη μια φορά, τι ρυθμίζει, τι αλλάζει και τι δεν αλλάζει αυτή η διάταξη, γιατί πολλοί νομίζουν ότι η πολιτική οξυδέρκεια μετράται με ντεσιμπέλ.

Η διάταξη αυτή ορίζει ότι στα πρωτοβάθμια σωματεία, που δεν είναι πανελλαδικής εμβέλειας, δεν είναι ευρύτερης γεωγραφικής έκτασης, δεν έχουν ένα κατάστημα σε μια πόλη, σε ένα δήμο και ένα δεύτερο κατάστημα σε έναν άλλο δήμο, όταν συγκαλείται γενική συνέλευση για να λάβει απόφαση για απεργία θα πρέπει να παρίσταται το 1/2 των οικονομικά τακτοποιημένων μελών, δηλαδή των μελών που πληρώνουν τις συνδρομές τους στο σωματείο. Προσοχή, η ρύθμιση δεν λέει, ότι θα πρέπει τα μισά μέλη του Σωματείου να ψηφίσουν για την απεργία, δεν είναι το 50 συν 1 να ψηφίσει υπέρ της απεργίας.

Η ρύθμιση λέει, ότι θα πρέπει απλώς να παρίστανται στη Γενική Συνέλευση προκειμένου η Γενική Συνέλευση να έχει απαρτία.

Η διάταξη αυτή δεν εφαρμόζεται στα Σωματεία Πανελλαδικής Έκτασης, δηλαδή, σε Σωματεία Εργαζομένων σε σουπερμάρκετ ή σε τράπεζες, όπου εκεί όπως προβλέπει ο ν.1264 την απόφαση τη λαμβάνει το Δ.Σ.. Δεν εφαρμόζεται στα Σωματεία ευρύτερης έκτασης, όπως για παράδειγμα τα Σωματεία Αττικής, αλλά εκεί την απόφαση τη λαμβάνει το Δ.Σ..

Η διάταξη δεν αλλάζει τον τρόπο λήψης απόφασης για απεργία.

Η απόφαση για απεργία λαμβάνεται πάντα με τη σχετική πλειοψηφία των παρόντων.

Να δώσω, λοιπόν, ένα παράδειγμα για να μιλάμε με νούμερα.

Εάν έχουμε μια επιχείρηση που έχει 150 εργαζόμενους και στο Σωματείο είναι εγγεγραμμένοι οι 100, εκ των οποίων οι 80 είναι οικονομικά τακτοποιημένοι, δηλαδή, πληρώνουν τις συνδρομές τους.

Η διάταξη λέει, ότι όταν θα γίνει Γενική Συνέλευση για να λάβουν απόφαση για απεργία θα πρέπει, τουλάχιστον, οι 40 να βρίσκονται εκεί στη Γενική Συνέλευση.

Εάν υπάρχει μια πρόταση για απεργία διαρκείας που την ψηφίζουν 20, 10 ψηφίζουν κατά και άλλοι 10 ψηφίζουν λευκό, θα γίνει απεργία διαρκείας με την ψήφο των 20 στην επιχείρηση του παραδείγματος των 150 ατόμων.

Πραγματικά - και εδώ στρέφομαι στους κύριους του Κ.Κ.Ε. - θεωρείτε, ότι αυτό συνιστά κατάργηση του δικαιώματος της απεργίας;

Δεν καταλαβαίνετε, ότι με αυτές τις υπερβολές και τις ανακρίβειες δημιουργείτε το αντίστροφο αποτέλεσμα και μπορεί να σκορπίζετε μια ηττοπάθεια στους εργαζόμενους, όταν δεν ισχύουν αυτά τα πράγματα;

Ο ΣΕΒ, λοιπόν, είπε, ότι υπάρχουν πάρα πολλά πράγματα στο συνδικαλιστικό νόμο που πρέπει να αλλάξουν και είναι όλα αυτά τα πράγματα, τα οποία το ΔΝΤ έβαζε στο τραπέζι και τα οποία εμείς αποκρούσαμε.

Είναι η αλλαγή στο χρόνο προκήρυξης των απεργιών, ο διπλασιασμός - τριπλασιασμός του χρόνου προκήρυξης των απεργιών, είναι η γενική ρήτρα απόλυσης των συνδικαλιστών που απαιτούσε το ΔΝΤ, είναι η θεσμοθέτηση του lock out που και αυτό αποκρούστηκε. Είναι μια σειρά από τέτοιες απαιτήσεις που έθετε το ΔΝΤ στο τραπέζι και οι οποίες έχουν φύγει εντελώς από το τραπέζι, πλέον, και ο συνδικαλιστικός νόμος φεύγει από το τραπέζι της συζήτησης με τους δανειστές.

Σε αυτό το ζήτημα, όμως, ήταν αποκαλυπτική και η θέση που υιοθέτησε η Ν.Δ..

Ο κ. Βορίδης είναι πολύ έξυπνος, είπε τη σωστή γραμμή, αυτή τη γραμμή που θα έπρεπε να έχει Ν.Δ., αλλά είναι δύο μέρες πίσω από τη γραμμή, γιατί η Ν.Δ. εξέφρασε και σήμερα μια διαφορετική γραμμή από αυτήν που είπε ο κ. Βορίδης.

Ποια ήταν η πρόταση της Νέας Δημοκρατίας;

Η απόφαση για απεργία να λαμβάνεται από το 50 συν 1 των οικονομικά τακτοποιημένων μελών.

Προσοχή. Όχι αυτό που κάνει η ρύθμιση, δηλαδή να παρίστανται σε μια γενική συνέλευση, προκειμένου να υπάρχει απαρτία.

“Η απόφαση να λαμβάνεται από το 50 συν 1 των οικονομικά τακτοποιημένων μελών”. Τι σημαίνει αυτό; Στο ίδιο παράδειγμα που σας έκανα πριν. Σε ένα σωματείο που έχουμε τους 80 οικονομικά τακτοποιημένους. Αν γινόταν γενική συνέλευση και παρίστανται οι 40 και οι 40 θα έπρεπε να ψηφίσουν υπέρ της απεργίας για να γίνει η απεργία. Θα έπρεπε να υπάρχει ομοφωνία για να γίνει η απεργία σε αυτό το παράδειγμα. Ομοφωνία. Αν παρίστανται οι 50, θα έπρεπε οι 40 στους 50 να ψηφίσουν για την απεργία, μια πλειοψηφία 80%.

Καταλαβαίνετε την τεράστια απόσταση στην πρόταση της Ν.Δ. σε σχέση με τη ρύθμιση αυτή, μια απόσταση που είναι όμως ανύπαρκτη σε σχέση με τις θέσεις του Διεθνούς Νομισματικού Ταμείου, γιατί πράγματι η θέση του Διεθνούς Νομισματικού Ταμείο ήταν ακριβώς αυτή που έθεσε η Ν.Δ. χθες στην πρόταση της.

Είπε δε η Ν.Δ. κάτι που, επίσης, έλεγε το Διεθνές Νομισματικό Ταμείο και αποκρούσαμε, ότι θα πρέπει να εφαρμόζεται και στα πανελλαδικής εμβέλειας σωματεία. Δηλαδή, ουσιαστικά εκεί που μέχρι σήμερα αυτά αποφασίζουν με διοικητικά συμβούλια, να γίνονται μέσω γενικών συνελεύσεων.

Αντιλαμβάνεται ο 1264, ο νομοθέτης τότε, ότι ήταν πρακτικά αδύνατον να συγκαλούνται γενικές συνελεύσεις στα πανελλαδικά σωματεία, γι' αυτό και είχε αυτή την πρόβλεψη.

Είναι νομίζω σαφές ποια είναι η στρατηγική, ποια είναι η πρόταση και ποιος είναι ο προσανατολισμός της Ν.Δ. και έγινε εξαιρετικά ορατός με αυτή την πρόταση που κατέθεσε και σε σχέση με την ταύτιση της για άλλη μια φορά με τους πιο ακραίους κύκλους των δανειστών.

Το νομοσχέδιο έχει άλλες δύο εργατικές ρυθμίσεις, στις οποίες δεν έχουν αναφερθεί οι βουλευτές, τις οποίες όμως θεωρώ εξαιρετικά σημαντικές. Η μια αφορά τα εργατικά ατυχήματα.

Εκεί προβλέπει ότι εφόσον ο εργοδότης είχε υποχρέωση να τηρήσει τα μέσα προστασίας, μέσα υγείας και ασφάλειας στην εργασία, τα οποία δεν τήρησε τότε, έχει δόλο εφόσον λάβει χώρα και οφείλει να αποζημιώσει, πράγμα που μέχρι χθες ήταν εντελώς διαφορετικό. Θα έπρεπε να είχε δόλο ως προς το αποτέλεσμα του εργατικού ατυχήματος.

Ενώ έχει και μια άλλη ρύθμιση που είναι επίσης πολύ σημαντική, σε σχέση με τους εργαζόμενους στα ΚΤΕΛ και στα τουριστικά λεωφορεία, όπου μέχρι χθες δεν υπήρχε υποχρέωση τήρησης πίνακα προσωπικό ωραρίου, πίνακα σε σχέση με τα δρομολόγια και επομένως τα ελεγκτικά σώματα δεν μπορούσαν με κανένα τρόπο να δουν τι συμβαίνει σε αυτούς τους χώρους εργασίας, πλέον μπαίνει κανόνας και τάξη και σε σ' αυτούς τους χώρους δουλειάς προκειμένου να αντιμετωπιστούν οι παραβατικές και αυθαίρετες πρακτικές. Σας ευχαριστώ.

Στο σημείο αυτό έγινε η β΄ ανάγνωση των καταλόγων των μελών των Επιτροπών.

Από την Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Δημήτρης Βέττας, Δημήτρης Γάκης, Στάθης Γιαννακίδης, Γιάννης Γκιόλας, Γιώργος Δημαράς, Μαρία Θελερίτη, Αφροδίτη Θεοπεφτάτου, Κατερίνα Ιγγλέζη, Αϊχάν Καρά Γιουσούφ, Μαρία Τριανταφύλλου, Χρήστος Μαντάς, Δημήτριος Μάρδας, Αλέξανδρος Μεϊκόπουλος, Αθανάσιος Μιχελής, Γεράσιμος Μπαλαούρας, Κωνσταντίνος Μπάρκας, Χρήστος Μπγιάλας, Μάρκος Μπόλαρης, Κώστας Παυλίδης, Αναστάσιος Πρατσόλης, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Ελευθέριος Αυγενάκης, Απόστολος Βεσυρόπουλος, Γεώργιος Βλάχος, Νικόλαος – Γεώργιος Δένδιας, Θεόδωρος Καράογλου, Γεώργιος Καρασμάνης, Θεοδώρα (Ντόρα) Μπακογιάννη, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ιωάννης Μανιάτης, Κωνσταντίνος Σκανδαλίδης, Γεώργιος Γερμενής, Ευάγγελος Καρακώστας, Ηλίας Παναγιώταρος, Αθανάσιος Βαρδαλής, Νικόλαος Καραθανασόπουλος, Διαμάντω Μανωλάκου, Δημήτρης Καμμένος, Κωνσταντίνος Κατσίκης, Γεώργιος Κατσιαντώνης, Γεώργιος Αμυράς, Θεοχάρης (Χάρης) Θεοχάρης και Νικόλαος Νικολόπουλος.

Από την Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Τζούφη Μερόπη, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Κουτσούμπα Ανδρέα, Ράπτη Ελένη, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Γκιόκας Ιωάννης, Δελής Ιωάννης, Συντυχάκης Εμμανουήλ, Κατσίκης Κωνσταντίνος, Παπαχριστόπουλος Αθανάσιος, Μεγαλομύστακας Αναστάσιος και Μαυρωτάς Γεώργιος.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Δέδες Ιωάννης, Ηγουμενίδης Νίκος, Θεωνάς Γιάννης, Θραψανιώτης Μανώλης, Καΐσας Γιώργος, Καρασαρλίδου Φρόσω, Καστόρης Αστέρης, Κωστοπαναγιώτου Ηλίας, Λιβανίου Ζωή, Μανιός Νίκος, Μιχαηλίδης Ανδρέας, Μιχελογιαννάκης Ιωάννης, Μουσταφά Μουσταφά, Παπαδόπουλος Αθανάσιος, Κυρίτσης Γιώργος, Παραστατίδης Θόδωρος, Σκούφα Ελισσάβετ, Στογιαννίδης Γρηγόρης, Βαγιωνάς Γεώργιος, Βρούτσης Ιωάννης, Γιακουμάτος Γεράσιμος, Γιαννάκης Στέργιος, Γιόγιακας Βασίλειος, Δαβάκης Αθανάσιος, Κασαπίδης Γεώργιος, Κατσανιώτης Ανδρέας, Μαρτίνου Γεωργία, Μηταράκης Παναγιώτης (Νότης), Οικονόμου Βασίλειος, Δημοσχάκης Αναστάσιος, Φωτήλας Ιάσων, Κρεμαστινός Δημήτριος, Κωνσταντόπουλος Δημήτριος, Μπαργιώτας Κωνσταντίνος, Αΐβατίδης Ιωάννης, Σαχινίδης Ιωάννης, Κατσώτης Χρήστος, Λαμπρούλης Γεώργιος, Στεργίου Κώστας, Λαζαρίδης Γεώργιος, Φωκάς Αριστείδης, Μάρκου Αικατερίνη και Μεγαλοοικονόμου Θεοδώρα.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ.: Αθανασίου Αθανάσιος, Kασιμάτη Ειρήνη (Νίνα), Κοζομπόλη Παναγιώτα, Λάππας Σπυρίδων, Μορφίδης Κωνσταντίνος, Μπαλλής Συμεών, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Ντζιμάνης Γιώργος, Ριζούλης Ανδρέας, Σαρακιώτης Ιωάννης, Σταματάκη Ελένη, Σταμπουλή Αφροδίτη, Συρίγος Αντώνιος, Τζάκρη Θεοδώρα, Τζαμακλής Χαρίλαος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Καραγκούνης Κωνσταντίνος, Καββαδάς Αθανάσιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Χαρακόπουλος Μάξιμος, Αχμέτ Ιλχάν, Παπαθεοδώρου Θεόδωρος, Χριστοφιλοπούλου Παρασκευή (Εύη), Μπαρμπαρούσης Κωνσταντίνος, Λαγός Ιωάννης, Γκιόκας Ιωάννης, Παφίλης Αθανάσιος, Συντυχάκης Εμμανουήλ, Καβαδέλλας Δημήτριος, Δανέλλης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

Από την Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Καββαδία Ιωαννέτα, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοφύλακτος Ιωάννης, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Μπαλτάς Αριστείδης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Κουμουτσάκο Γιώργος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παππάς Χρήστος, Κούζηλος Νικόλαος, Μωραΐτης Νικόλαος, Γεωργιάδης Μάριος, Καρράς Γεώργιος-Δημήτριος και Μίχος Νικόλαος.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Με είχαν ενημερώσει ότι κάποια στιγμή πρέπει να ψηφίσουμε επί της αρχής, γιατί δεν το κάναμε στην πρώτη διαδικασία. Αλλά, από αντιδράσεις των βουλευτών που θέλουν να μιλήσουν, να εξαντληθεί ο κατάλογος, έχουμε μειώσει ήδη τον αριθμό, στο τέλος θα γίνει η διαδικασία για να ψηφίσουμε επί της αρχής.

Τον λόγο έχει ο κύριος Βεσυρόπουλος.

ΑΠΟΣΤΟΛΟΣ ΒΕΣΥΡΟΠΟΥΛΟΣ: Ευχαριστώ, κύριε Πρόεδρε.

Κυρίες και κύριοι συνάδελφοι, το περίφημο ηθικό πλεονέκτημα του ΣΥΡΙΖΑ έχει μετατραπεί σε περίσσευμα πολιτικής ανηθικότητας.

Αυτή η πολιτική ανηθικότητα μετατρέπεται σε καθημερινή πρακτική. Συνδέεται με αντικοινοβουλευτικές και αντιδημοκρατικές πρακτικές.

Το αφήγημα της κυβέρνησης έχει καταρρεύσει. Η παραμονή της στην εξουσία συνδέεται με τη συνομολόγηση ενός μνημονίου διάρκειας. Με την φτωχοποίηση των πολιτών μέσα από την ακραία υπερφορολόγηση που οδηγεί στην εκτόξευση των ληξιπρόθεσμων οφειλών των πολιτών προς την εφορία στο δυσθεώρητο ποσό των 100 δισεκατομμυρίων ευρώ.

Είστε η κυβέρνηση των φόρων, των πλειστηριασμών και των κατασχέσεων.

Αυτή η κυβέρνηση πούλησε ψεύτικες υποσχέσεις, συνεχίζει να λέει ψέματα και να πουλάει μαζί με αυτά και έναν ακραίο παραλογισμό.

Επιδιώκει να οικοδομήσει έναν ιδιότυπο καθεστωτισμό, την οικονομική κρίση την μετατρέπει σε θεσμική κρίση.

Κυρίες και κύριοι συνάδελφοι, θα αναφερθώ στις διατάξεις του πολυνομοσχεδίου που έχουν ως πεδίο αναφοράς φορολογικά ζητήματα.

Ξεκινώ από το άρθρο 353, που ορισμένοι συνάδελφοι παρουσιάζουν ως θέσπιση νέων φορολογικών κινήτρων. Να τους επαναφέρω λοιπόν στην πραγματικότητα και να τους ενημερώσω, ότι δεν πρόκειται για νέα φορολογικά κίνητρα, αλλά για κίνητρα που ήδη υπάρχουν στη βάση ειδικών διατάξεων, που με τις προτεινόμενες ρυθμίσεις, ενσωματώνονται στις διατάξεις του κώδικα φορολογίας εισοδήματος.

Αυτή τη στιγμή υπάρχει δυνατότητα βάσει των νόμων 1473/1984, άρθρο 13, και του νόμου 1892/1990, άρθρο 101, κεφαλαιοποίησης των αφορολόγητων αποθεματικών, εισηγμένων ή μη εισηγμένων στο χρηματιστήριο Ανωνύμων Εταιριών, με συντελεστές φορολόγησης 5% και 10% αντίστοιχα. Συνεπώς, δεν αποτελεί κάτι νέο η διάταξη, η οποία φέρνετε, ούτε συνιστά νέο κίνητρο.

Προσέξτε όμως τι συμβαίνει. Οι συντελεστές αυτοί με βάση τη συγκεκριμένη ρύθμιση που φέρνετε ισχύουν μόνο για το 2018. Η διαφορά, είναι ότι αν η κεφαλαιοποίηση γίνει το 2019 ή το 2020, η φορολογική επιβάρυνση διπλασιάζεται και τετραπλασιάζεται με συντελεστές 10% και 20% αντίστοιχα. Επίσης, οι διατάξεις αυτές ισχύουν έως 31/12/2020. Τίθεται σαφές ζήτημα ως προς την τύχη των αποθεματικών που δεν θα κεφαλαιοποιηθούν έως 31/12/2020. Οπότε οι ειδικές διατάξεις που θεσπίζονται σήμερα, καταργούνται με αποτέλεσμα να εφαρμόζονται γενικές διατάξεις με συντελεστή φορολόγησης 29%. Συνεπώς, οι εν λόγω διατάξεις, φαινομενικά μόνο ενσωματώνουν υφιστάμενα φορολογικά κίνητρα. Στην πραγματικότητα τα κίνητρα αυτά σταδιακά μειώνονται και από το 2021 καταργούνται.

Έρχομαι στη σύσταση της νέας υπηρεσίας της διεύθυνσης ερευνών οικονομικού εγκλήματος.

 Πρώτο ζήτημα, η αντίφαση που προκύπτει από το γεγονός, ότι η υπηρεσία θα υπάγεται στον Υπουργό, αλλά την καθοδήγηση και το συντονισμό της θα έχει ο εισαγγελέας οικονομικού εγκλήματος.

Δεύτερο ζήτημα, φέρατε τον νόμο 4389/2016, με τον οποίον καταργήσατε, εντός εισαγωγικών, το ΣΔΟΕ, και συγκεντρώσατε το σύνολο των αρμοδιοτήτων της φορολογικής διοίκησης στην ΑΑΔΕ. Τώρα έρχεστε και δημιουργείτε μια νέα διεύθυνση. Μπορεί η ΑΑΔΕ, να είναι αυτή η οποία θα έχει και τον τελευταίο λόγο για τη συνέχιση του ελέγχου και τη βεβαίωση φόρων και προστίμων, υπάρχει όμως διάταξη που κάνει λόγο για τις προϋποθέσεις υπό τις οποίες η ΑΑΔΕ, δεν δεσμεύεται από την πορισματική έκθεση. Αυτό οδηγεί στο σοβαρό ενδεχόμενο επικάλυψης στους ελέγχους και απώλειας χρόνου και φυσικά σε πενιχρά αποτελέσματα στην καταπολέμηση της φοροδιαφυγής.

Ουσιαστικά εδώ, έχουμε την ίδρυση ενός νέου οργάνου, τη στιγμή που η Κυβέρνηση ΣΥΡΙΖΑ-ΑΝΕΛ, είχε καταργήσει, εντός εισαγωγικών, το ΣΔΟΕ, δημιουργούν τη νέα υπηρεσία, γιατί πολύ απλά η ΑΑΔΕ, δεν μπορούσε να ανταποκριθεί στις εισαγγελικές παραγγελίες φορολογικών ελέγχων.

Σας είχαμε προειδοποιήσει για τις συνέπειες από την κατάργηση εντός εισαγωγικών του ΣΔΟΕ. Με την κατάργηση του ΣΔΟΕ, παραπέμφθηκαν 40.000 υποθέσεις που αφορούσαν μεγάλη φοροδιαφυγή, λαθρεμπορία καυσίμων, αλκοόλης, καπνικών, υποθέσεις καταχρήσεων και σπατάλης δημοσίου χρήματος και πολλά άλλα. Δόθηκε μάλιστα 3ετής παραγραφή στις υποθέσεις που μεταφέρθηκαν από το ΣΔΟΕ στην ΑΑΔΕ. Ενδεικτικό, ότι δεν προχώρησαν οι έλεγχοι. Με αυτό τον τρόπο εκατομμύρια έσοδα που θα μπορούσαν να προέλθουν από τους ελέγχους, οδηγούνται σε παραγραφή και απώλεια.

Στην ομιλία μου στην ολομέλεια θα αναφερθώ με λεπτομέρειες στο τι έγινε, αλλά κυρίως, το τι δεν έγινε και οδήγησε στην απώλεια δημοσίων εσόδων αυτά τα 3 χρόνια. Κυρίες και κύριοι συνάδελφοι, δεν έχω καμία αμφιβολία ότι οι συνάδελφοι της κυβερνητικής πλειοψηφίας, θα τα ψηφίσουν όλα, προκειμένου να παραμείνουν στην εξουσία. Εμείς ποτέ δεν είχαμε διανοηθεί να επιβάλουμε φόρους σε ανθρώπους με μηνιαίο εισόδημα 500 €. Εσείς το κάνετε, γιατί δεν πιστεύετε σε τίποτα. Αυτή η κυβέρνηση προκαλεί τεράστια βλάβη στη χώρα, την οδηγεί στο περιθώριο και στην απόλυτη παρακμή. Σας ευχαριστώ.

ΜΑΚΗΣ ΜΠΑΛΑΟΥΡΑΣ ( Προεδρεύων των Επιτροπών): Το λόγο έχει ο κ. Κυριαζίδης.

ΔΗΜΗΤΡΙΟΣ ΚΥΡΙΑΖΙΔΗΣ: Ευχαριστώ, κύριε Πρόεδρε.

 Τρία νομοσχέδια σε ένα, 400 άρθρα, 4 λεπτά μας δίνετε, 100 άρθρα ανά λεπτό, χώρια τις άλλες διατάξεις που έχετε συμπεριλάβει, δεν ξέρω κατά πόσο κανείς μπορεί να προλάβει και βρήκατε τον τρόπο να φιμώσετε και πάλι τους βουλευτές . Ειλικρινά πλέον, λέω και στους συναδέλφους μου, εννοώ της Ν.Δ., ότι τους ζηλεύω. Πραγματικά σας ζηλεύω. Στην αρχή, συναισθανόμουν αυτό το οποίο περνούσατε, ότι δηλαδή διήλθαμε κι εμείς στα δύο χρόνια εκείνων των αναγκαστικών περικοπών κ.λπ. και είχα την αίσθηση πράγματι, ότι παραβαίνετε τα πιστεύω σας, η τα αλλοτριώνετε και είχατε μια συναίσθηση των πραγμάτων.

Τελικά βλέπω και χθες και σήμερα είστε μέσα στην τρελή χαρά, διότι πράγματι και άλλα τόσα προαπαιτούμενα να υπήρχαν να θεσμοθετούσατε θα το καταφέρνατε.

 Πράγματι, χθες ο Υπουργός ο κ. Τσακαλώτος στην εισήγησή του και στις πρώτες του λέξεις μάλιστα ανέφερε ότι υπάρχει μια έκθεση παγκόσμια που μας κατατάσσει πρώτους σε ευτυχία. Η παγκόσμια έκθεση, λέει, ευτυχίας καταγράφει ότι οι Έλληνες είναι ευτυχισμένοι. Κατ’ εσάς βεβαίως μπορεί να είναι ευτυχισμένοι, ο ελληνικός λαός να είναι ευτυχισμένος και χαρούμενος, δεν είναι όμως χαζοχαρούμενος και αυτή είναι η σκληρή πραγματικότητα ότι δυστυχεί καθημερινά.

 Αναφορικά με τη διαμεσολάβηση και ο Δικηγορικός Σύλλογος Αθηνών και η Ένωση Δικαστών και Εισαγγελέων αναφέρθηκε στο ότι προχωρείτε σε μια υποχρεωτική διαμεσολάβηση, νομοθετείτε, δηλαδή, την υποχρεωτική διαμεσολάβηση, το οποίο αντίκειται, όπως οι ίδιοι ανέφεραν και στο ευρωπαϊκό δίκαιο. Γενικότερα θα έλεγα ότι μόνο στην Ιταλία υπάρχει και εκεί αυτός ο τρόπος, όπως από την πλευρά σας νομοθετείται, μερικώς βεβαίως και με την ενθάρρυνση να ακολουθείται η διαμεσολάβηση, όχι όμως με τον τρόπο που εσείς σήμερα έρχεστε εδώ να νομοθετήσετε.

 Ερχόμαστε βεβαίως και στους πλειστηριασμούς, που από 21/2 θα είναι ηλεκτρονικοί και αναφέρομαι στον αγροτικό κόσμο της περιοχής μου, όπου εκεί με ιδιαίτερη ανησυχία, γιατί για την πρώτη κατοικία τους έχουν υποθηκεύσει τους αγρούς τους, βλέπουμε ένα τρόπο ηλεκτρονικά, δυστυχώς, να έχουμε και αλλού είδους τέτοια ζητήματα. Ξαφνικά να βλέπουν ότι οι αγροί τους, τα χωράφια τους ανήκουν σε κάποιον άλλον ή σε ένα συγκρότημα διαφορετικό από αυτό που περίμεναν.

 Σε σχέση με τους πολύτεκνους, ανέφερε πάλι ο Υπουργός ο κ. Τσακαλώτος, γιατί να δίνουμε μόνο στους τρίτεκνους ή στους πολύτεκνους, είναι πάρα πολύ λίγοι, θα πρέπει να δώσουμε και σε αυτούς που έχουν ένα και δύο παιδιά. Το υπολογίζετε με το βάρος, με τον αριθμό; Πώς το υπολογίζετε αυτό; Ή με τις ψήφους το υπολογίζετε, ψηφοθηρικά εννοώ;

 Και συνεχίζοντας πιο κάτω αναφέρει: Το δεύτερο θα μου επιτρέψετε να πω, αν θέλετε την άποψή μου για το δημογραφικό, είναι ότι αυτό που θέλουν τα νέα ζευγάρια και ιδιαίτερα οι γυναίκες είναι να μπορούν να έχουν μια βοήθεια σε είδος.

 Θα πρέπει να μας αναλύσετε το είδος, μας παραξενεύετε βέβαια για το είδος. Αυτό το είχαμε στο Νομό μου στην Δράμα, όπου είχαμε δίπλα εκεί τα κολχόζ, ξέρετε ουρά,, συσσίτια, κουπόνια, ένα τέτοιο πράγμα. Μάλλον κάτι τέτοιο επιζητείτε και εδώ σε είδος να μας δίνετε, να υπάρχει μια ικανοποίηση. Το καταλαβαίνω πλήρως.

 Και εδώ βλέπω πραγματικό ή τεκμαρτό εισόδημα γράφετε. Τελικά λέτε, ότι θα είναι το πραγματικό και όχι το τεκμαρτό, δηλαδή 22.900 εισόδημα, έπαιρνε επίδομα 3.280, τώρα το πάτε στις 2.000., 36.000 πάλι το πάτε στις 2.000., 37.000 εισόδημα αν έχει μια οικογένεια πολυτέκνων, από τις 2.000 που έπαιρνε, δεν θα πάρει το παραμικρό.

 Όπως ξέρετε έχουμε τα λατομεία. Το 3,5% του Α.Ε.Π. προέρχεται από τα λατομεία. Η Δράμα, ο Νομός μου, κατεξοχήν ζει απ' αυτά, 150.000 εργαζόμενοι σε όλη τη χώρα. Σας έχουν κάνει συγκεκριμένες προτάσεις, κύριε Υπουργέ, θα πρέπει να τις ακούσετε. Δεν είναι δυνατόν να εναπόκειται σε όποιο δήμαρχο αν θα δοθεί, η όποια παράταση.

 ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Θα σας απαντήσω.

 ΔΗΜΗΤΡΙΟΣ ΚΥΡΙΑΖΙΔΗΣ: Ξέρετε πάρα πολύ καλά ότι δεν μπορεί μια επιχείρηση να επικρέμεται στην καλή διάθεση του όποιου δημοτικού άρχοντα. Μια επιχείρηση δεν μπορεί, κύριε Υπουργέ, να κρατηθεί έτσι το καταλαβαίνετε.

 ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Δαβάκης.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών) : Το λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ : Κύριε Πρόεδρε, όπως ελέχθη από άλλους συναδέλφους, το νομοσχέδιο που συζητεί η Επιτροπή μας εδώ και αρκετή ώρα, είναι ακόμη ένα μνημείο κακής νομοθέτησης της Κυβέρνησης των ΣΥ.ΡΙΖ.Α. – ΑΝ.ΕΛ.. Αποτελεί ένα συνονθύλευμα ετερόκλητων, ασύνδετων και προχειρογραμμένων ρυθμίσεων. Τι σχέση έχουν οι κομμωτές με τα λατομεία, η διαμεσολάβηση με τα καζίνο, ο πτωχευτικός κώδικας με τις συγχωνεύσεις σχολείων, το επίδομα παιδιού με το καταστατικό του Ιατρικού Συλλόγου. Η απάντηση είναι μία και απλή. Μοναδικός κοινός παρονομαστής των διατάξεων αυτού του νομοσχεδίου, είναι ότι στοχεύουν να επεκτείνουν την παραμονή της Κυβέρνησης στην εξουσία.

Πριν λίγες μέρες ο κ. Πρωθυπουργός, ανέφερε ότι για πρώτη φορά κλείνει η αξιολόγηση, χωρίς νέα δημοσιονομικά μέτρα. Θα δεχθώ αυτή τη δήλωση ως ακριβή, αν και το νομοσχέδιο περιέχει περικοπές στα επιδόματα των πολυτέκνων, καθώς επίσης και ότι δεν περιέχει άλλα δημοσιονομικά μέτρα, διότι τα έχετε ψηφίσει μέχρι τώρα όλα.

Δύο κύρια ζητήματα απασχολούν τη νεοελληνική κοινωνία τα τελευταία 7 – 8 χρόνια, 10 σχεδόν χρόνια της μεγάλης οικονομικής και κοινωνικής κρίσης. Η φυγή των νέων Ελλήνων στο εξωτερικό και η υπογεννητικότητα. Θα φανταζόταν κανείς ότι μέσα σε αυτό το ευρύτερο πλαίσιο, η Κυβέρνηση θα έδειχνε μια ιδιαίτερη ευαισθησία για την προστασία του θεσμού της οικογένειας με δέσμη μέτρων για την ενίσχυση των πολυτέκνων και τη διευκόλυνση των νέων ζευγαριών. Αντ’ αυτού, η περικοπή των επιδομάτων των πολυτέκνων, η οποία θα είναι το άμεσο αποτέλεσμα των όσων προβλέπονται στο άρθρο 214, είναι το πιο πρόσφατο σε μια σειρά μέτρων, όπως οι περικοπές στις συντάξεις χηρείας, με τα οποία η Κυβέρνηση επιτίθεται στον οικογενειακό θεσμό.

Με την επέκταση δε των ηλεκτρονικών πλειστηριασμών για χρέη προς το δημόσιο, ολοκληρώνεται ο φαύλος κύκλος της πολιτικής της υπερφορολόγησης, η οποία στραγγαλίζει τη μέση ελληνική οικογένεια. Θυμάμαι με νοσταλγία τα χειροκροτήματα, αλλά και τις οραματικές ομιλίες των συναδέλφων του ΣΥ.ΡΙΖ.Α., κατά τις προγραμματικές δηλώσεις της Κυβερνήσεώς σας τον Ιανουάριο του 2015, αλλά και κατά τις προγραμματικές δηλώσεις του Σεπτεμβρίου του 2015, όπου όλοι σας ξεδιπλώνατε της λευτεριάς, για να παραφράσω του ποιητή τα λόγια, της λευτεριάς τις σημαίες στον αέρα και τις σημαίες της επανάστασης στον αέρα, τις οποίες τώρα αυτές τις σημαίες τις έχετε διπλώσει κρυφά, τις έχετε βάλει κάτω από τη μασχάλη και λυπάμαι που θα το πω, τις έχετε ξεχάσει, εάν δεν τις έχετε ατιμάσει, ιδεολογικά τουλάχιστον.

Η φορολογική καταιγίδα της τελευταίας 3ετίας, έχει εκτοξεύσει τα ληξιπρόθεσμα χρέη των ιδιωτών προς το δημόσιο και βρισκόμαστε σε αυτή την κατάσταση που όλοι γνωρίζουμε. Το καθαρά ταξικό πλαίσιο ανάλυσης της δομής της ελληνικής κοινωνίας από εσάς και οι ιδεοληπτικές εμμονές σας, έχουν απομονώσει από την πραγματικότητα την Κυβέρνηση που επικρατεί στην καθημερινότητα των πολιτών.

Ταυτόχρονα, σας έχουν δημιουργήσει την ψευδαίσθηση ότι με ισχυρές δόσεις αναδιανεμητικής ρητορικής, με την εργαλειοποίηση των κοινωνικών επιδομάτων, με έντονα διχαστικό λόγο και τέλος, με τη δημιουργία μιας νέας φύλα προσκείμενης οικονομικής και μιντιακής ελίτ, μπορείτε να δημιουργήσετε τις συνθήκες της πολιτικής σας ηγεμονίας. Το πραγματικό βάθος αυτής της ψευδαίσθησης θα το καταλάβετε στις εκλογές, όποτε και αν αυτές γίνουν.

Κλείνοντας κύριε Πρόεδρε, θα ήθελα να εκφράσω τη λύπη μου, τον προβληματισμό μου και τη μελαγχολία μου, θα έλεγα, για αυτά τα οποία έγιναν πριν από λίγη ώρα στην αίθουσα, όταν ο προκαθήμενός σας Πρόεδρος, ανέφερε ότι συνάδελφοι βουλευτές από 4΄, έχουμε τη δυνατότητα να μιλάμε 3΄. Όταν οι Υπουργοί μιλούν όση ώρα θέλουν, 10΄ και πλέον, όταν όλοι οι άλλοι συνάδελφοι, Υπουργοί εννοώ, έχουν άπλετο χρόνο.

 Πρέπει να καταλάβει για μια ακόμη φορά και απευθύνομαι σε εσάς κύριε Πρόεδρε και κλείνω η Κυβέρνηση, ότι εδώ στην αίθουσα αυτή είναι φιλοξενούμενοι. Φιλοξενούμενοι ενώπιον της λαϊκής κυριαρχίας, όπως συμβολίζεται από τα μέλη αυτής της αίθουσας. Και πρέπει να καταλάβουν ότι χρειάζεται μεγαλύτερος σεβασμός στο θεσμό του βουλευτή, διότι όταν αυτά μετέρχεται το Προεδρείο, ότι τώρα θα μιλήσετε 3΄ και σε λίγο θα μιλήσετε 2΄, αποστερείτε από τα μέλη και από τους εκπροσώπους του ελληνικού λαού το μόνο δικαίωμα που διαθέτουν, που είναι να ομιλούν. Ούτε κυβερνάμε, ούτε εμείς είμαστε μέλη της Εκτελεστικής Εξουσίας. Εμείς ελέγχουμε και εμείς τοποθετούμεθα, εκφράζοντας τους εντολείς μας που είναι ο ελληνικός λαός.

Πιστεύω αυτό που λέω ότι απηχεί τις απόψεις όλων των συναδέλφων, οι οποίοι, βέβαια, με φιλότιμες προσπάθειες το αποκρύβουν.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Και ο προεδρεύων της διαδικασίας είναι βουλευτής. Δεν είναι κάποιος εξωγήινος που έρχεται και προεδρεύει. Άρα, όλοι είμαστε κρινόμενοι από τον ελληνικό λαό. Δεν είναι κάτι ξεχωριστό.

ΑΘΑΝΑΣΙΟΣ ΔΑΒΑΚΗΣ: Άλλο η Κυβέρνηση και άλλο το Κοινοβούλιο.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το αντίθετο. Ο προηγούμενος προεδρεύων ήταν αυστηρός στα οκτώ λεπτά.

Τον λόγο έχει ο κ. Υπουργός.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Θα ξεκινήσω με μια προσωπική νότα. Θα το χαρακτήριζα σχεδόν προσωπικά δράμα. Από το 1974 μέχρι σήμερα ως πολίτης αυτής της χώρας έχω ζήσει κυβερνήσεις δύο Καραμανλήδων, δύο Παπανδρέου, μία Μητσοτάκη και μία ενδιάμεση κυβέρνηση οκτώ ετών Σημίτη με σαφή προσδιορισμό ότι αποτελεί διάλλειμα από τις διαδοχές της οικογένειας κλπ. Συνεπώς σαράντα χρόνια μετά από αυτή την δομή των κομμάτων και των αρχηγών τους, μου δημιουργεί τρομερή έκπληξη, η Δεξιά, δηλαδή τα κόμματα που όχι μόνο δεν μπορούν να συγκροτήσουν ένα καθαρό ιδεολογικό λόγο, αλλά είναι παγιδευμένα και σε μια οικογενειακή προσωποπαγή δομή να έρχονται και να κριτικάρουν την Αριστερά ότι αίφνης μετά από σαράντα χρόνια που για διάφορους λόγους οι πολίτες μας έφεραν εδώ, δεν προλάβαν να περάσουν δύο χρόνια και χάσαμε την ψυχή μας. Γίναμε ή πολύ Δεξιοί όπου υπερασπίστηκα όσο μπορούσα, όχι αρκετά όμως, αφού αφήνει και ένα τόνο στον κ. Βορίδη να έχει λίγο πολιτικό χώρο ως προς αυτή την κατεύθυνση ή να ακούω την κριτική ότι τα πράγματα τα οποία κάνουμε είναι ιδεοληπτικά, φέρουν ένα πολύ μεγάλο βάρος Αριστερής ιδεοληψίας και εκ των πραγμάτων τίθεται ένα θέμα ανικανότητας ή αδυναμίας, τέλος πάντων, να ακολουθήσουμε αυτό το βαρύ παραδοσιακό πρότυπο διακυβέρνησης της χώρας, διάσημο ανάμεσα στα άλλα και θα έλεγα ερμηνεύει εν πολλοίς και το γιατί σαράντα χρόνια μετά φτάνουμε στο σημείο να συζητάμε σήμερα για το Κτηματολόγιο, ως μια μεγάλη τομή.

Επίσης, εξηγεί γιατί σήμερα συζητάμε για πρώτη φορά ένα λατομικό νόμο με κανόνες διαφάνειας για το πως παραχωρούνται τα δημόσια και δημοτικά λατομεία, με κανόνες για το πως ορίζεται η έννοια του μεταλλείου και ποια είναι υψηλού ή χαμηλού κινδύνου κ.ο.κ.. Να το επαναλάβω και να το θέσω ευθέως: Δεν ξέρω αν είναι «Αριστερό» ή «Δεξιό» να αποκτήσει η χώρα Κτηματολόγιο. Το σημαντικό είναι ότι αντικαθιστούμε ένα μόνιμο καθεστώς γκρίζας ζώνης - αυτό που μόλις περιέγραψα- της μακράς σαραντάχρονης περιόδου, το οποίο είναι μια φοβερή ικανότητα να αναπαράγει γκρίζες ζώνες διαρκώς που απαιτούσαν είτε τροπολογίες –εκπλήσσομαι να ακούω τη ΝΔ που διοικεί με τροπολογίες επί δεκαετίες ρυθμίζοντας τις επιμέρους γκρίζες ζώνες – είτε διαμορφώνοντας ένα καθεστώς μόνιμο πολιτικής διαμεσολάβησης, προκειμένου να γίνεται η κανονική οικονομική ζωή του τόπου. Αυτό το έργο, λοιπόν - απ’ ότι φαίνεται και όχι μόνο στο σημερινό πολυνομοσχέδιο - η Κυβέρνηση βήμα – βήμα καλείται να επιλύσει τα θέματα αυτά, για την χωροταξία, για την ενέργεια, για το περιβάλλον, για τα δημόσια οικονομικά, για το θέμα της εργασίας και παντού.

Συνεπώς, αυτή είναι αν μη τι άλλο, η οποία δημιουργεί αυτές τις εντάσεις, διότι βήμα βήμα αντικαθιστούμε αυτό το ατέλειωτο καθεστώς της γκρίζας ζώνης με κανόνες, ρυθμίσεις, καθαρό και διάφανο ρυθμιστικό πλαίσιο, εξοβελίζοντας κανόνες και κυρίως πρακτικές δεκαετιών.

Ξεκινήσαμε το κτηματολόγιο. Δεν θα ανατρέξω στο θεσμό, 1837 ο θεσμός των υποθηκοφυλακείων. Το 1930 ο Ελευθέριος Βενιζέλος το έβαλε ως κατ' επείγον αίτημα της ελληνικής πραγματικότητας, ως ελάχιστο εκσυγχρονισμό, να καταρτισθεί κτηματολόγιο ανά την περίοδο 1930 – 1934, ως ελάχιστη προϋπόθεση μιας διαδικασίας στοιχειώδους εκσυγχρονισμού της χώρας. Σήμερα, ο θεσμός του κτηματολογίου που εισάγουμε, ουσιαστικά κάνει πέντε αυτονόητα πράγματα.

Πρώτον, συγκροτεί ενιαίο φορέα, αίρεται ο διχασμός ανάμεσα σε κτηματολόγιο και υποθηκοφυλακεία, ένας είναι ο φορέας. Δεύτερον, είναι δημόσιος φορέας, νομικό πρόσωπο δημοσίου δικαίου. Ο λόγος είναι πάρα πολύ προφανής, στις περισσότερες χώρες είναι δημόσιου χαρακτήρα ο φορέας αυτός, του ενιαίου κτηματολογίου. Τρίτον, έχει σαφή οργανωτική δομή, αρχές συγκρότησης της δομής, υπάρχει ένας κεντρικός φορέας, ένα κέντρο σε κάθε περιφέρεια και ένα γραφείο σε κάθε νομό. Υπάρχουν και εξαιρέσεις, τις πήραμε υπόψη μας, παραμεθόριες, δύο νόμοι που έχουν ισοδύναμα κέντρα και πολλά νησιά. Αυτές είναι οι ιδιαιτερότητες, αναγνωρίζουμε ότι υπάρχουν και άλλες ιδιαιτερότητες, δεν υπάρχει κανένας λόγος αυτές τις άλλες ιδιαιτερότητες να τις λύσουμε, θα λυθούν διοικητικά κατά το μεταβατικό στάδιο των 24 μηνών, προκειμένου να παρθούν υπόψη όλες οι ιδιαιτερότητες που είναι πιο προχωρημένο και μπορεί να ενσωματωθεί γρήγορα, που χρειάζεται επιπρόσθετη προσπάθεια και θα την δώσουμε αυτή την προσπάθεια και τη βοήθεια σε συγκεκριμένα γραφεία να παρατείνουν τη λειτουργία τους προκειμένου όταν ενσωματωθούν να είναι πλήρη. Οι ιδιαιτερότητες με νησιά είναι απόλυτα σεβαστό, κατά τη μεταβατική περίοδο και μέχρις ότου ολοκληρωθεί θα πάρουμε υπόψη μας, ειδικά επιμέρους γραφεία σε πολύ μικρά νησιά.

Τρίτη αρχή, όλο αυτό το σύστημα καλείται να ολοκληρώσει το κτηματολόγιο μέχρι το 2020, 28 αναφέρθηκε από το κτηματολόγιο, μελέτες έχουν ανατεθεί, φιλοδοξούμε να φτάσουμε το 2020 στο 75%. Άρα είναι ένας πολύ υψηλός στόχος και ένας φορέας, ο οποίος στο τέλος της ημέρας θα έχει ηλεκτρονική υποδομή, προκειμένου όλοι οι πολίτες ανεξαρτήτως πού μένουν, να έχουν άμεση και εύκολη πρόσβαση στο κτηματολόγιο.

Διευκρινίσεις, από τη συζήτηση που προηγήθηκε. Πρώτον, σχετικά με το κόστος, ο φορέας είναι αυτοχρηματοδοτούμενος και θα είναι αυτοχρηματοδοτούμενος. Εν τούτοις, οι συναλλαγές δεν θα επιβαρύνονται καθόλου με Φ.Π.Α.. Σήμερα επιβαρύνονται ορισμένες κατηγορίες συναλλαγών στα άμισθα υποθηκοφυλακεία, κυρίως με Φ.Π.Α. και οι αναπροσαρμογές και τα ποσά που προβλέπονται ενσωματώνουν τις αξίες που σήμερα εισπράττονται, χωρίς να δημιουργούν επιπρόσθετα βάρη στους καταναλωτές.

Δεύτερο σημείο, συζητήθηκαν πολύ τα θέματα της μετάβασης, ο νέος φορέας είναι καθολικός διάδοχος της ΕΚΧΑ. Επομένως, όλες οι διαδικασίες που βρίσκονται σε εξέλιξη ενσωματώνονται, μεταφέρονται μαζί οι προκηρύξεις και τα πάντα όλα χωρίς το παραμικρό πρόβλημα.

Τρίτη ιδιαιτερότητα, ακούστηκε η κριτική ότι εξοβελίζεται εντελώς το Υπουργείο Δικαιοσύνης, δεν ισχύει αυτό. Στην νέα διοίκηση του φορέα αυτού, ο Υπουργός Δικαιοσύνης ορίζει τα μισά μέλη του Δ.Σ. και τα άλλα μισά τα ορίζει ο Υπουργός Περιβάλλοντος. Συνεπώς, δεν εξοβελίζεται, υπάρχει ισχυρή, ισότιμη παρουσία του Υπουργείου Δικαιοσύνης στον ορισμό της διοίκησης και συνεπώς, η κριτική είναι λίγο υπερβολική.

Και μπαίνω στο θέμα του προσωπικού, ενσωματώνεται το σύνολο του προσωπικού υποθηκοφυλακείων εμμίσθων-αμίσθων και της ΕΚΧΑ στο νέο φορέα. Ακούστηκαν πολλά για το θέμα των νομικών, εν τούτοις οι νομικοί που θα είναι μέσα στο καινούργιο φορέα είναι πάρα πολλοί, έτσι και αλλιώς θα είναι νομικοί πανεπιστημιακής εκπαίδευσης κανονικοί, δηλαδή δικηγόροι που θα είναι μέσα στο φορέα.

Το οργανόγραμμα προβλέπει 12 θέσεις εμμίσθων δικηγόρων, οι οποίοι θα κάνουν την δικαστική εκπροσώπηση του φορέα. Είναι μάλλον υπερδιπλάσιοι από αυτούς που ασχολούνται με τη δικαστική εκπροσώπηση σήμερα. Άρα, στο νέο οργανόγραμμα η δικαστική εκπροσώπηση παραμένει έμμισθων 12 θέσεις, όπως προβλέπεται στο οργανόγραμμα, εντός του φορέα θα υπάρχουν πολλοί νομικοί -έτσι κι αλλιώς από τα υποθηκοφυλακεία κ.λπ.- και όσοι νομικοί επιλέξουν - δηλαδή δεν έχουμε γραφεία - και μπουν στο νέο φορέα, θα μπουν με τους ίδιους όρους που εργάζονται σήμερα.

Το πρόβλημα επιλογής θα υπάρξει μόνο για όσους καλούνται να αποφασίσουν, όσοι έχουν γραφεία και δραστηριοποιούνται -που είναι μια μικρή μειοψηφία- που πρέπει να επιλέξουν, αν θα ενταχθούν ως δημόσιοι υπάλληλοι στο νέο φορέα, ή θα επιλέξουν το γραφείο τους.

Συνεπώς, οι κανόνες είναι ίδιοι, δεν μπορεί να υπάρχουν δικηγόροι δύο ταχυτήτων εντός του φορέα. Άρα, οι κανόνες είναι καθαροί οι 12 που θα επιλεγούν από τους 62, θα είναι πρώτο κριτήριο η αρχαιότητα, δεύτερο, πόσες φορές έχουν εκπροσωπήσει το φορέα στα δικαστήρια; Συνεπώς υπάρχουν και αντικειμενικά κριτήρια στο θέμα αυτό.

Δύο λόγια για το λατομικό. Ο λατομικός είναι μεγάλη τομή, δημιουργεί τρία πράγματα ουσιαστικά. Πρώτον, κανόνες που αφορούν, το πως αποκτά κάποιος ένα μεταλλείο, ή ένα λατομείο -μέχρι τώρα ήταν πολύ γκρίζα ζώνη αυτό. Άρα, εδώ έχουμε σαφείς κανόνες. Σε όλες τις περιπτώσεις γίνεται προκήρυξη δημόσια κ.λπ. δεύτερο, απλοποιεί τη διαδικασία από 18 άδειες τις κάνουμε 8, δεν πάμε στην ίδια υπηρεσία δύο φορές και ούτω καθ' εξής και τρίτον, επεκτείνουμε τη διάρκεια.

Εκπλήσσομαι από Βουλευτές ή από το Σύνδεσμο που μας κάνει κριτική. Σήμερα το καθεστώς και κοιτάζω τον βουλευτή Δράμας που ήταν τόσο δεικτικός, σήμερα είναι 20 συν 20, 20 έτη συν άλλα 20. Αυτός είναι ο λατομικός νόμος που κληρονομούμε άθροισμα 40. Ο νέος λατομικός νόμος λέει 40 συν 30 μετά από διαπραγμάτευση. Το 20 συν 20, λοιπόν, το οποίο έλεγε στα 40 τέλος, το οποίο το κάνουμε 40 συν 30 .

Ακούω το Σύνδεσμο ή εσάς να λέτε ότι -ανοίγετε παράθυρο στη διαφθορά- πρώτον, τα δημόσια και ιδιωτικά έχουν κανόνες προκήρυξης, απαγορεύεται η απευθείας ανάθεση - να μη σας πω πόσοι έχουν απευθείας αναθέσεις από τους υπάρχοντες –

Δεύτερον, το 20 συν 20 που είχε ότι στοιχείο είχε, το κάνουμε 40 συν 30. Στα σαράντα χρόνια. Αυτός είναι ο χρόνος, που καλείται ο επενδυτής να μετρήσει, φυσικά το Δημόσιο ή ο Δήμος θα έχει το δικαίωμα να επαναδιαπραγματευτεί για τα επόμενα τριάντα.

Συνεπώς, η ιδέα ότι ξαφνικά «κρέμονται» δεν ισχύει. Άρα, να διευκρινιστεί αυτό γιατί όντως είναι μια ιδιότυπη κριτική. Αυτό που ζητάνε είναι 70 χρόνια μόνοι τους. Δεν γίνεται εβδομήντα χρόνια. Δεν γίνεται εκτός εάν το υποστηρίζετε εσείς και θέλετε εβδομήντα χρόνια. Και ο Δήμος να μην έχει δικαίωμα να παραβιάζει τα 40. Τι από τα δυο σας φαίνεται πιο λογικό; Το 70;

Το χρηματιστήριο ενέργειας. Γιατί ακούω δριμεία κριτική από τους φίλους μου από το ΚΚΕ. Σήμερα υπάρχουν δύο αγορές, μια αγορά είναι την προηγούμενη ημέρα -η προ ημερησίας- και μία είναι η ημερήσια. Έτσι γίνεται σήμερα και το κάνει ο ΛΑΓΗΕ. Το χρηματιστήριο ενεργείας είναι ένας θεσμός που προσθέτει την προθεσμιακή αγορά και φεύγει ένα κομμάτι από το ΛΑΓΗΕ και ενώνεται με το χρηματιστήριο - συμμετέχει ως μέτοχος και το Χρηματιστήριο της Αθήνας- και φτιάχνεται ένας ειδικός φορέας που κάνει τρία πράγματα:

Τα δύο που γίνονται σήμερα είναι η ημερησία, προθεσμιακή, που θα βοηθήσει πολύ και την εκκαθάριση, όπου υπάρχει ένα σύστημα εκκαθάρισης, προσφοράς, ζήτησης και αυτό των τιμών που γίνονται κάθε μέρα. Αυτό είναι η αλλαγή. Είναι ένα θετικό βήμα, γιατί η προθεσμιακή αγορά θα βοηθήσει πάρα πολύ και τη λειτουργία της βιομηχανίας και τα διμερή συμβόλαια παραγωγών και καταναλωτών και ούτω καθεξής. Είναι ένα αναγκαίο βήμα που θα ανοίξει τη δυνατότητα να υπάρξει μια ρυθμιζόμενη αγορά, με πολύ αυστηρούς κανόνες, διατηρεί ισχυρά δικαιώματα, και το οποίο θα ανοίξει το δρόμο σε μια αγορά ενέργειας, η οποία αναπόφευκτα θα έχει πολλούς και διαφορετικούς «παίκτες», πλέον, λόγω των ανανεώσιμων πηγών ενέργειας, λόγω του φυσικού αερίου και της απελευθέρωσης των επιμέρους αγορών ηλεκτρικού ρεύματος και φυσικού αερίου.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Σας εξήγησα ότι η διαδικασία όπως προχωράει θα φτάσει στις 20:30΄ αφού μετά θα μιλήσουν οι Εισηγητές. Επειδή υπάρχει μια υποχρέωση, θέλω να σας πω ότι πέρασα από αυτό που γίνεται, δεκαπέντε λεπτά να μιλάει ο κ. Υπουργός και μόνο δύο λεπτά ο άλλος…..

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Πρώτη φορά μίλησε ο Υπουργός.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Σας λέω ότι θέλουμε να ψηφίσουμε. Λέμε όχι επί της αρχής, το όχι είναι σίγουρο στα περισσότερα άρθρα, τις λεπτομέρειες με επιφύλαξη. Θα τα πούμε στην Ολομέλεια. Σας ευχαριστώ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Σας ευχαριστούμε. Όπως καταλαβαίνετε, τουλάχιστον, εκ μέρους του εαυτού μου, οι διαδικασίες είναι έτσι, προσπαθούμε να έχουμε το καλύτερο δυνατό, να μιλήσουν οι Υπουργοί και όλοι οι Βουλευτές.

Το λόγο έχει η κυρία Αντωνίου.

ΜΑΡΙΑ ΑΝΤΩΝΙΟΥ: Συζητάμε σήμερα, κυρίες και κύριοι συνάδελφοι, ένα νομοσχέδιο «σκούπα» με 400 άρθρα, με τη λογική «ψεκάστε, σκουπίστε, τελειώσατε». Και ακούγοντας τον κ. Τσακαλώτο, χθες, να μας λέει, ότι σύμφωνα με την Έκθεση του World Happiness Report, οι Έλληνες είναι πιο ευτυχισμένοι τώρα με την Κυβέρνηση ΣΥΡΙΖΑ-ΑΝΕΛ, αναρωτιέμαι αν ζει εδώ ή έχει ενταχθεί στον Οργανισμό του Διαστήματος, που δημιούργησε πρόσφατα ο κ. Παππάς. Ένας στους δύο πολίτες της χώρας οφείλει στην εφορία και είναι ευτυχισμένος. Ένα εκατομμύριο οφειλέτες έχουν μέτρα αναγκαστικής είσπραξης, κατάσχεση ή δήμευση περιουσίας και είναι ευτυχισμένος. Η χώρα μας είναι πρωταθλήτρια στην φορολογία, σύμφωνα με πρόσφατη ανακήρυξη του ΟΑΣΑ, αλλά είναι ευτυχισμένη. Μειώθηκε στο ένα τέταρτο το επίδομα πετρελαίου θέρμανσης, από 210 εκατομμύρια ευρώ στα 47 εκατομμύρια ευρώ, αλλά ο κόσμος είναι ευτυχισμένος. Χορεύει για να ζεσταθεί. Αυτό μας λέει ο Υπουργός. Το 2018 μειώνετε κι άλλο τις συντάξεις, αυξάνετε τις ασφαλιστικές εισφορές, περικόπτετε το ΕΚΑΣ, αλλά σύμφωνα μ’ εσάς τώρα είναι ευτυχισμένοι, όλοι είναι ευτυχισμένοι. Για να χρησιμοποιήσω μια φράση πιο λαϊκή «πόσα θέλετε να μας τρελάνετε;».

Μας είπατε χθες κύριε Υπουργέ, ότι οι τρίτεκνοι και οι πολύτεκνοι στη χώρα μας είναι λίγοι, οπότε γιατί να τους στηρίξουμε; Θα στηρίξουμε αυτούς που έχουν ένα ή δύο παιδιά που είναι και πιο πολλοί, σκεπτόμενοι φαντάζομαι ψηφοθηρικά, διότι δεν υπάρχει κάποια άλλη λογική σ’ αυτό. Μήπως λίγο να κοιτούσατε τα στοιχεία, όταν η Κυβέρνηση της Ν.Δ. πήρε συγκεκριμένα μέτρα για τη στήριξη των τρίτεκνων και πολύτεκνων οικογενειών; Αλλά αυτές οι εκθέσεις δε σας βολεύουν και δεν τις βλέπετε. Μόνο το World Economist σας ενδιαφέρει.

Κολλημένοι, λοιπόν, με την καρέκλα σας, λειτουργείτε με ένα μόνο στόχο και σκοπό, πώς θα προσεγγίσετε το μεγαλύτερο κομμάτι του εκλογικού σώματος. Φτωχοποιείτε τον κόσμο και με μια επιδοματική πολιτική κάνετε τους Έλληνες, από υπερήφανο λαό, να σκέφτεται αν θα πάρει επίδομα. Αν μη τι άλλο είναι πραγματικά λυπηρό. Νομοθετείτε και ψηφίζετε ότι από τις 22/2 του 2018, οι πλειστηριασμοί θα διεξάγονται αποκλειστικά και μόνο με ηλεκτρονικά μέσα. Όλα «σκούπα», όπως είπα στην αρχή.

Όλα σκούπα, όπως είπα στην αρχή, θα σας πάρουμε το σπίτι, αλλά θα σας δώσουμε ένα επίδομα και θα είσαστε ευτυχισμένοι. Σας άκουσα εχθές επίσης να λέτε στην τοποθέτησή σας, ως όψιμος ευρωπαϊστής, ότι θέλετε να διώξετε τους λιγνίτες κατά την επιταγή των αποφάσεων του Ευρωπαϊκού Δικαστηρίου. Πόσο υποκριτές είσαστε αλήθεια; Αφού σέβεστε λοιπόν τις αποφάσεις του Ευρωπαϊκού Δικαστηρίου, κ. Υπουργέ, αφού είναι εδώ και ο κ. Σταθάκης, γιατί δεν κάνετε το ίδιο για την συμμόρφωση της χώρας στη διαχείριση των απορριμμάτων και αναστέλλεται για τέταρτη φορά το ειδικό τέλος ταφής; Αυτό δεν είναι μεγάλο περιβαλλοντικό πρόβλημα;

Οι δυτικομακεδώνες έχουν φροντίσει να είναι σύμφωνοι και σωστοί με τις Ευρωπαϊκές Οδηγίες και επειδή εκεί στον ΣΥ.ΡΙΖ.Α. δεν τα πάτε και τόσο καλά με τη γεωγραφία, δυτική Μακεδονία είναι Καστοριά, Κοζάνη, Φλώρινα, Γρεβενά και είναι στην Ελλάδα, όχι στα Σκόπια ή στην «Μακεδονία», όπως λέτε πολλοί εκεί μέσα στον ΣΥ.ΡΙΖ.Α.. Πληρώνουμε πρόστιμα ως χώρα για την διαχείριση των απορριμμάτων μας, όπου επωμίζονται και οι κάτοικοι της δυτικής Μακεδονίας - Ελλάδα, κύριε Υπουργέ, αλλά είπαμε, δεν είναι πολλοί αυτοί, είναι κάτι σαν τους τρίτεκνους και τους πολύτεκνους, μικρός ο αριθμός ψήφων, γιατί να νοιαστούμε για αυτούς άλλωστε.

Κυρίες και κύριοι συνάδελφοι, επιτρέψτε μου να πω ότι αργήσαμε, αλλά καταλάβαμε πόσο σοβαρά σχεδιάζει το μέλλον της χώρας η συγκυβέρνηση ΣΥ.ΡΙΖ.Α. - ΑΝ.ΕΛ., με χαρακτηριστικό παράδειγμα, να αναφέρω, τον σχεδιασμό για την ψηφιοποίηση των Υπουργείων της χώρας. Όπως είδαμε, το ποιο Υπουργείο θα ψηφιοποιηθεί πρώτο, κρίθηκε στο φλουρί της βασιλόπιτας, δεν είναι απίθανο, ο κ. Τσακαλώτος, να σχεδιάζει την πορεία της οικονομίας της πατρίδας μας πάνω σε μια ρουλέτα, αφού άλλωστε και το πολυνομοσχέδιο που συζητάμε είναι γεμάτο από νέα Καζίνο που ιδρύει.

Να πω εδώ στον κ. Τσακαλώτο, όπου αρέσκεται σε αμερικανικές παροιμίες ό,τι υπάρχει μία ακόμη που λέει, «easy come easy go», όπου, όπως εύκολα ήρθατε εξαπατώντας τον ελληνικό λαό, τόσο εύκολα θα φύγετε. Όσο πιο γρήγορα, τόσο το καλύτερο και για τους ίδιους και για την Πατρίδα. Ευχαριστώ.

ΝΙΚΟΣ ΜΑΝΙΟΣ (Προεδρεύων των Επιτροπών): Το λόγο έχει η κυρία Αραμπατζή.

ΦΩΤΕΙΝΗ ΑΡΑΜΠΑΤΖΗ: Ευχαριστώ, κύριε Πρόεδρε, προφανώς, ουδόλως θίγονται οι συνάδελφοί του ΣΥ.ΡΙΖ.Α. και των ΑΝ.ΕΛ., οι άλλοτε δήθεν υπέρμαχοι των κοινοβουλευτικών διαδικασιών, από το γεγονός ότι οι Βουλευτές ομιλούν μόλις 3 λεπτά, για 1400 σελίδες πολυνομοσχεδίου. Κυρίες και κύριοι συνάδελφοι, ο Υπουργός Οικονομικών ολοκλήρωσε τη χθεσινή του ομιλία με τη φράση ό,τι «αυτό το νομοσχέδιο είναι ένα βήμα, δεν έχετε δει τίποτα ακόμη». Θα μπορούσε να είναι πράγματι μια κυνική ομολογία, εάν ο κ. Τσακαλώτος, δεν συνήθιζε να διανθίζει με ευφυολογήματα της ομιλίας του, όμως αλήθεια αναρωτιέμαι κύριε Υπουργέ των Οικονομικών, τι άλλο μένει να δούμε;

Πόσο πιο μνημονιακός μπορεί να γίνει ακόμη ο ΣΥ.ΡΙΖ.Α.; Πόσο μεγαλύτερη η σκιά του παλιού αριστερού εαυτού σας μπορείτε να γίνετε; Πόσο πιο ακραίος νεοφιλελεύθερος μπορεί να γίνει ο πρώην διαδηλωτής της πλατείας Συντάγματος, όπου με πλατύ χαμόγελο χτυπά πια το σφυρί στο Χρηματιστήριο της Νέας Υόρκης; Με πόσο περισσότερο πάθος θα στηρίζεται δημοσίως τους πλειστηριασμούς, εσείς που ουρλιάζατε για το: «κανένα σπίτι, σε χέρια τραπεζίτη»; Με πόσο κυνισμό θα δίνεται άδειες Καζίνο ανά την Ελλάδα, εσείς οι διώκτες του τζόγου και των τυχερών παιχνιδιών.

Να σκεφτεί κανείς ότι ένας από τους λόγους που αντιδρούσατε τότε στην εκμετάλλευση του Ελληνικού, ως Αντιπολίτευση, ήταν επειδή θα δημιουργούνταν Καζίνο και τώρα εσείς σπέρνετε τα Καζίνο, όχι μόνο στο Ελληνικό, αλλά σε πόλεις και σε νησιά της Ελλάδας. Είναι και αυτό δείγμα του κυνισμού και της πολιτικής σας ωμότητας, γιατί την ίδια στιγμή που φωνασκείτε, εσείς οι δήθεν κοινωνικά ευαίσθητοι, αφού πετσοκόψατε τις συντάξεις χηρείας, αφού εκμηδενίσατε το ΕΚΑΣ, αφού συρρικνώσατε στο ένα τέταρτο το πετρέλαιο θέρμανσης, έρχεστε τώρα και κόβετε χαμογελώντας και φωνασκώντας τα επιδόματα των τριτέκνων και των πολυτέκνων, βαφτίζοντας ισότητα και δικαιοσύνη, την εξίσωση προς τα κάτω.

Ακούγοντας τους εκπροσώπους των τριτέκνων και των πολυτέκνων κατά την ακρόαση των φορέων, δεν ξέρω πια πρώτα, φράση τους να επαναλάβω. Συντελείτε έγκλημα που δεν το καταλαβαίνετε, μας τιμωρείται με το χειρότερο δυνατό τρόπο που έχει επιβληθεί ποτέ, εκφράζεται το μίσος σας καταργώντας το μόνο δημογραφικό καθαρό κίνητρο.

Αυτές είναι κάποιες μόνον από τις κραυγές διαμαρτυρίας που ακούστηκαν πριν από λίγο στην αίθουσα της Ολομέλειας, αλλά ουδόλως σας συγκίνησαν, κυρίες και κύριοι συνάδελφοι του ΣΥΡΙΖΑ και τον ΑΝΕΛ.

Επειδή προέρχομαι από έναν νομό, τον νομό Σερρών, που παρουσιάζει, δυστυχώς, την θλιβερή αναλογία 3 προς 1 σε θανάτους ανά γεννήσεις για το 2016, δεν μπορώ να μην κάνω έκκληση έστω και την τελευταία στιγμή, να πάρετε πίσω αυτή την καταστροφική διάταξη που δίνει την χαριστική βολή στην Ελλάδα που γερνάει, στην Ελλάδα που πεθαίνει.

Ερχόμενη τώρα σε αυτούς που αγαπάτε να μισείτε, στον πρωτογενή τομέα της χώρας, δεν μπορώ να μη σχολιάσω την παράγραφο 2 του άρθρου 354. Εκεί, λοιπόν, όπου καταργείτε τις φοροαπαλλαγές που ίσχυαν για τις χρηματοδοτικές μισθώσεις αγροτικών τεμαχίων, κυρίως, όμως, καταργείτε το κίνητρο της επιδότησης του ασφαλίστρου στο δάνειο στις χρηματοδοτικές μισθώσεις. Ποιον, κυρίες και κύριοι, του ΣΥΡΙΖΑ και των ΑΝΕΛ;

Μα φυσικά των νέων αγροτών και των κατοίκων των ορεινών και μειονεκτικών περιοχών, υπονομεύοντας για άλλη μια φορά, την ηλικιακή ανανέωσή του αγροτικού μας πληθυσμού και φυσικά, της ακριτικής Ελλάδος, της Ελλάδας της υπαίθρου.

Μιας και μιλάμε για τον πρωτογενή τομέα και παρίσταται ο κ. Παπαδημητρίου, θα ήθελα να μου απαντήσετε, κύριε Υπουργέ και βεβαίως, ο συναρμόδιός σας Υπουργός Αγροτικής Ανάπτυξης: Πότε επιτέλους σκοπεύετε να πείτε -εκεί- στη διοίκηση της Ελληνικής Βιομηχανίας Ζάχαρης, να πληρώσει, τα 10,2 εκατομμύρια ευρώ που οφείλει σε όλους τους τευτλόπαραγωγούς της χώρας;

Για πρώτη φορά στα χρονικά οφείλεται όλη η καλλιεργητική περίοδος, την ώρα που σε λίγο θα κληθούν να πληρώσουν Φ.Π.Α για αυτά που δεν έχουν εισπράξει.

Κλείνω με ένα ακόμη μέτρο, με μία ακόμη επιβάρυνση που καλούνται να επωμιστούν οι πολίτες και μάλιστα οι ασθενέστεροι, δηλαδή, αυτό της υποχρεωτικής διαμεσολάβησης.

Η Ν.Δ. αν και είναι υπέρ των εναλλακτικών μορφών επίλυσης διαφορών, όπως η διαμεσολάβηση, αυτή η πρωτοφανής θέσπιση της υποχρεωτικότητας επί ποινή απαράδεκτου σε αυτό το εύρος υποθέσεων: Πρώτον, είναι αντισυνταγματική, γιατί σημαίνει την αποστέρηση του πολίτη από το φυσικό του δικαστή. Δεύτερον, επιπλέον κοστοβόρα για τους πολίτες που πρώτα πρέπει να πληρώσουν για τη διαμεσολάβηση και μετά για την υποστήριξή τους στα δικαστήρια και βεβαίως, για τη μετάβασή τους στο χώρο - στον τόπο της διαμεσολάβησης. Τρίτον, επιμηκύνει το διάστημα συνολικής επίλυσης διαφοράς.

Ύστερα και μόνον από τα προαναφερθέντα, η πρόσφατη δήλωση του Πρωθυπουργού κατά το τελευταίο Υπουργικό Συμβούλιο, ότι κλείσατε την αξιολόγηση χωρίς ούτε ένα ευρώ επιπλέον μέτρα, είναι το πιο σύντομο μα συνάμα και το πιο πικρό ανέκδοτο.

ΝΙΚΟΣ ΜΑΝΙΟΣ (Προεδρεύων των Επιτροπών): Ευχαριστώ πολύ την συνάδελφο, κυρία Αραμπατζή.

Επειδή συμφωνώ με την κριτική που ακούγεται για τον λίγο χρόνο που μιλάνε οι βουλευτές, θέλω να σας πω, ότι κανείς δεν μίλησε 3 λεπτά, 4 λεπτά σας δίνουμε και καλά κάνουμε και μιλάμε και παραπάνω από 4, αρκεί να υπάρχει ησυχία από τους συναδέλφους για να ακουγόμαστε.

Το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ: Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι στο ίδιο έργο θεατές, τρέχουμε και δεν φτάνουμε, καθώς καλούμαστε να διαβάσουμε και να ψηφίσουμε ένα πολυνομοσχέδιο 1400 σελίδων, 400 άρθρων, μέσα σε δύο μέρες.

Η Κυβέρνηση πριν από λίγες ημέρες είχε «το θράσος» να μας πει, ότι η τρίτη αξιολόγηση έκλεισε χωρίς κανένα νέο μέτρο, όταν λίγες εβδομάδες πριν, ψηφίσατε, 2 δις επιπλέον μέτρα και 900 εκατ. νέους φόρους. Ψηφίσατε νέες μειώσεις στις συντάξεις, νέες περικοπές στο ΕΚΑΣ και στο επίδομα θέρμανσης και φυσικά, επέκταση των πλειστηριασμών της πρώτης κατοικίας, από αυτούς που έλεγαν «κανένα σπίτι στα χέρια τραπεζίτη».

Από την 1η Ιανουαρίου του 2019, οι συντάξεις κόβονται και άλλο, μέχρι 18%.

Από την 1η Ιανουαρίου του 2020, μειώνεται το αφορολόγητο, αν δεν απαιτηθεί αυτό να γίνει νωρίτερα από τους δανειστές.

Αυτά, έχουν ψηφιστεί, κυρίες και κύριοι συνάδελφοι.

Έχετε ψηφίσει πρωτογενή πλεονάσματα 3,5% μέχρι το 2022, περίπου 7 δις ευρώ πρωτογενή πλεόνασμα, λιτότητα μέχρι το 2060. Μιλάτε για «καθαρή έξοδο» όταν έχετε ψηφίσει νέα μέτρα, έχει παραδώσει την δημόσια περιουσία για 100 χρόνια, έχετε περάσει τη διοίκηση των τραπεζών στους δανειστές, όταν συνεχίζεται η επιτροπεία, νέα μέτρα, νέο μνημόνιο χωρίς λεφτά και όλα αυτά όταν ταυτόχρονα μειώνονται τα επιδόματα στους τρίτεκνους, στους πολύτεκνους, δίνοντας, όπως είπε πολύ χαρακτηριστικά και ο πρόεδρος των πολυτέκνων Ελλάδας, μια «μαχαιριά» στο δημογραφικό πρόβλημα της χώρας. Το 2017 είναι μαύρο έτος για το δημογραφικό, 35.000 είναι λιγότεροι οι Έλληνες σε σχέση με το 2016, μια πόλη χάνεται κάθε χρόνο.

Και όλα αυτά γιατί κυρίες και κύριοι συνάδελφοι, γιατί έχουμε μπει σε αυτή την περιπέτεια εδώ και τρία χρόνια, γιατί ψηφίσαμε 2 νέα αχρείαστα μνημόνια, γιατί «κλαίγοντας σέρνεστε» από αξιολόγηση σε αξιολόγηση, όλα αυτά τα χρόνια τι καταφέρατε, γιατί πληρώνουμε 14,5 δις ευρώ μέτρα λιτότητας, 40 δις ευρώ απώλεια τραπεζικών καταθέσεων και capital controls, 20 δις ευρώ χαμένα από το χαρτοφυλάκιο του ΤΧΣ από την απαξίωση των τραπεζικών μετοχών, 30 δις ευρώ απώλεια εθνικού πλούτου από την χαμένη ανάπτυξη του 2015-2017, γιατί βάλατε τη χώρα σε αυτή την περιπέτεια, για να μην εφαρμοστεί το e-mail Χαρδούβελη;

Έχετε βάλει 30 νέους φόρους μέχρι το 2017 και αναμένονται άλλοι 8 νέοι φόροι το 2018, έχετε κόψει με 21 διαφορετικούς νέους τρόπους τις συντάξεις και έχετε ψηφίσει νέες περικοπές για τα χρόνια που έρχονται. Για να μην εφαρμοσθεί το e-mail Χαρδούβελη;

Ξεκινάτε ηλεκτρονικούς πλειστηριασμούς χωρίς καμία προστασία της πρώτης κατοικίας. Εάν εσείς είστε με τη λαϊκή κατοικία γιατί δεν φέρνετε τώρα μια διάταξη μιάμιση γραμμή, που να λέει ότι σε κάθε πλειστηριασμό, ηλεκτρονικό ή φυσικό, να υπάρχει πιστοποιητικό ότι δεν είναι πρώτη κατοικία; Μιάμιση γραμμή είναι, σας το έχω ξαναπεί και στην Ολομέλεια. Δεσμεύετε τραπεζικές καταθέσεις μέχρι και 500 ευρώ, γιατί, για να μην εφαρμοστεί το e-mail Χαρδούβελη;

Έχετε κάνει τους φτωχούς φτωχότερους και τα στελέχη σας και οι Βουλευτές μας στα κανάλια υπόσχονται ξανά ένα νέο πρόγραμμα Θεσσαλονίκης. Δεν υπάρχει ντροπή σε αυτό τον τόπο;

Κυρίες και κύριοι συνάδελφοι το ξέρετε ότι οι εκλογές πλησιάζουν. Το 2018 θα είναι η χρονιά που η Ελλάδα της ελεημοσύνης, της φτώχειας, των επιδομάτων, των μερισμάτων θα δώσει τη θέση της στην Ελλάδα της ανάκαμψης, του πλούτου, των μεταρρυθμίσεων, της προκοπής και θα επαναφέρει με τον Κυριάκο Μητσοτάκη το χαμόγελο στους Έλληνες.

Ευχαριστώ.

ΝΙΚΟΣ ΜΑΝΙΟΣ(Προεδρεύων των Επιτροπών): Ευχαριστούμε τον συνάδελφό τον κ. Στύλιο, το λόγο έχει ο κ. Παπαδόπουλος.

ΝΙΚΟΛΑΟΣ ΠΑΠΑΔΟΠΟΥΛΟΣ: Ευχαριστώ Πρόεδρε.

Θα ασχοληθώ περισσότερο όχι με την ουσία, αλλά με την διαδικασία. Έγινε από χθες χαμός, ότι «δεν μας φτάνει ο χρόνος και εδώ είμαστε πολλοί». Όλοι είπαν τον «δεκάρικό τους», αλλά ειδικότερα θα ήθελα να σταθώ στη Ν.Δ. που επιμένει στη διαδικασία και δεν μπαίνει στην ουσία.

Επειδή παρακολουθώ πάντα τις συνεδριάσεις, σας έδωσαν ένα χαρτάκι και έρχεστε και το διαβάζετε εδώ, δεν μπαίνετε στην ουσία του ζητήματος να γίνει μια αντιπαράθεση. Ότι είπε ο ένας, ακριβώς τα ίδια είπε και ο άλλος, για το ΕΚΑΣ κ.λπ. κ.λπ.. Δεν έχετε ούτε μια πρωτοτυπία να πείτε και να κάνετε πραγματικά μια ουσιαστική κριτική και κάνετε μια κριτική, αυτή που έρχεται από τα Μέσα Μαζικής Ενημέρωσης.

Σχετικά με τα άλλα κόμματα. Ειδικά ο συνάδελφός από την «Ένωση Κεντρώων» δεν παρακολουθούσε ούτε μια στιγμή τη διαδικασία αυτή του διαλόγου. Ήρθε, «μας τα είπε χοντρά» και σηκώθηκε και έφυγε και από το «Ποτάμι» είναι μόνο ένας εδώ. Έρχονται, φεύγουν, μιλάνε. Για ποια Δημοκρατία μιλάτε, για ποιον ουσιαστικό διάλογο που πρέπει να γίνει εδώ μέσα, τον είδατε πουθενά; Μόνο το τι θα δείξουν τα κανάλια σας ενδιαφέρει και τίποτα παραπάνω.

Έχετε ένα κόλλημα, «σας πήραμε την αγελάδα που την αρμέγατε». Την «αρμέγατε και σας την πήραμε» και αυτό σας ζορίζει, αυτό δεν το ανέχεστε, δεν μπορείτε, θέλετε να την πάρετε για ίδιον όφελος. Δεν θα σας κάνουμε τη χάρη. Περιμένατε το 2017 εκλογές- δεν έγιναν, χάσατε όλα τα στοιχήματα- το 2018 θα τα χάσετε όλα τα στοιχήματα, το 2019, προσέξτε, θα γίνουν εκλογές, να είστε έτοιμοι.

Δεν μπορείτε να ξεχάσετε ότι σήμερα αυτή η Κυβέρνηση, με Πρωθυπουργό τον Τσίπρα, έχει 7 μονάδες και 24 μονάδες διαφορά απέναντί σας. Δεν μας φοβίζουν αυτά τα οποία λέτε. Όσο αφορά τους συντρόφους που μας κάνουν κριτική από τα αριστερά, ότι είμαστε τόσο πολύ ενάντια στους εργάτες και μας καλούν να αναιρέσουμε και να πάρουμε πίσω όλα αυτά τα μέτρα, θα έλεγα να αναιρέσουν αυτοί όλες τις απολύσεις του Ριζοσπάστη και του 902 που έκαναν, να μας πουν τα λεφτά που πούλησαν το σταθμό, που ήταν δημόσιο αγαθό η συχνότητα, τι ακριβώς έγινε, διότι δεν ήταν δική τους. Είχε δοθεί τότε σε μια συνεργασία της Αριστεράς.

Από ό,τι είδα και στις τηλεοράσεις, παίζει πολύ δραματικά εκείνος ο αριστερός κομμουνιστής συνδικαλιστής που χτυπάει το τραπέζι μπροστά στην Υπουργό. Πραγματικά, είναι επαναστάτης φασίστας. Είναι καθαρώς φασιστική λογική και φασιστική νοοτροπία. Φανταστείτε εδώ να ανέβει ένας του Κ.Κ.Ε. και να μην τον αφήσουν να μιλήσει. Τι θα είναι αυτό, δημοκρατική διαδικασία; Πότε έχει κάνει το Κ.Κ.Ε. τέτοια πράγματα; Τι είναι αυτό που κάνουν τώρα; Προσπαθούν να πάνε στην αυτοδικία; Δηλαδή, θα περιφρουρήσουμε και θα πλακωνόμαστε μεταξύ μας στις πλατείες; Αυτή είναι η αντιπαράθεση που θέλουν; Φοβάμαι ότι ούτε εργάτης δεν είναι αυτός που χτυπούσε το χέρι. Μπορεί να είναι και επαγγελματικό στέλεχος του Κ.Κ.Ε..

Το ότι εμείς κρατούμε αυτήν τη στάση είναι γιατί ο κόσμος της Αριστεράς δεν θέλει να τσακωνόμαστε και δεν θα το κάνουμε να τσακωθούμε για χάρη σας. Εμείς θα ακολουθήσουμε αυτή την πολιτική, αλλά θα σας καυτηριάζουμε, διότι αυτό που κάνετε δεν συνάδει με τις αρχές της Αριστεράς. Στο κόμμα που ήμασταν εμείς τους τίτλους έχετε τώρα. Στο δικό μας κόμμα δεν κάναμε έτσι, 18 και 20 χρόνια ο καθένας. Αν νομίζετε ότι με το να χτυπάτε τα χέρια απέναντι σε μια Υπουργό, ποτέ δεν το κάναμε, ούτε θα το κάνουμε. Βάζαμε μπροστά τα στήθη μας και λέγαμε την άποψή μας.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Το λόγο έχει η κυρία Φωτίου.

ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης): Αγαπητοί συνάδελφοι, θέλω να κάνω μερικές διευκρινίσεις για πράγματα που δεν πρέπει να ακούγονται. Πρώτον, δεν χρειάζεται σπέκουλα πάνω στο φορολογητέο τεκμαρτό κ.λπ.. Πρόκειται για το Ε1. Δεν αλλάζουμε τίποτα στην προηγούμενη νομοθεσία σε αυτό το σημείο. Είναι ακριβώς το φορολογητέο. Το ξέρετε πολύ καλά. Είναι το Ε1. Ήταν γραμμένο σε προηγούμενους νόμους. Δεύτερον, καμία άλλη φιλολογία για τους δύο τους «καημένους» γονείς του Δημόσιου, που χάνουν οι τρίτεκνοι, οι πολύτεκνοι κ.λπ. τα επιδόματά τους. Δεν αφορούν το Δημόσιο τα οικογενειακά τα οποία βλέπετε. Τα οικογενειακά επιδόματα αφορούν αποκλειστικά τον ιδιωτικό τομέα. Ο δημόσιος τομέας έχει δικά του επιδόματα. Αυτά δεν τα αγγίζουμε.

Αγαπητέ κύριε συνάδελφε της αντιπολίτευσης, ξέρετε πολύ καλά ότι αυτά τα επιδόματα με βάσει το νόμο αφορούν αποκλειστικά τον ιδιωτικό τομέα. Ο δημόσιος τομέας έχει δικά του επιδόματα δεν τα πειράζουμε και δεν κόβονται. Δεν πείραξα τίποτα απ’ ότι πήρα. Δεν χρειάζεται αυτή η σπέκουλα. Σας διαβάζω επί λέξει, όπως προβλέπεται στην παράγραφο 1 της διάταξης το επίδομα παιδιού, αντικαθιστά τα καταργούμενα με την παράγραφο 15 επιδόματα. Σας διαβάζω τι λέει η νομοθεσία. Στην παράγραφο 15, αναφέρονται τα επιδόματα του νόμου 4.093/2012 και του 4141/2013 δηλαδή, τα οικογενειακά επιδόματα του ιδιωτικού τομέα. Αυτό έρχεται να αντικαταστήσει το ενιαίο επίδομα. Δεύτερον, αντιθέτως η οικογενειακή παροχή δημοσίου τομέα προβλέπεται στο άρθρο 15 του ν.4354/2015 και σε καμία περίπτωση δεν καταργείται με την προτεινόμενη διάταξη.

Αγαπητοί συνάδελφοι, άκουσα πάρα πολλά για το δημογραφικό θα απαντήσουμε με όλα τα στοιχεία όσα χρειάζονται στην Ολομέλεια. Συγνώμη για τον τόνο της φωνής μου, αλλά αισθάνομαι ότι παραβιάζεται κάθε έννοια λογικής και νομικής τάξης. Δεν απάντησα πράγματι στις οργανώσεις των τριτέκνων και πολυτέκνων, γιατί εγώ σέβομαι ότι ακόμα και ένα ευρώ όταν κόβεται σήμερα στην κρίση, κάθε άνθρωπος έχει δικαίωμα να ανθίσταται και να εξοργίζεται. Αυτό είναι όμως ένα επίπεδο και άλλο είναι το επίπεδο της υπερβολής και του ψεύδους, το οποίο επιχειρείτε εσείς διότι, οι τρίτεκνοι και οι πολύτεκνοι πολύ καλά έκαναν και εξοργίστηκαν το πρωί στην Ολομέλεια, για το 50% των μελών τους που θα δουν κάποιες μειώσεις. Οι υπόλοιποι 50%, 50.000 οικογένειες τριτέκνων και πολυτέκνων το έχω πει πάρα πολλές φορές και το επαναλαμβάνω γιατί δεν σας αρέσει να το ακούτε.

Αυτές λοιπόν μόνον οι οικογένειες, τριτέκνων, πολυτέκνων, θα δουν αυξήσεις, οι οποίες είναι οι 50.000 εξ αυτών, θα πάρουν οι μεν τρίτεκνοι 3.360 το χρόνο, έναντι του 2.940 το χρόνο που έπαιρναν με εσάς. Πόσες φορές να το πούμε αυτό; Το έχετε καταλάβει καθόλου; Και ξέρετε κάτι; Θα δώσω τα επιδόματα, η κυβέρνησή μας θα δώσει τα επιδόματα. Άρα, οι 40.000 τρίτεκνοι της πρώτης κατηγορίας θα πάρουν 3.360, έναντι του 2.940, οι τετράτεκνοι θα πάρουν 5.040, έναντι του 3.920 και ούτω καθεξής. Και ξέρετε κάτι; Θα τα δουν στην τσέπη τους, από το Μάρτιο και ύστερα που θα αρχίσουμε να τα πληρώνουμε. Αυτά που λέτε, θα διαψευστείτε, όπως έχετε πει για όλα, για το μέρισμα, για το ΚΕΑ κ.τ.λ.. Αυτά τα βλέπει ο λαός και θα τα δει στην τσέπη του. Όλα τα άλλα που λέτε δεν θα τα δείτε και θα διαψευστείτε για άλλη μια φορά.

ΝΙΚΟΣ ΜΑΝΙΟΣ (Προεδρεύων των Επιτροπών): Κάντε το χατίρι της κυρίας Αραμπατζή. Πείτε και για το σύνολο.

ΘΕΑΝΩ ΦΩΤΙΟΥ (Αναπληρώτρια Υπουργός Εργασίας. Κοινωνικής Ασφάλισης και Κοινωνικής Αλληλεγγύης): Από τους τρίτεκνους και πολύτεκνους είπα. Ότι οι 50.000 θα δουν τις αυξήσεις που είπα και ακόμη μεγαλύτερες. Οι άλλες 50.000 θα δουν μειώσεις είπα και γι' αυτό θεώρησα το πρωί ότι δεν έπρεπε να παρέμβω. Αλλά αυτό είναι άλλο. Είναι η Βουλή εδώ και θα ακούσει την αλήθεια ο ελληνικός λαός. Και από τις 800.000 οικογένειες οι 738.000 θα δουν το Μάρτη μεγάλες αυξήσεις την τσέπη τους και θα δούμε ποιος είχε δίκιο και ποιος είχε άδικο.

ΝΙΚΟΣ ΜΑΝΙΟΣ (Προεδρεύων των Επιτροπών): Κύριε Κυριαζίδη, εσείς είστε ένας άνθρωπος της τάξεως. Το εννοώ. Είστε πάντα ήρεμος και τακτικός.

ΔΗΜΗΤΡΙΟΣ ΚΥΡΙΑΖΙΔΗΣ: Για τον αφοπλισμό των αστυνομικών θα την υπογράψω και εγώ ο ίδιος συμπλήρωσα κάτι. Σε ό,τι αφορά τον αφοπλισμό, τα όπλα να δοθούν στον Ρουβίκωνα, για να τακτοποιήσουμε και τα θέματα μας.

ΝΙΚΟΣ ΜΑΝΙΟΣ (Προεδρεύων των Επιτροπών): Ο κ. Παπαηλιού έχει το λόγο.

ΓΕΩΡΓΙΟΣ ΠΑΠΑΗΛΙΟΥ: Κύριε Πρόεδρε, κυρίες και κύριοι συνάδελφοι, θα αρχίσω τη σύντομη τοποθέτησή μου με μια απάντηση που οφείλω στον Ειδικό Αγορητή του ΠΑΣΟΚ, της Δημοκρατικής Συμπαράταξης, όπως αλλιώς λέγεται –με το ίδιο ή διαφορετικό ΑΦΜ- διότι έκανε αναφορά χθες στο πρόσωπό μου με τρόπο που θα έλεγα στρεβλωτικό, ψευδή και αντιφατικό.

Το Κοινοβούλιο διέπεται από συγκεκριμένους κανόνες και ακολουθεί συγκεκριμένες διαδικασίες που πρέπει να τηρούνται. Τα νομοσχέδια, έστω και ανά κεφάλαιο, όπως το υπό κρίση πολυνομοσχέδιο, έχουν συγκεκριμένο αντικείμενο. Το να τίθενται, λοιπόν, άλλα άσχετα ζητήματα και μάλιστα από Ειδικούς Αγορητές κομμάτων, δείχνει είτε άγνοια του περιεχομένου τους είτε προσπάθεια αποπροσανατολισμού –πετάμε τη μπάλα στην εξέδρα- είτε επιχείρηση δημιουργίας εντυπώσεων, ιδίως όταν γίνεται αναφορά σε θέματα που αφορούν την εκλογική περιφέρεια του Ειδικού Αγορητή ή και τα τρία μαζί.

Αυτό συνέβη χθες. Ο Ειδικός Αγορητής του ΠΑ.ΣΟ.Κ. και της Δημοκρατικής Συμπαράταξης αναφέρθηκε στις λιγνιτικές μονάδες της Δ.Ε.Η. Μεγαλόπολης και στην προοπτική διάθεσής τους, θέμα, το οποίο δεν αποτελεί αντικείμενο του υπό κρίση νομοσχεδίου, κάνοντας αναφορά σε εμένα προσωπικά, με τον τρόπο, που είπα παραπάνω.

 Έχω, δημόσια και επανειλημμένα, υποστηρίξει και απευθυνόμενος προς τον αρμόδιο Υπουργό και τους αρμόδιους κυβερνητικούς παράγοντες και επιπλέον, σε ανοιχτή σύσκεψη με τους εκπροσώπους της Τοπικής Αυτοδιοίκησης και τους τοπικούς και συνδικαλιστικούς φορείς της περιοχής της Μεγαλόπολης, ότι η αναγκαστική, για την Κυβέρνηση, -λόγω απόφασης του Ευρωπαϊκού Δικαστηρίου-, πώληση λιγνιτικών μονάδων της Δ.Ε.Η., δεν έπρεπε ή δεν πρέπει να περιλάβει τις γενικές μονάδες της Δ.Ε.Η. Μεγαλόπολης, διότι αυτές, οι μοναδικές στη νότια Ελλάδα, βρίσκονται σε μια περιοχή μειονεκτική, που επί χρόνια - ως οικονομία και κοινωνία - έχει δομηθεί γύρω από την Δ.Ε.Η.. Επομένως, πριν φτάσουμε στη λεγόμενη «μεταλιγνιτική εποχή», την οποία πρέπει να προετοιμάσουμε από τώρα, οι λιγνιτικές μονάδες της Δ.Ε.Η. στη Μεγαλόπολη, πρέπει, κατά την άποψή μου, να παραμείνουν στη Δ.Ε.Η.. Αυτή είναι η δική μου θέση, ανοιχτά, καθαρά και δημόσια. Εξάλλου, θα μας δοθεί η ευκαιρία, όταν το σχετικό νομοσχέδιο έρθει προς ψήφιση, στη Βουλή, να τα πούμε και με λεπτομέρειες.

Όμως, αυτό που θα ήθελα να πω, απευθυνόμενος προς το ΠΑ.ΣΟ.Κ. και τη Δημοκρατική Συμπαράταξη, είναι ότι δεν γνωρίζουμε τη θέση ούτε του απόντος από τις διαδικασίες με τους εργαζόμενους στη Δ.Ε.Η. Μεγαλόπολης Εισηγητή του ΠΑ.ΣΟ.Κ., αλλά και του κόμματός του, συνολικά. Διότι, μην ξεχνάμε και τη μικρή Δ.Ε.Η., που ήταν πρόταση της κυβέρνησης Σαμαρά-Βενιζέλου, στην οποία μετείχε και ο κ. Ειδικός Αγορητής του ΠΑ.ΣΟ.Κ.

Τώρα, ως προς το νομοσχέδιο. Η διαδικασία μετάβασης της χώρας προς την τυπική έξοδο από τα μνημόνια και την αυστηρή επιτροπεία, που ολοκληρώνεται, καλώς εχόντων των πραγμάτων, τον Αύγουστο του 2018, απαιτεί την ψήφιση σειράς προ-απαιτούμενων. Σε αυτό το πλαίσιο, εντάσσεται και η ψήφιση του παρόντος πολυνομοσχεδίου, που περιέχει κεφάλαια και άρθρα, ρυθμίσεις και διατάξεις, που άλλες - κακά τα ψέματα - έχουν επιβληθεί από τους δανειστές και άλλες αποσκοπούν στον εκσυγχρονισμό της χώρας, στην προσαρμογή της στη σημερινή πολυσύνθετη οικονομική και κοινωνική πραγματικότητα.

Επομένως, δεν χρειάζονται ούτε ωραιοποίηση των πραγμάτων, που δεν γίνεται από την κυβερνητική πλειοψηφία, ούτε υπερβολές και στρεβλώσεις, αλλά και καταστροφολογία, που γίνονται από την αντιπολίτευση.

Θέλω, μόνο, να κάνω μια αναφορά, επειδή η συζήτηση, σήμερα, είναι και κατ’ άρθρων, να αναφερθώ, απευθυνόμενος στην Υπουργό Εργασίας, στο άρθρο 211. Είναι σαφής η πρόθεση της Κυβέρνησης να περιλάβει την παρουσία του 1/2 μόνον, κατά τη συζήτηση για την κήρυξη απεργίας. Διαβάζω ακριβώς τη διατύπωση του συγκεκριμένου άρθρου: «Ειδικά για τη συζήτηση και τη λήψη απόφασης κήρυξης απεργίας, απαιτείται η παρουσία τουλάχιστον του 1/2 των οικονομικά τακτοποιημένων μελών».

Κυρία Υπουργέ, θα έλεγα, για να μην δημιουργηθούν παρεξηγήσεις ή και περίεργες ερμηνείες, στο μέλλον, παρά το ότι η Αιτιολογική Έκθεση, παρότι και εσείς η ίδια το αναφέρετε ρητά, αντί του «και τη λήψη απόφασης» να τεθεί «σχετικά με τη λήψη απόφασης». Νομίζω ότι με μια νομοτεχνική βελτίωση, το πράγμα θα είναι ξεκάθαρο και θα ανταποκρίνεται απολύτως και στην Αιτιολογική Έκθεση και στο περιεχόμενο της Αιτιολογικής Έκθεσης, αλλά και σε όσα είπατε εσείς, προηγουμένως.

Σας ευχαριστώ.

ΝΙΚΟΣ ΜΑΝΙΟΣ (Προεδρεύων των Επιτροπών): Ευχαριστούμε τον συνάδελφο κύριο Παπαηλιού. Το λόγο έχει, τώρα, ο κ. Αϊβατίδης.

ΙΩΑΝΝΗΣ ΑΪΒΑΤΙΔΗΣ: Τρία έτη σχεδόν στην εξουσία, στη διακυβέρνηση της χώρας ΣΥΡΙΖΑ και ΑΝΕΛ έχει καταστεί πασίδηλο ότι ακολουθείται μία διφυής δισυπόστατη θα έλεγα πολιτική με μία σαφώς νεοφιλελεύθερη συνιστώσα όσον αφορά στα ζητήματα του μνημονίου και της οικονομίας εν γένει και μία αριστερόστροφη ιδεοληπτική συνιστώσα που είναι ιδιαίτερα επικίνδυνη για τα εθνικά ζητήματα.

 Η Χρυσή Αυγή ευθύς εξαρχής δήλωσε πως θα καταψηφίσει ανενδοίαστα το συγκεκριμένο πολυνομοσχέδιο και αυτό διότι ο κύριος Υπουργός Οικονομικών ανερυθρίαστα και θέλοντας να υπερασπιστεί το επείγον του πράγματος δήλωσε ότι το 95% τουλάχιστον των εμπεριεχόμενων άρθρων στο πολυνομοσχέδιο είναι ζητήματα προαπαιτουμένων, δηλαδή ουσιαστικά μνημονιακές δεσμεύσεις.

Σταχυολογώντας κάποια από τα άρθρα θα επιχειρήσω να κάνω κάποιες αναφορές και να δώσω το πλαίσιο των θέσεων μας. Φρονώ πως η ναυαρχίδα αυτού του πολυνομοσχεδίου είναι το άρθρο 211, αυτό που προβλέπει και ορίζει την ειδική απαρτία στα πρωτοβάθμια συνδικαλιστικά σωματεία, στις οργανώσεις. Θεωρούμε ότι είναι ένα μέτρο το οποίο στρέφεται ευθέως κατά του Έλληνα εργάτη και καταστρατηγεί τα δικαιώματά του. Όμως, η Ελλάδα, για να μπορούν να εφαρμοστούν οι διάφοροι νόμοι που διέπουν το δίκαιο, το εργατικό εννοώ, θα πρέπει να έχει εργατικά χέρια.

Δυστυχώς, από την κατάταξη μεταξύ 201 χωρών η Ελλάδα κατατάσσεται στην 195η θέση όσον αφορά το δείκτη γεννήσεων. Να αναφέρω ότι η Τουρκία έχει δείκτη 2, εμείς 1,3, το 0,9 πράγματι αφορά σε ελληνικές οικογένειες, σε Ελληνίδες μητέρες, το δε κρατίδιο, το οποίο θέλει να σφετεριστεί το όνομα της Μακεδονίας, το κρατίδιο των Σκοπίων έχει δείκτη γεννήσεων 1,55.

Λόγω ελλείψεως χρόνου θεωρώ ότι θα πρέπει να αναφερθώ στο άρθρο 213, αφού είναι παρούσα και η κυρία Υπουργός, η οποία αναφέρθηκε σε αυτό. Αποτελεί θετική εξέλιξη, αφορά τους οδηγούς ΚΤΕΛ και τουριστικών λεωφορείων. Αφορά στην υποχρέωση καταχώρησης στο πληροφοριακό σύστημα του Υπουργείου Εργασίας Κοινωνικής Ασφάλισης και Κοινωνικής Αλληλεγγύης των υπερωριών, αλλά και των αναπαύσεων του προσωπικού.

Θέλω να τονίσω ότι για να εφαρμοστεί το μέτρο αυτό και να έχει πραγματικά το επιθυμητό αποτέλεσμα, γιατί πράγματι υπάρχει πολύ σοβαρό ζήτημα στον τομέα αυτό, θα πρέπει να θεσπιστούν ψηφιακοί ταχογράφοι στα τουριστικά λεωφορεία και στα ΚΤΕΛ και να γίνεται έλεγχος από ειδικά κλιμάκια της ΕΛ.ΑΣ. που οι υπηρετούντες θα είναι εξειδικευμένοι στον τομέα αυτό. Σας ευχαριστώ κύριε Πρόεδρε.

ΝΙΚΟΣ ΜΑΝΙΟΣ (Προεδρεύων των Επιτροπών): Το λόγο έχει ο κ. Στογιαννίδης. ΓΡΗΓΟΡΙΟΣ ΣΤΟΓΙΑΝΝΙΔΗΣ: Κύριε Πρόεδρε, επειδή ο χρόνος είναι λίγος θα επικεντρωθώ μόνο στα άρθρα που αναφέρονται στα καζίνο.

Άρθρο 359 παρ.1β «Άδεια λειτουργίας ευρέος φάσματος». Αυτός ο όρος δεν υπάρχει πουθενά νομοθετημένος, αυτό σημαίνει ότι θα πρέπει να υπάρξει διευκρίνιση.

Άρθρο 361 παρ.13 «Συμβάσεις παραχώρησης άδειας κ.λπ.» αναφέρεται κάπου «Δεν γεννάται σχετικώς αστική ποινική ευθύνη των εκπροσώπων του ελληνικού δημοσίου, που τις υπογράφουν, ούτε των μελών της ΕΕΕΠ και της επιτροπής διενέργειας του διαγωνισμού, σε σχέση με τους όρους προκήρυξης». Δηλαδή, ενώ δίνεται ασυλία στα μέλη που προκηρύσσουν το διαγωνισμό για την άδεια των καζίνο. Δεν βρίσκω το λόγο να έχουν ασυλία αυτά τα πρόσωπα.

Άρθρο 371 παρ. 6, δίνεται το δικαίωμα στην Επιτροπή Ελέγχου και Εποπτείας των Παιγνίων να απολύει ακόμα και εργαζόμενους από τις επιχειρήσεις καζίνο. Ανάλογη διάταξη δεν υπάρχει πουθενά. Για παράδειγμα, αν θα μπει η Εφορία και δει σε ένα κατάστημα ο ταμίας να μην κοπεί απόδειξη, δεν έχει δικαίωμα ο εφοριακός να απολύσει τον ταμία, η επιχείρηση θα πάρει πρόστιμο και ο εφοριακός θα φύγει. Από κει και πέρα, ο εργοδότης, εάν θίγονται τα συμφέροντα του, θα τον απολύσει. Δεν είναι δυνατόν μια δημόσια αρχή, μια διοικητική αρχή, να έχει δικαίωμα επί ιδιωτικής επιχείρησης για τους υπαλλήλους της.

Άρθρο 374, μειώνουμε το φόρο επί των μικτών κερδών των καζίνο από 37% σε 20% στα μεγάλα καζίνο. Υπάρχουν καζίνο που θα έχουν όφελος 40% επί του φόρου που καταβάλλουν μέχρι σήμερα. Στον αντίποδα πρέπει να προστεθεί η φράση, ότι «όσες επιχειρήσεις ενταχθούν στο νέο φορολογικό καθεστώς, έχουν υποχρέωση να διατηρήσουν τις υφιστάμενες θέσεις εργασίας, με τους ίδιους όρους εργασίας».

Άρθρο 377 παρ.3ε. Αυτή η παράγραφος πρέπει να αφαιρεθεί από το νομοσχέδιο, γιατί νομιμοποιεί την παράνομη μετεγκατάσταση του καζίνο Ξάνθης στην Αλεξανδρούπολη με υπουργική απόφαση το 2014. Εκκρεμεί η προσφυγή του δήμου Ξάνθης και του σωματείου εργαζομένων του καζίνο στο Διοικητικό Εφετείο. Αυτή η παράγραφος νομοθετεί μια παρανομία μιας Υπουργού και ακυρώνει την προσφυγή των εργαζομένων.

Άρθρο 378 παρ.13 «Απόθεμα Ασφαλείας». Να προστεθεί η φράση «ότι σε περίπτωση κατάσχεσης μέρους του αποθεματικού, το καζίνο λειτουργεί με το υπόλοιπο αποθεματικό για όσα τραπέζια και μηχανικά παιχνίδια καλύπτει. Το καζίνο έχει υποχρέωση να αντικαταστήσει το αποθεματικό που κατασχέθηκε εντός 24 ωρών».

Παράγραφος 17 «Η λειτουργία του καζίνο δεν επιτρέπεται…. αν δεν καταβληθεί καθημερινά το ποσοστό επί των μικτών κερδών». Αυτή είναι μια σωστή διάταξη, που ξεκίνησε το 2014, αλλά θα πρέπει να προστεθεί και η φράση ότι «σε παράβαση της εργατικής νομοθεσίας, π.χ. μη καταβολή δεδουλευμένων αποδοχών και παράβαση των όρων συλλογικής σύμβασης, ανακαλείται η άδεια λειτουργίας του καζίνο». Δηλαδή, το δημόσιο πρέπει να προστατεύει, όχι μόνο τα δικά τους συμφέροντα, αλλά και τα συμφέροντα των εργαζομένων. Σήμερα, υπάρχουν πέντε καζίνο στη χώρα, που οφείλουν από δύο έως δέκα μήνες στους εργαζόμενους και οι εργαζόμενοι δεν μπορούν να πάρουν τα λεφτά τους.

Παράγραφος 22 «Εποχική λειτουργία του καζίνο». Εδώ υπάρχει ο όρος, ότι καταβάλλεται το 70% των βασικών μηνιαίων αποδοχών. Θα πρέπει να αλλάξει και να αντικατασταθεί με τη φράση «οι τακτικές αποδοχές» και όχι «οι βασικές μηνιαίες αποδοχές», γιατί με τις βασικές μηνιαίες αποδοχές οι εργαζόμενοι θα παίρνουν το 40% των πραγματικών τους αποδοχών, δηλαδή επίδομα ανεργίας.

Παράγραφος 26 «Παροχή πίστωσης στους πελάτες του καζίνο». Αυτό είναι κάτι που πρώτη φορά θεσμοθετείται. Δεν μπορώ να καταλάβω για ποιο λόγο θεσμοθετούμε πίστωση στους πελάτες των καζίνο. Αυτό είναι ένα μέτρο, που η εμπειρία μου λέει ότι δεν πρέπει να δίνεται οποιαδήποτε πίστωση στους παίκτες του καζίνο, πρέπει να προστατεύσουμε και τους πολίτες του καζίνο, οι οποίοι τη στιγμή της χασούρας χάνουν κάθε έλεγχο.

Επίσης, χρήσιμο θα ήταν να προβλεφθεί η διέξοδος και διασφάλιση της λειτουργίας των καζίνο σε περίπτωση παύσης, διακοπής ή αναστολής της λειτουργίας τους, δεδομένης μάλιστα της οικονομικής κατάστασης όλων των εταιρειών που εκμεταλλεύονται τα καζίνο της χώρας και λαμβανομένου υπόψη του γεγονότος, ότι τα περισσότερα εξ αυτών οφείλουν υπέρογκα ποσά στο ελληνικό δημόσιο και στους ασφαλιστικούς οργανισμούς.

Δεν θα πρέπει να παραβλέψουμε το γεγονός, ότι τα περισσότερα καζίνο της χώρας έχουν υπαχθεί σε διατάξεις του πτωχευτικού κώδικα.

Θα πρέπει, λοιπόν, να προβλεφθεί, ότι σε περίπτωση οριστικής παύσης ή διακοπής ή αναστολής της λειτουργίας του καζίνο επί τρίμηνο ή σε περίπτωση καθυστέρησης καταβολής επί τριμήνου των αποδοχών των εργαζομένων ανακαλείται η άδεια λειτουργίας οριστικά από την αδειούχο επιχείρηση. Ωστόσο, το καζίνο θα συνεχίσει τη λειτουργία με διοικητικό συμβούλιο που θα διορίζεται από το Υπουργείο Οικονομικών εντός τριών μηνών και θα διενεργείται νέος πλειοδοτικός διαγωνισμός για παραχώρηση της ανακληθείσας άδειας.

Στην περίπτωση αυτή ο πλειοδότης διαδέχεται αυτοδικαίως το σύνολο των υφιστάμενων εργασιακών σχέσεων με τους ίδιους όρους αμοιβής και εργασίας.

Επίσης, σε περίπτωση μετεγκατάστασης υφιστάμενου καζίνο πρέπει να υπάρχει πρόβλεψη για το υφιστάμενο προσωπικό, γιατί οι εργαζόμενοι δεν είναι έπιπλα που να μπορούν να μεταφέρονται 100 και 200 χιλιόμετρα μακριά από εκεί που ζουν, όπως έγινε στην περίπτωση της Ξάνθης, όπου καθημερινά κάνουν 200 χιλιόμετρα οι συνάδελφοι για να εργαστούν.

Γι' αυτό, λοιπόν, θα πρέπει να υπάρχει η πρόβλεψη σε περίπτωση μετεγκατάστασης η εταιρία καζίνο να υποχρεούται να μεταφέρει το προσωπικό από και προς την εργασία του, ενώ ο χρόνος μετάβασης και αποχώρησης από και προς την εργασία θα θεωρείται χρόνος απασχόλησης.

ΝΙΚΟΣ ΜΑΝΙΟΣ (Προεδρεύων των Επιτροπών): Το λόγο έχει ο κ. Μηταφίδης.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Όπως βλέπετε, αγαπητοί συνάδελφοι της Αντιπολίτευσης, οι Βουλευτές του ΣΥΡΙΖΑ δεν είναι απλώς ψηφοφόροι, όπως μας κατηγορείτε, των κυβερνητικών αποφάσεων, αλλά παλεύουν για να δημιουργήσουν αυτή την πολιτική για να ξεριζώσουν τα αγκάθια των μνημονίων και θέλω να σας πω, ότι τρία χρόνια μετά δεν πρέπει να σας έχουμε ως μέτρο σύγκρισης.

Είχατε τη χρυσή ευκαιρία να κερδίσετε το δημοψήφισμα, είχατε την ευκαιρία να μην ψηφίσετε το μνημόνιο και είχατε την ευκαιρία να κερδίσετε τις εκλογές, όμως, τίποτα απ' όλα αυτά δεν καταφέρατε.

Εμείς αυτή τη στιγμή για να χρησιμοποιήσω έναν όρο που είναι εξοικειωμένη η δική μας Αριστερά και όχι μόνο, παίρνουμε μέτρα αστικού εκσυγχρονισμού, διότι αυτή η επαρχιώτικη καθυστερημένη τάξη, την οποία εσείς υπερασπίζεστε με νύχια και με δόντια ήταν ανίκανη να τα κάνει όλα αυτά.

Ξέρω, ότι δεν έχετε ξυπνήσει ακόμα από τον εφιάλτη, ότι κέρδισε ο ΣΥΡΙΖΑ τις εκλογές, αλλά φροντίστε να συμφιλιωθείτε.

Στη γραμμή αυτή, λοιπόν, ότι δεν πρέπει να έχουμε ως μέτρο σύγκρισης τους αντιπάλους μας και στο πνεύμα των όσων είπε προηγουμένως ο συνάδελφος κ. Στογιαννίδης και σε μια προσπάθεια να βελτιώσουμε τις νομοθετήσεις μας, γιατί δεν νομοθετούμε για τον εαυτό μας, αυτά θα έχουν μία διάρκεια και συνεπής και ξέρετε, ότι, ιδιαίτερα τα ζητήματα που αφορούν την εργατική τάξη και τις κινητοποιήσεις της και τα δικαιώματα της είναι ζητήματα συσχετισμών.

Ξέρω, ότι οι διατάξεις είναι κλειδωμένες από τις συμφωνίες με τους δανειστές, όμως πιστεύω ότι πρέπει να εκφράζεται και από τις τοποθετήσεις των Υπουργών ένα πνεύμα, το έχουμε κάνει και άλλες φορές.

Θέλω να σας πω, ότι στη ρύθμιση που ήρθε για την απαρτία στην απεργία, για την οποία έχει σηκωθεί τόσο μεγάλος κουρνιαχτός, αν είχα την ευκαιρία να σας πω για το πώς παίρνει η ΟΛΜΕ π.χ. -στην οποία ήμουν μια ζωή - απεργιακές αποφάσεις, θα ανατριχιάσετε πάρα πολλοί εδώ, σε σχέση με αυτό που φέρνουμε εμείς.

Και θέλω να πω ότι θα έπρεπε κατά τη γνώμη μου, δεν ξέρω αν μπορεί να γίνει αυτό, ας εκφραστεί ως βούληση, εν πάση περιπτώσει, γιατί καταλαβαίνω τις δυσκολίες που έχετε, να αναφέρετε ότι για τα συνδικάτα ευρύτερης περιοχής και τα επιχειρησιακά, τις πρωτοβάθμιες συνδικαλιστικές οργανώσεις ευρύτερης περιφέρειας ή ευρύτερης εκπροσώπησης ή πανελλαδικής έκτασης, καθώς και συνδικαλιστικές οργανώσεις που δραστηριοποιούνται σε επιχειρήσεις με περισσότερες από μία καταστάσεις, π.χ. υπάρχουν τράπεζες, η απεργία να κηρύσσεται με απόφαση του Δ.Σ., εκτός εάν το καταστατικό του σωματείου ορίζει διαφορετικά. Να υπάρχει αυτό το πνεύμα κατά τη γνώμη μου.

Τώρα, στη συμπλήρωση του άρθρου 20, του νόμου 1264. Χρόνια ήμασταν στο συνδικαλιστικό κίνημα, τα έχουμε ζήσει αυτά και θέλουμε να είναι όσο το δυνατόν πιο συγκεκριμένα.

Τώρα, όσον αφορά τις βολές που ακούσαμε, ιδιαίτερα για τα δύο άρθρα που αφορούν τα εκπαιδευτικά. Καταρχήν, το ένα άρθρο περιγράφει με περισσότερη λεπτομέρεια τις υποχρεώσεις των εκπαιδευτικών, οι οποίες προκύπτουν κατά την παραμονή τους, όχι καταναγκαστική παραμονή, το ξέρετε όσοι ήταν εκπαιδευτικοί στην πρωτοβάθμια και δευτεροβάθμια ότι οι εργασίες ανατίθενται με απόφαση του συλλόγου διδασκόντων.

 Και εγώ χαιρετίζω το γεγονός ότι μέσα σε αυτές τις, αν θέλετε, υποχρεώσεις είναι ότι καθιερώνονται έτσι εγώ θα το ονομάσω οι συνεδριάσεις των ομολόγων ειδικοτήτων, κάτι που υπάρχει παντού σε όλες τις χώρες και δεν ισχύει σε μας και αυτό έχει και συνέπειες. Δεν χρειάζεται να ρίχνετε όλες αυτές τις καχυποψίες.

Όσον αφορά το θέμα των συγχωνεύσεων, όταν έχουμε συστεγαζόμενα σχολεία που δεν έχουν ένα κρίσιμο αριθμό μαθητών, όταν έχουμε τμήματα των 15 παιδιών, είναι κακό να το κάνουμε αυτό; Και λέτε ότι το κάνετε για λόγους οικονομίας.

 Δεν πρέπει να κάνουμε οικονομία;

Δεν δίνουμε την μάχη για να μπορέσουμε να έχουμε πόρους για την εκπαίδευση και να μην σπαταλούνται;

Πού το βλέπετε το κακό;

 Λεφτά δικά μας είναι αυτά, είναι δημόσιο χρήμα που βγαίνει με αιματηρές θυσίες του ελληνικού λαού.

 Που το βλέπετε το κακό;

Εκεί που είναι κακό να συγχωνεύονται και το έχουμε πολεμήσει αυτό το ζήτημα, είναι να δημιουργούνται σχολεία μαμούθ ή να έχουμε τραγελαφικά πράγματα. Όπως, π.χ., στη Θεσσαλονίκη να έχεις πέντε γυμνάσια στο στρατόπεδο Στρεμπενιώτη και σε απόσταση 1,5 χιλιομέτρων να έχεις ένα σχολείο μαμούθ, γιατί αντιδρούν οι γονείς ή οι τοπικοί παράγοντες.

Πρέπει να πάμε σε έναν εξορθολογισμό, μέσα από μια συμφωνία.

Και για να κλείσω, θέλω να διαβάσω πέντε λέξεις και ιδιαίτερα το απευθύνω στους συντρόφους του Κ.Κ.Ε. αυτό, εγώ έτσι τους θεωρώ, εκείνοι μπορεί να μην με θεωρούν βέβαια, δεν έχει σημασία αυτό, γιατί ούτε λίγο ούτε πολύ φτάσετε να μας λέτε ότι έχουμε γίνει και οπαδοί του Λάσκαρη.

Δεν θέλω να πω για τους “από εκεί μεριά”, οι οποίοι εφάρμοσαν το φασιστικό μέτρο, χουντικής έμπνευσης, είχαν επιστρατεύσει προληπτικά τους καθηγητές, τους απαγόρευσαν να σκέφτονται να απεργήσουν, όχι να πάρουν απόφαση, και τώρα έρχονται εδώ και μας κάνουν και κριτική ότι πάμε να καταργήσουμε την απεργία.

Θέλω να σας διαβάσω κάτι και να το σκεφτείτε, για προβληματισμό. “Για να εξασφαλιστεί η υπερκάλυψη του σχεδίου η διεύθυνση και η συνδικαλιστική επιτροπή αναλαμβάνουν τον έλεγχο κάθε προσβολής της πειθαρχίας στην εργασία. Απουσίες, αργοπορίες, καταστροφή του υλικού, ελαττωματική παραγωγή, καθώς και της διατάραξης της δημόσιας τάξης, κατά τη διάρκεια των συναντήσεων των συνδικαλιστικών τομέων και των συνδικαλιστικών επιτροπών των συνεργείων.

 Η διεύθυνση θα πάρει από κοινού με το συνδικάτο πειθαρχικά μέτρα. Τα μέτρα αυτά θα είναι η κατάργηση του ενθαρρυντικού πριμ για όσους εργάτες είναι υπεύθυνοι για τα παραπάνω. Η κατάργηση των κουπονιών για τα εξοχικά σπίτια, το σανατόρια και τις κλινικές του εργοστασίου, η αναβολή της χορήγησης κατοικίας, η μετατόπιση των αιτήσεων αδειών στον χειμώνα”.

Αυτό, αγαπητοί συνάδελφοι, είναι η εισαγωγή συλλογικής σύμβασης εργασίας ανάμεσα στη σοβιετική κυβέρνηση το 1975 και το εργοστάσιο “Μέταλλα Ζαπρόσταλ”.

ΝΙΚΟΣ ΜΑΝΙΟΣ (Προεδρεύων των Επιτροπών): Η διαδικασία είναι η εξής. Έχουμε δύο Υπουργούς που θα μιλήσουν, θέλει και η κυρία Αχτσιόγλου να πει κάτι. Μετά θα προχωρήσουμε στην ψηφοφορία επί της αρχής και μετά θα υπάρξει μια ολιγόλεπτη δευτερολογία των Εισηγητών των παρευρισκόμενων εδώ.

 Το λόγο έχει η κυρία Παπανάτσιου.

ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών): Κυρίες και κύριοι συνάδελφοι, κύριε Πρόεδρε, εύχομαι σε όλους ολόθερμα Καλή Χρονιά.

 Κυρίες και κύριοι της Αξιωματικής Αντιπολίτευσης, έχουμε πολλούς λόγους να πιστεύουμε, ότι η φετινή χρονιά του 2018, θα είναι καλή χρονιά για την Ελλάδα, με την έννοια ότι κλείνει οριστικά ο κύκλος των μνημονίων. Αυτό επιτεύχθηκε με πολύ κόπο και αγώνα με μια σκληρή διαπραγμάτευση που λοιδορήθηκε από μια Αντιπολίτευση, η οποία, όταν ήταν Κυβέρνηση πίστευε, ότι ακόμη και αν δεν υπήρχαν μνημόνια θα έπρεπε να τα εφεύρει, ώστε να περάσουν τα σκληρά ταξικά μέτρα που πέρασαν μέχρι το 2014 και αυτά που μας προτείνετε και σήμερα.

Αυτό άλλαξε με την Κυβέρνησή μας, παρά το διπλό αγώνα που δώσαμε και δίνουμε στο εσωτερικό και στο εξωτερικό της χώρας. Με το τέλος της επιτροπείας θα μπορέσουμε να επιταχύνουμε το έργο για την αποκατάσταση των αδικιών που υπέστησαν μεγάλα τμήματα της κοινωνίας μας και κυρίως τα πιο αδύναμα από αυτά.

Ας έρθουμε στο πολυνομοσχέδιο. Περιλαμβάνονται μια σειρά σημαντικά θέματα του Υπουργείου Οικονομικών και του χαρτοφυλακίου μου ειδικότερα. Θα σταθώ ιδιαίτερα στη δημιουργία της νέας ειδικής υπηρεσίας κατά του οικονομικού εγκλήματος. Η νέα ειδική υπηρεσία με το όνομα, διεύθυνση ερευνών οικονομικού εγκλήματος, υπάγεται στο Υπουργείο Οικονομικών και θα τελεί υπό την εποπτεία του εισαγγελέα οικονομικού εγκλήματος. Πάγια τακτική όλων σχεδόν των ευρωπαϊκών και λοιπών κρατών, η δημιουργία εξειδικευμένων ελεγκτικών υπηρεσιών, ιδίως, όσον αφορά την ποινική φοροδιαφυγή. Στόχος είναι η συγκέντρωση υποθέσεων υψηλής φοροδιαφυγής σε μια υπηρεσία κάτω από την εποπτεία και την καθοδήγηση του εισαγγελέα οικονομικού εγκλήματος.

Θα αποτελέσει σημαντικό παράγοντα στον στόχο της φορολογικής συμμόρφωσης και της καταπολέμησης του οικονομικού εγκλήματος. Παράλληλα με τον τρόπο αυτό αποσυμφορίζεται η Ανεξάρτητη Αρχή δημοσίων εσόδων από ένα μεγάλο όγκο εισαγγελικών υποθέσεων. Πιο συγκεκριμένα, αντικείμενα της υπηρεσίας θα είναι η διενέργεια ερευνών και λοιπών προανακριτικών πράξεων για την εξακρίβωση τέλεσης φορολογικών εγκλημάτων, αλλά και λοιπών οικονομικών εγκλημάτων.

Οι ελεγκτές της νέας υπηρεσίας θα έχουν την ιδιότητα του προανακριτικού υπαλλήλου και με αυτόν τον τρόπο διασφαλίζεται η πρόσβαση τους σε όλα τα απαραίτητα στοιχεία για την επιτυχή ολοκλήρωση του έργου τους.

Τέλος, προβλέπεται η συνδρομή των λοιπών ελεγκτικών σωμάτων στην νέα υπηρεσία και οι προϋποθέσεις συνεργασίας της με διοικητικές, δικαστικές και εισαγγελικές αρχές. Η νέα υπηρεσία θα σταθεί σαν διεύθυνση στο Υπουργείο Οικονομικών και θα στελεχωθεί με 135 ελεγκτές.

Σε άλλα άρθρα του νομοσχεδίου μεταφέρονται διατάξεις που αφορούν το φορολογικό μητρώο στον κώδικα φορολογικών διαδικασιών και δίνεται πλέον η δυνατότητα στη φορολογική διοίκηση, να απενεργοποιεί ή να περιορίζει το Α.Φ.Μ. επιχειρήσεων που εμπλέκονται σε αδικήματα φορολογικής απάτης και φοροδιαφυγής.

Επιπλέον προβλέπεται να παρέχεται εγγύηση συγκεκριμένου χρηματικού ποσού, τουλάχιστον 15.000 €, για την επανενεργοποίηση Α.Φ.Μ. επιχειρήσεων, που έχουν μπλοκαριστεί τα Α.Φ.Μ. τους εξαιτίας της εμπλοκής τους σε σχετικά αδικήματα, κατόπιν ελέγχου σε βάθος πενταετίας.

Επίσης, με άλλα άρθρα προχωρούμε στον εξορθολογισμό των φορολογικών κινήτρων και ειδικότερα στην κατάργηση ανενεργών διατάξεων. Εδώ θα ήθελα να αναφερθώ σε κάτι που είπε η κυρία Αραμπατζή πριν, για τη χρηματοδοτική μίσθωση αγροτικών εκτάσεων του ν.2520/1997, ότι καταργείται η απαλλαγή από το φόρο μεταβίβασης και υπεραξίας της αγοραπωλησίας αγροτικών εκτάσεων από εταιρίες χρηματοδοτικής μίσθωσης. Μα, κα Αραμπατζή, αυτό τουλάχιστον την τελευταία δεκαετία το κίνητρο είναι ανενεργό. Δεν είναι ένα κίνητρο, το οποίο είναι ενεργό, το οποίο το χρησιμοποιούσαν μέχρι χθες κάποιοι και συνεχίζουμε και εμείς ερχόμαστε να το καταργήσουμε. Δεν επηρεάζονται μια σειρά φορολογικά κίνητρα που έχουν να κάνουν με διατάξεις αναπτυξιακών νόμων και τα φορολογικά κίνητρα όλων των παραπάνω περιπτώσεων διατηρούνται στο ακέραιο.

Τέλος, κάνουμε ορισμένες σημαντικές αλλαγές στις διαδικασίες συνεργασίας πολίτη και φορολογικής διοίκησης στις περιπτώσεις ελέγχου. Με τις προτεινόμενες διατάξεις ο πολίτης έχει τη δυνατότητα να υποβάλει εκπρόθεσμη αρχική ή τροποποιητική φορολογική δήλωση μέχρι την κοινοποίηση του προσωρινού διορθωτικού προσδιορισμού φόρου και όχι μέχρι την έκδοση της εντολής ελέγχου, όπως ισχύει μέχρι σήμερα. Με αυτό τον τρόπο αφενός η φορολογική διοίκηση συμμορφώνεται με πρόσφατη απόφαση του ΣτΕ και αφετέρου ενθαρρύνεται η οικειοθελής συμμόρφωση των πολιτών προς τις φορολογικές τους υποχρεώσεις.

Οι κυρώσεις διαφέρουν ανάλογα με το στάδιο στο οποίο βρίσκεται ο έλεγχος, έτσι ώστε να είναι αυστηρότερος για τους πολίτες που υποβάλλουν εκπρόθεσμη δήλωση, γνωρίζοντας ότι ελέγχονται σε σχέση με αυτούς που υποβάλλουν δήλωση που είναι συνέπεια παράλειψης ή λάθους, το οποίο διαπιστώθηκε από τον ίδιο τον πολίτη πριν ελεγχθεί. Με τη ρύθμιση επιτυγχάνεται η ταχύτερη είσπραξη των φόρων, αφού αποφεύγονται χρονοβόρες διαδικασίες και διοικητικές ή δικαστικές αμφισβητήσεις, ενώ παράλληλα παρέχεται μια ευνοϊκή φορολογική μεταχείριση στον πολίτη, έχουμε μια μείωση 40% του προστίμου - σημειωτέον εδώ του προστίμου και όχι του κυρίως φόρου - υπό την προϋπόθεση ότι η εξόφληση της σχετικής οφειλής θα γίνει σε όλο το ποσό και εντός τριάντα ημερών. Με τον τρόπο αυτό ουσιαστικά παρέχουμε κίνητρο στους φορολογούμενους να συμμορφώνονται οικειοθελώς στις φορολογικές τους υποχρεώσεις και να ενισχύονται τα δημόσια έσοδα. Μάλιστα αυτό που κάνουμε είναι ανάλογο με τις διατάξεις για την εθελοντική αποκάλυψη κεφαλαίων, με τις οποίες, κύριοι της αντιπολίτευσης - αναφέρομαι συγκεκριμένα στον κ. Κουτσούκο, που είπε χθες ότι ερχόμαστε να κόψουμε πρόστιμα- είχατε συμφωνήσει και με ενθουσιασμό.

Στο σημείο αυτό θα ήθελα να κάνω μια μικρή αναφορά σε κάτι που ακούστηκε χθες σχετικά με τις ηλεκτρονικές πληρωμές. Καταρχάς ήδη οι σταθμοί διοδίων έχουν καταστεί υπόχρεοι απόκτησης POS με την τελευταία Υπουργική μας Απόφαση και θα πρέπει να εγκαταστήσουν μέχρι τα μέσα Μαρτίου. Δεύτερον, όσον αφορά τα σχολικά κυλικεία είμαστε διατεθειμένοι να επανεξετάσουμε και να επαναξιολογήσουμε το ζήτημα και να βρούμε λύσεις που να ελαχιστοποιούν το κόστος.

Κυρίες και κύριοι συνάδελφοι, με τις ρυθμίσεις αυτές λύνεται μια σειρά από προβλήματα και διευκολύνονται οι σχέσεις πολίτη - κράτους, αλλά και αποσυμφορίζονται τόσο οι ελεγκτικές αρχές όσο και τα δικαστήρια. Με το σύνολο του πολυνομοσχεδίου κλείνει ένας κύκλος για τη χώρα μας και αυτό είναι αποτέλεσμα μιας σκληρής διαπραγμάτευσης, αλλά και μιας μεγάλης προσπάθειας της κυβέρνησης μας. Σε πείσμα όσων επιθυμούσαν την αποσταθεροποίηση της κυβέρνησης καταφέραμε να βάλουμε ένα τέλος στην περιπέτεια αυτής της χώρας. Καταφέραμε να βάλουμε όρους σε αυτή τη διαπραγμάτευση και να βάλουμε και κοινωνικό πρόσημο.

Πιστεύουμε ότι δικαιώνουμε την επιλογή του ελληνικού λαού να μας δώσει την εντολή για τον τερματισμό μιας περιπέτειας που φαινόταν να μην έχει τέλος, μιας περιπέτειας, την οποία η ελίτ αυτής της χώρας την αντιμετώπιζε χαιρέκακα ως μια ευκαιρία για να επιβεβαιώσει την κυριαρχία της και αυτή την κυριαρχία την αμφισβητήσαμε με επιτυχία. Ευχαριστώ.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Το λόγο έχει ο κ. Χαρίτσης.

ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης): Ευχαριστώ, κύριε Πρόεδρε. Θα μου επιτρέψετε στο λίγο χρόνο που έχω στη διάθεσή μου, να αναφερθώ πολύ συνοπτικά σε ρυθμίσεις αρμοδιότητας του Υπουργείου μας, που περιλαμβάνονται στο τμήμα β’ του νομοσχεδίου. Επίσης επειδή έχει γίνει πολύ συζήτηση αυτές τις μέρες, σχετικά με το κατά πόσο υπάρχουν θετικές ή αρνητικές ρυθμίσεις συνολικά στο πολυνομοσχέδιο, νομίζω ότι και από τη συζήτηση την οποία έγινε σήμερα το μεσημέρι κατά την ακρόαση των φορέων, προέκυψε ότι υπάρχουν πάρα πολλές διατάξεις, ρυθμίσεις του νομοσχεδίου, οι οποίες αντιμετωπίζονται με θετικό τρόπο από παραγωγικούς φορείς. Και αυτό νομίζω ότι έχει να κάνει τόσο με το περιεχόμενο των διατάξεων και αναφέρομαι στις διατάξεις του τμήματος β’, όσο και με τη μεθοδολογία που ακολουθήσαμε όλους τους προηγούμενους μήνες, καθώς αυτό το αποτέλεσμα των συγκεκριμένων ρυθμίσεων, των συγκεκριμένων νομοθετικών παρεμβάσεων, αποτέλεσε αντικείμενο πολύμηνης διαβούλευσης με όλους τους ενδιαφερόμενους και αυτό νομίζω ότι είναι πάρα πολύ σημαντικό, είναι μια διαδικασία και μεθοδολογία, η οποία πρέπει να ακολουθείται σε όλες τις αντίστοιχες περιπτώσεις.

Κατ’ αρχάς λοιπόν στο νομοσχέδιο, περιλαμβάνονται διατάξεις που αφορούν στην επέκταση μιας επιτυχημένης, όπως αποδεικνύει η πραγματικότητα μεταρρύθμισης, στην οποία υλοποιούμε μετά την ψήφιση πέρυσι το Δεκέμβρη του 2016 του ν. 4442 σε σχέση με την απλοποίηση των διαδικασιών αδειοδότησης των επιχειρήσεων. Υπενθυμίζω ότι ο νόμος αυτός ο νόμος πλαίσιο, ο οποίος υλοποιείται τους τελευταίους μήνες ήδη έχει αντιμετωπισθεί πολύ θετικά. Είναι χαρακτηριστικό ότι περισσότερες από 20.000 επιχειρήσεις έχουν μπει στο νέο σύστημα ηλεκτρονικής αδειοδότησης. Επεκτείνουμε λοιπόν αυτό το νόμο με την εισαγωγή των νέων οικονομικών δραστηριοτήτων, στο πλαίσιο αυτού του νέου συστήματος. Θεωρούμε ότι είναι μία ρύθμιση πάρα πολύ σημαντική, η επέκταση λοιπόν της διαδικασίας αδειοδότησης μέσω της γνωστοποίησης, όπως προβλέπεται από το ν.4442.

Υπενθυμίζω ότι ο στόχος, το πλάνο, ο σχεδιασμός που υπάρχει για το συγκεκριμένο νομοθέτημα, είναι ότι μέχρι τον Ιούνιο του 2018 το 90% περίπου των οικονομικών δραστηριοτήτων που διεξάγονται στη χώρα, θα ενταχθεί σε αυτό το συνολικό νομοθετικό πλαίσιο σε αυτή τη σημαντική μεταρρύθμιση, έτσι ώστε να απλοποιηθεί η διαδικασία αδειοδότησης, αλλά και να προστατευθεί το δημόσιο συμφέρον, καθώς αυτή η διαδικασία αδειοδότησης, θα λαμβάνει χώρα σε συνθήκες πραγματικής λειτουργίας των επιχειρήσεων και ελέγχου αυτών μετά την έναρξη της λειτουργίας τους. Αυτό βεβαίως προϋποθέτει την ενίσχυση, την ισχυροποίηση των ελεγκτικών μηχανισμών και αυτό μας φέρνει σε μια δεύτερη πολύ σημαντική παρέμβαση, την οποία κάνουμε με το συγκεκριμένο πολυνομοσχέδιο, που είναι μια ολοκληρωμένη νομοθετική μεταρρύθμιση στο νομοσχέδιο για τους ελέγχους και την εποπτεία της αγοράς και ακριβώς έχει αυτό το χαρακτήρα.

 Δηλαδή λειτουργεί ως δίδυμη αν θέλετε μεταρρύθμιση με την αδειοδότηση, έτσι ώστε ακριβώς να υπάρξει καλύτερος συντονισμός, μεγαλύτερη δυνατότητα δημιουργίας μικτών κλιμακίων, μεταξύ των ελεγκτικών αρχών της δημόσιας διοίκησης, έτσι ώστε να μπορέσει αυτή η μετατόπιση του κέντρου βάρους του ελέγχου, προς τις συνθήκες πραγματικής λειτουργίας των επιχειρήσεων, να προστατεύει το δημόσιο συμφέρον μέσω της ισχυροποίησης των ελεγκτικών αρχών. Αυτή είναι μια πολύ σημαντική νομοθετική παρέμβαση, συνιστά θα έλεγα έναν ολοκληρωμένο νομοσχέδιο εντός του πολυνομοσχεδίου, η οποία επίσης και κατά την ακρόαση των φορέων σήμερα το μεσημέρι, όπως διαπιστώσατε αντιμετωπίστηκε πολύ θετικά.

Πέρα όμως από αυτές υπάρχουν και μια σειρά από άλλες πολύ σημαντικές ρυθμίσεις. Κατ’ αρχάς σε σχέση με τον οργανισμό βιομηχανικής ιδιοκτησίας, θεσμικές παρεμβάσεις που για πρώτη φορά μετά από 30 χρόνια λειτουργίας του οργανισμού, δημιουργούν ένα ολοκληρωμένο θεσμικό πλαίσιο λειτουργίας του. Επίσης συνδυάζονται αυτές οι παρεμβάσεις και με φορολογικά κίνητρα μετά από συνεργασία με το Υπουργείο Οικονομικών, τα οποία θεσπίζονται μέσω του πολυνομοσχεδίου, έτσι ώστε αυτό το οποίο ονομάζουμε καινοτομία η δυνατότητα, δηλαδή των ελληνικών μικρομεσαίων επιχειρήσεων να επενδύουν σε προϊόντα και υπηρεσίες υψηλής προστιθέμενης αξίας, να μην μένει κενό γράμμα, όπως πολλές φορές εκφωνείται από πολλούς δημοσιολογούντες, αλλά να αποκτά σάρκα και οστά και αυτή η παρέμβαση, νομίζουμε ότι είναι πάρα πολύ σημαντική.

Επίσης, θέλω να αναφερθώ στην παρέμβαση την οποία κάνουμε για τα αρτοποιεία, αφού ακούσαμε και τους εκπροσώπους των Ομοσπονδιών στην ακρόαση των φορέων. Υπήρχε ένα θεσμικό πλαίσιο από το 2007 και συγκεκριμένα ο ν. 3526, όπου ουσιαστικά έθετε σε ομηρία χιλιάδες μικρά και μεσαία αρτοποιεία σε όλη την χώρα. Ουσιαστικά στην πράξη δεν εφαρμόστηκε ποτέ και με συνεχείς παρατάσεις για την εφαρμογή του έμεινε ανενεργός. Ερχόμαστε, λοιπόν, με την συγκεκριμένη νομοθετική ρύθμιση να ξεκαθαρίσουμε το τοπίο και να δώσουμε τη δυνατότητα με όρους πλήρους αδειοδότησης και ισοτιμίας να αντιμετωπιστούν χιλιάδες αρτοποιεία σε όλη την χώρα, τα οποία αυτή την στιγμή ουσιαστικά λειτουργούσαν υπό καθεστώς ομηρίας.

Κλείνοντας, να αναφερθώ σε μια σημαντική πρωτοβουλία την οποία, ουσιαστικά, αναλαμβάνουμε και κινούμε μέσα από το πολυνομοσχέδιο. Δεν σταματάμε εδώ. Θα συνεχιστεί και στο μέλλον με αντίστοιχες ρυθμίσεις που αφορά τα επιχειρηματικά πάρκα. Γνωρίζουμε πάρα πολύ καλά ότι η βιομηχανική δραστηριότητα στην χώρα, σε πάρα πολλές περιπτώσεις διεξάγεται με έναν τρόπο άναρχο και κατακερματισμένο σε χώρους, οι οποίοι δεν πληρούν βασικές προϋποθέσεις περιβαλλοντικής προστασίας και προστασίας της ποιότητας ζωής των πολιτών. Ξεκινώντας από αυτό το πολυνομοσχέδιο, λοιπόν, προχωρούμε σε μια σειρά ρυθμίσεων, έτσι ώστε να μπει μια τάξη σ’ αυτό το άναρχο τοπίο, με αποτέλεσμα οι βιομηχανίες να έχουν κίνητρα θεσμικά και χρηματοδοτικά και να μετεγκατασταθούν σε οργανωμένες δομές προστατεύοντας το δημόσιο συμφέρον και δίνοντας κίνητρα για την αύξηση της οικονομικής παραγωγικής δραστηριότητας.

Συνολικά, λοιπόν, θεωρώ ότι στο Τμήμα Β΄ του πολυνομοσχεδίου που αντιστοιχεί στα θέματα αρμοδιότητας του Υπουργείου μας περιλαμβάνονται μια σειρά από ρυθμίσεις, οι οποίες επιταχύνουν την οικονομική δραστηριότητα, ξεκαθαρίζουν το τοπίο σε σχέση με παθογένειες και προβλήματα, τα οποία δεν είχαν αντιμετωπιστεί εδώ και πολλά χρόνια και δίνουν τη δυνατότητα για μια ουσιαστική προάσπιση του δημοσίου συμφέροντος μέσα από την ενίσχυση των ελεγκτικών μηχανισμών. Αναμένουμε - μιας και σε αυτό το πολυνομοσχέδιο δεν ακολουθείται και η τακτική η οποία ακολουθήθηκε σε αντίστοιχες περιπτώσεις του παρελθόντος του ενός άρθρου - να δούμε και την στάση της Αντιπολίτευσης κατά πόσο θα υπερψηφίσει αυτές τις θετικές – κατά τη γνώμη μας - ρυθμίσεις. Θα τα πούμε πιο αναλυτικά και στη συζήτηση αύριο και τη Δευτέρα.

Σας ευχαριστώ.

ΝΙΚΟΣ ΜΑΝΙΟΣ (Προεδρεύων των Επιτροπών): Τον λόγο έχει η κυρία Υπουργός.

ΕΥΤΥΧΙΑ (ΕΦΗ) ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης): Θέλω να τοποθετηθώ σχετικά με κάποιες παρατηρήσεις που έκαναν οι βουλευτές του ΣΥΡΙΖΑ. Η πρώτη παρατήρηση του βουλευτή έλεγε ότι θα πρέπει να είναι με μεγαλύτερη σαφήνεια αποτυπωμένο στη διάταξη σχετικά με την απεργία ότι η αλλαγή αφορά την απαρτία και όχι τη λήψη απόφασης για απεργία. Το άρθρο 8, παρ. 3, εδάφιο γ΄, του ν.1264/82 είναι σαφέστατο όπου αναφέρει: «Αποφάσεις της συνέλευσης λαμβάνονται με σχετική πλειοψηφία των παρόντων.». Είναι σαφές το ότι ισχύει για την λήψη απόφασης.

Στη δεύτερη παρατήρηση του κ. Μηταφίδη που είπε ότι θα πρέπει με πιο σαφή τρόπο να αποτυπώνεται ότι στα πανελλαδικής εμβέλειας και ευρύτερης γεωγραφικής έκτασης σωματεία η απόφαση λαμβάνεται από το διοικητικό συμβούλιο. Το άρθρο 20, παρ. 1, εδάφιο γ΄, του ν. 1264/82 αναφέρει σαφέστατα: «Σε αυτά τα σωματεία, σε αυτές τις πρωτοβάθμιες συνδικαλιστικές οργανώσεις ευρύτερης περιφέρειας πανελλαδικής έκτασης η απόφαση κηρύσσεται και λαμβάνεται από το διοικητικό συμβούλιο.». Άρα, ο ν.1264/82 είναι εξαιρετικά σαφής και ως προς αυτά τα δύο ζητήματα.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Το λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του ΚΚΕ): Το νομοσχέδιο το καταψηφίζουμε, ως Κ.Κ.Ε., γιατί υλοποιεί τις απαιτήσεις των δανειστών, των βιομηχάνων, των εφοπλιστών και των τραπεζιτών. Δημιουργεί ευνοϊκό έδαφος για τη στήριξη των σχεδίων των μονοπωλιακών ομίλων, βλέπε χρηματιστήριο ενέργειας, βλέπε κτηματολόγιο, αδειοδότηση, υποχρεωτική διαμεσολάβηση και βεβαίως, τσακίζει τη ζωή των εργαζομένων και της λαϊκής οικογένειας, το δικαίωμα στην απεργία που αρχίζει το ξήλωμα και οι πλειστηριασμοί και επειδή ακριβώς, θα ενταχθούν και οι πλειστηριασμοί προς το δημόσιο δεν κινδυνεύει μόνο η πρώτη κατοικία, αλλά κάποιος που μπορεί να χρωστάει 700 ή 1000 ευρώ σε ένα ασφαλιστικό ταμείο μπορεί να χάσει το εργαλείο - αν είναι αυτοαπασχολούμενος - με βάση το οποίο δουλεύει και προσπαθεί να βγάλει ένα μεροκάματο και αυτό είναι εγκληματικό.

Δεύτερο που θέλουμε να πούμε, είναι ότι πραγματικά μας κάνει εντύπωση, μας εξέπληξε αρνητικά, όταν Βουλευτής του ΣΥΡΙΖΑ αξιοποιεί το οπλοστάσιο της Χρυσής Αυγής για να επιτεθεί στο Κ.Κ.Ε.. Είναι πραγματικά εντυπωσιακό αυτό, μας έκανε πραγματικά πολύ μεγάλη εντύπωση και επειδή φαίνεται ότι έχει και ασφαλίτικες αναζητήσεις, τον ενημερώνουμε ότι αυτός ο οποίος χτύπησε το χέρι του στο τραπέζι στο Υπουργείο Εργασίας, είναι ο ίδιος ο οποίος μίλησε στην Ολομέλεια σήμερα στη Βουλή κατά τη διάρκεια της ακρόασης φορέων.

Χθες ο κ. Τσακαλώτος κλείνοντας την ομιλία του, είπε κάτι που επιδέχεται πολλές ερμηνείες. Είπε, ότι δεν είδαμε ακόμη τίποτε. Εμείς θα του θυμίσουμε το στίχο ενός τραγουδιού «να δεις τι σου ’χω για μετά».

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Το λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ (Εισηγήτρια του ΣΥΡΙΖΑ): Τα τέσσερα λεπτά δεν αρκούν για να πούμε τίποτε για τα άρθρα. Σήμερα τελειώνει με την ψήφιση επί της αρχής ένα πολυνομοσχέδιο, που περιέχει μια σειρά από σημαντικές διατάξεις. Υλοποιούνται μια σειρά από σημαντικές διατάξεις σ’ αυτό το νομοσχέδιο, που ανοίγουν δρόμους και σε παραγωγικές δυνάμεις. Θέλω να πω, ότι είναι διατάξεις - και όπως φάνηκε και από την ακρόαση των φορέων - που όχι όλες, αλλά αρκετές και αρκετά είναι δεμένες με αιτήματα φορέων, είναι διατάξεις που έπρεπε να έχουν κατατεθεί και υλοποιηθεί εδώ και πολλές δεκαετίες και γι' αυτό, η αντιπαράθεση δεν έχει και σημαντικές στιγμές.

Υπάρχει μια προσπάθεια να πυροδοτηθεί το ζήτημα των τριτέκνων, η στήριξη της οικογένειας ή η στήριξη της φτώχειας. Εγώ θα πω μόνο, ότι δεν είναι αλήθεια ότι κατά μέσο όρο υπάρχουν δύο παιδιά στην ελληνική οικογένεια, υπάρχει 1 και κάτι και επίσης, ότι αν δεν αυξηθούν οι δίτεκνοι και οι μονοτεκνικές οικογένειες δεν θα φτάσουμε ποτέ στους τρίτεκνους, ούτε στους πολύτεκνους ούτε θα λύσουμε το δημογραφικό πρόβλημα. Ακούστηκαν διάφορα πράγματα. Το πιο αστείο ήταν κάτι που είπε ένας συνάδελφος από την αξιωματική αντιπολίτευση, ότι χάνουμε ένα ολόκληρο χωριό. Μου θύμισε λίγο, ένα πολύ μεγάλο κωμικό του Θανάση Βέγγο στην προσπάθειά του να υπερβάλλει με τους μισθούς, που ένα απλό μεροκάματο το ξεχείλωνε.

Υπάρχει όμως ένα σοβαρό ζήτημα, στο οποίο δεν είχα την ευκαιρία να τοποθετηθώ επί της αρχής -βεβαίως θα μιλήσουμε για αύριο- είναι η απεργία. Είναι ένα πάρα πολύ σημαντικό θέμα, δεν προσπερνιέται εύκολα παρόλο, που η διάταξη δεν είναι απαγορευτική με την κυριολεξία της έννοιας για τις απεργίες, δημιουργεί όμως προσκόμματα, δεν λέω επίτηδες, δεν λέω δυσκολίες, δημιουργεί προσκόμματα και βέβαια ξεβολεύει.

Κατά την άποψή μου τα πρωτοβάθμια υπηρεσιακά σωματεία έχουν να αντιμετωπίσουν πολλές άλλες δυσκολίες, είναι μικρά σωματεία, έχουν πολλές άλλες δυσκολίες πέραν της εργοδοσίας, δεν ξέρω αν είναι αυτό το πιο μεγάλο τους πρόβλημα και βέβαια πρέπει να πω, ότι το ΚΚΕ απ' ό,τι εγώ θυμάμαι, νομίζω ότι καλά θυμάμαι, δεν τα είχε και περί πολλού αυτά τα σωματεία. Όμως δεν πρέπει να γίνει εκεί η αντιπαράθεση. Νομίζω ότι όλοι πρέπει να σκεφτούμε γιατί; Γιατί απαιτείται; Από πάντα -μπορούμε να φέρουμε και παραδείγματα κ. Καραθανασόπουλε- θα το κάνουμε αύριο. Γιατί όμως υπάρχει σήμερα αυτή η απαίτηση; Πράγματι αλλάζει το τοπίο, πράγματι υπάρχουν απαιτήσεις αντεργατικές και πανευρωπαϊκά και στη χώρα μας, αλλά γιατί;

Κατά τη γνώμη μου υπάρχει μόνο μια εξήγηση. Γιατί πρέπει να υπάρξει ένα επιχείρημα απέναντι στην Κυβέρνηση, ένα επιχείρημα απέναντι στο ΣΥΡΙΖΑ, όταν οι δημοσιονομικοί στόχοι, έτσι όπως μπαίνουν να επιτυγχάνονται, πρέπει να υπάρχει ένα επιχείρημα τουλάχιστον απέναντι στο ΣΥΡΙΖΑ, πρέπει να βρίσκουμε κάθε φορά κάτι.

Υπάρχει η τοποθέτηση της δικομματικής αντιπολίτευσης της Ν.Δ., που συμβουλεύει ως τεχνοκρατικά αρτιότερη, υπάρχει βεβαίως το «λαλίστατο» ΠΑΣΟΚ, το οποίο διέλυσε το συνδικαλιστικό κίνημα κάνοντάς το κρατικοδίαιτο και ως γνήσια σοσιαλδημοκρατία στρογγύλεψε τα αιτήματα, τα εκφύλισε κ.τ.λ. υπάρχει όμως και το Κομμουνιστικό Κόμμα Ελλάδος.

 Κατά την άποψή μου δεν χρειάζεται τέτοια επικοινωνιακά σοκ το Κομμουνιστικό Κόμμα Ελλάδος, δεν θα τα χρειάζεται η αριστερά. Δεν χρειάζεται, γιατί; Ψάχνοντας αρκετά κατά την προηγούμενη περίοδο -κατά την περίοδο της διακυβέρνησης της Ν.Δ. και του ΠΑΣΟΚ- δεν είδα καθόλου μάλλον ανάλογες ενέργειες του ΠΑΜΕ και του ΚΚΕ, ιδιαίτερα σε εκείνη την εποχή κατά την οποία θα έλεγα, ότι διπλασιάστηκε η ανεργία .

 Λέω, λοιπόν, το εξής: Εγώ τουλάχιστον θα πω την άποψή μου, είναι πολύ σοβαρό ζήτημα, επειδή είναι πού σοβαρό ζήτημα, θα έλεγα, ότι δεν θα ήταν υπερβολή -τουλάχιστον εγώ αυτό πιστεύω- να υποστηρίξουμε σήμερα, ότι τέτοιου είδους διαμαρτυρίες δεν συγκινούν κανέναν, δεν προσφέρουν οποιαδήποτε υπηρεσία και προσφέρονται αποκλειστικά για εσωτερική κατανάλωση και είναι ακριβώς σημάδι μιας γενικότερης χρεοκοπίας. Η χρεοκοπία δεν αφορά μόνο τα κόμματα που κυβέρνησαν, αλλά και αυτά που αντιπολιτεύτηκαν και με τον τρόμο που αντιπολιτεύτηκαν.

Συνοψίζοντας, λοιπόν, λέω ότι η απεργία, ο νόμος για τις απεργίες δεν είναι απογοητευτικός, βάζει όμως προσκόμματα και θα έλεγα, ότι για να είμαστε ειλικρινείς τα πρωτοβάθμια σωματεία δεν πάσχουν από θέματα απαρτίας, αλλά ουσιαστικής συμμετοχής και νομιμοποίηση από τα ίδια τα μέλη τους.

Τα εργατικά σωματεία στο βαθμό που είναι δυναμικά, ταξικά και δημοκρατικά οφείλουν να ζητούν μεγάλες και πολύ μεγαλύτερες από το 1/2 συμμετοχές κατά τη διάρκεια των διαδικασιών τους. Είναι ένα θέμα πολύ σοβαρό, κάνουμε λάθος νομίζω - τουλάχιστον εμείς δεν θα το κάνουμε ποτέ - δεν προσπερνιέται εύκολα και νομίζω, ότι θα έχουμε την ευκαιρία αύριο, αν θέλουμε να τοποθετηθούμε σε όλα τα θέματα σοβαρά, να το κάνουμε.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών):Το λόγο έχει ο κ. Χρίστος Δήμας, Εισηγητής της Ν.Δ..

ΧΡΙΣΤΟΣ ΔΗΜΑΣ (Εισηγητής της Ν.Δ.): Να σας καλωσορίσω κ. Υπουργέ και την ηγεσία του Υπουργείου Οικονομίας και Ανάπτυξης, ήταν εδώ πέρα και ο αρμόδιος Υπουργός για τα ΕΣΠΑ και αυτό που είπα είναι ότι έχει ακουστεί από αρκετούς Βουλευτές του ΣΥΡΙΖΑ, δύο αν δεν κάνω λάθος, για πρωτιά της Ελλάδος στο ΕΣΠΑ. Εγώ σας καλωσορίζω, διότι έχω καταθέσει εδώ και ένα χρόνο 8 ερωτήσεις ως Βουλευτής για τα ζητήματα του ΕΣΠΑ και δεν έχω λάβει καμία απάντηση. Άρα, ίσως, θα ήταν και μια ευκαιρία να λάβω και μια απάντηση. Εάν, λοιπόν, μπαίνατε στον κόπο, γιατί βγάλατε -πολύ πιθανόν να μην ξέρετε, όντως, γιατί δεν ξέρω κατά πόσο ασχολείστε εσείς με τα ζητήματα του Υπουργείου- μια ανακοίνωση, λοιπόν, ως Υπουργείο Οικονομίας και Ανάπτυξης, θα έλεγα αρκετά ντροπαλή, όπου λέγατε ότι η Ελλάδα είναι πρώτη σε απορρόφηση των κοινοτικών κονδυλίων. Εάν κάνατε απλώς τον κόπο να μπαίνατε στην ιστοσελίδα της Ε.Ε. «CohesionData.IC.Europa.Eu/overview», θα βλέπατε ότι δεν είμαστε πρώτοι, είμαστε πέμπτοι. Τώρα θα σκεφτεί κανείς, τώρα το κάνει αυτό για την πέμπτη θέση και η πέμπτη θέση είναι πολύ καλή. Πέμπτοι είμαστε διότι έχουμε την υψηλότερη προχρηματοδότηση της τάξεως του 8%, όταν οι υπόλοιπες χώρες έχουν 3% προχρηματοδότηση.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Εμείς την κερδίσαμε την προχρηματοδότηση, εμείς την πήραμε.

ΧΡΙΣΤΟΣ ΔΗΜΑΣ (Εισηγητής της Ν.Δ.): Δεν την κερδίσατε εσείς κύριε Υπουργέ.

Αν θέλετε, μπορείτε να απαντήσετε μετά. Χαίρομαι, όμως, που κάποιος απαντάει και για τα ζητήματα του ΕΣΠΑ. Εάν βλέπαμε τον πίνακα που είμαστε πέμπτοι, εάν αφαιρέσουμε, την προ χρηματοδότηση -κύριε Υπουργέ, αν θέλετε διαψεύστε με- και φανεί πράγματι ποια Κυβέρνηση είναι αυτή που υλοποιεί και απορροφά τα χρήματα τα κοινοτικά από το ΕΣΠΑ, πέφτουμε απευθείας στην 10η θέση. Ποιο είναι το πιο ωραίο; Για την 10η θέση θα πεις, «εντάξει, καλή είναι και η 10η θέση». Όμως, τα περισσότερα έργα, κύριε Υπουργέ και αυτό μπορείτε και εσείς να το επιβεβαιώσετε, επειδή θητεύσατε στο Υπουργείο Οικονομίας και Ανάπτυξης, είναι έργα Phasing, τμηματοποιημένα, τα οποία είχαν εγκριθεί, είχαν σχεδιαστεί από την προηγούμενη Κυβέρνηση, από την Κυβέρνηση της Ν.Δ.. Άρα ακόμα και η δέκατη θέση, μπορείτε πολύ ωραία αν θέλετε να με διαψεύσετε, οφείλεται σε ένα «ούριο άνεμο». Αυτά μπορείτε να τα δείτε πολύ εύκολα από τα στοιχεία της Ε.Ε..

Ερχόμαστε τώρα στο νομοσχέδιο. Θα αναφερθώ μόνο στο οικογενειακό επίδομα, στους τρίτεκνους και στους πολύτεκνους. Ένας στους δύο πολίτες οφείλουν χρήματα στην εφορία. Περισσότεροι από 1 εκατ. οφειλέτες έχουν υποστεί μέτρα αναγκαστικής είσπραξης, δηλαδή κατάσχεση, δήμευση περιουσίας, 1000 περίπου κατασχέσεις την ημέρα. Επιπλέον, 750.000 οφειλέτες, κινδυνεύουν άμεσα με κατασχέσεις. Κυρία Φωτίου αυτό είναι το αποτέλεσμα, ξέρετε ποιας πολιτικής; Διότι όσο και να δώσετε επίδομα, έχετε βάλει 27 νέους φόρους, έχετε αυξήσει δύο φορές τους συντελεστές του Φ.Π.Α., έχετε αυξήσει τις ασφαλιστικές εισφορές και αυτά είχαν ως συνέπεια να κλείσουν πάνω από 77.000 επιχειρήσεις επί δικών σας ημερών και να κλείσουν τα βιβλία τους πάνω από 111.000 ελεύθεροι επαγγελματίες τον τελευταίο ενάμιση χρόνο.

Οι ληξιπρόθεσμες οφειλές των ιδιωτών, δηλαδή, τα χρήματα που οφείλονται από τους πολίτες και τις επιχειρήσεις στην Εφορία, να ξεπερνούν πλέον τα 100 δις και ακούστε, τα 25 δις, δηλαδή το 25% του ιδιωτικού χρέους έχει δημιουργηθεί επί δικών σας ημερών, το ένα τέταρτο του ιδιωτικού χρέους και προχθές ακούσαμε στο Υπουργικό Συμβούλιο τον Πρωθυπουργό με μεγάλη έκπληξη, να λέει το πώς μπαίνουμε στο 2018 χωρίς ούτε ένα ευρώ νέα μέτρα. Η αλήθεια είναι πως το 2018 ήρθε με νέα μέτρα που αγγίζουν τα 2 δισ. ευρώ, εσείς τα έχετε ψηφίζει, με μειώσεις συντάξεων, με νέες περικοπές στο ΕΚΑΣ και μείωση κατά το μισό του επιδόματος της θέρμανσης.

Συνεπώς, να κάνουμε κάτι σαφές για να συνεννοούμαστε και να ξέρουμε τι λέμε, όλοι θα θέλουμε τον Αύγουστο του 2018 να είχαμε μια καθαρή έξοδο και να τελειώνανε οι υποχρεώσεις της χώρας και η λιτότητα στη χώρα, αλλά η πραγματικότητα όμως είναι εντελώς διαφορετική. Το μόνο πράγμα το 2018 που τελειώνει, είναι η χρηματοδότηση προς την χώρα, δυστυχώς δεν τελειώνουν υποχρεώσεις της χώρας και εσείς οι Βουλευτές του ΣΥ.ΡΙΖ.Α. και των ΑΝ.ΕΛ., έχετε ήδη ψηφίσει επιπλέον μέτρα λιτότητας 5,1 δισεκατομμύρια ευρώ για την επόμενη διετία, στις οποίες συμπεριλαμβάνονται επιπλέον περικοπές συντάξεων, περαιτέρω μείωση του αφορολόγητου και επίσης η Κυβέρνηση έχει συμφωνήσει για την επίτευξη πολύ υψηλών πρωτογενών πλεονασμάτων της τάξης του 3,5% έως το 2022 και 2% έως το 2061.

Ο Υπουργός Οικονομικών είναι εδώ για να μας το επιβεβαιώσει, άρα, όχι μόνο είναι απολύτως ψευδές ότι δεν μπαίνουμε στο 2018, χωρίς ούτε ένα ευρώ νέα μέτρα, αλλά ο κ. Τσίπρας και ο κ. Καμμένος, έχουν δεσμεύσει την χώρα δημοσιονομικά μέχρι το 2060. Όλα αυτά λοιπόν θέλω να τα συνυπολογίσετε στο ζήτημα του οικογενειακού επιδόματος και τις επιπτώσεις στις τρίτεκνες και στις πολύτεκνες οικογένειες. Εδώ επιτρέψτε μου να υπενθυμίσω σε όλους ό,τι η Κυβέρνηση της Ν.Δ. ήταν που πραγματοποίησε αύξηση στον Προϋπολογισμό της τάξης των 250 εκατομμυρίων ευρώ, για τα οικογενειακά επιδόματα, εσείς, παρεμπίπτοντος την καταψηφίσατε. Δώσαμε επίδομα από το πρώτο παιδί με εισοδηματικά κριτήρια και ειδικό επίδομα σε τρίτεκνες και πολύτεκνες οικογένειες.

Για πρώτη φορά με τον τρόπο αυτό υπήρξε έμπρακτη στήριξη στο πρώτο παιδί της οικογένειας. Στο νομοσχέδιο σας προβλέπεται η μείωση του εισοδηματικού ορίου για το επίδομα, για όσους έχουν 3 και περισσότερα παιδιά, άρα, τρίτεκνες και πολύτεκνες οικογένειες που λάμβαναν το ειδικό επίδομα τιμωρούνται και μένουν εκτός. Για ποιον λόγο τιμωρείτε κυρία Υπουργέ τις τρίτεκνες και πολύτεκνες οικογένειες; Δεν θεωρείται ότι είναι άδικο; Μήπως θεωρείται ότι είναι μικρή η πληθυσμιακή ομάδα, όπως έχετε πει; Αυξάνεται ναι μεν, το επίδομα του πρώτου και του δεύτερου παιδιού, για το οποίο δεν είμαστε αντίθετοι, αλλά με τον τρόπο που το κάνετε, δυνητικά θα μειωθεί το ποσοστό όσων θα πάρουν το επίδομα.

Εδώ, πρέπει να τονίσω ότι εμείς έχουμε καταθέσει ένα εθνικό σχέδιο για την αντιμετώπιση των αρνητικών δημογραφικών τάσεων και στο πλαίσιο αυτό θα πρέπει να δώσουμε κίνητρα αρχικά για να μείνουν οι νέοι στη χώρα και να δημιουργήσουν οικογένεια εδώ. Συνεπώς, να αντιστρέψουμε τη διαρροή εγκεφάλων και να υπάρχει προοπτική βιώσιμης εργασίας στον τόπο μας. Αυτό συμπεριλαμβάνει την εξασφάλιση πρόσβασης σε βρεφονηπιακούς και παιδικούς σταθμούς για όλες τις οικογένειες που δεν έχουν εναλλακτική λύση. Με φορολογικά κίνητρα, όπως το αφορολόγητο των 1000 ευρώ για το πρώτο παιδί, τα 2000 ευρώ για το δεύτερο και επιπλέον 1000 ευρώ για το κάθε επόμενο, καθώς και με υιοθέτηση επιπλέον μέτρων στήριξης για μονογονεϊκές οικογένειες.

Επιτρέψτε μου όμως να πω ότι ακόμη και αν το επίδομα για το κάθε παιδί, κύρια Υπουργέ ήταν αρκετά υψηλότερο, από αυτό που μας παρουσιάζετε, επειδή το κόστος διαβίωσης για κάθε οικογένεια τα τελευταία τρία χρόνια έχει αυξηθεί πάρα πολύ και έχει γίνει δυσβάσταχτο, αυτό φαίνεται και από τις ληξιπρόθεσμες οφειλές τους, εάν προσθέσουμε και όσους δεν μπορούν να ανταποκριθούν στις δόσεις των δανείων τους ή στις βασικές τους καθημερινές ανάγκες, αντιλαμβάνεστε ότι ο μοναδικός τρόπος επιβίωσης είναι η άμεση μείωση της φορολογίας και η γέννηση βιώσιμων θέσεων εργασίας. Άρα, πολύ ουσιαστικότερη πολιτική για όλα τα νοικοκυριά, για την οικογένεια και για τη χώρα, θα ήταν η πραγματική μείωση της φορολογίας και ειδικά των έμμεσων φόρων που είναι και οι ποιο άδικοι.

Συνεπώς, ανάπτυξη και υπερφορολόγηση, δεν βοηθούν καθόλου.

Η πολιτική της υπονόμευσης της ανάπτυξης και η υπερφορολόγηση, όχι μόνον δεν βοηθούνε τις οικογένειες, αλλά ειδικά με το πολυνομοσχέδιο σήμερα, οι τρίτεκνες και πολύτεκνες οικογένειες βγαίνουν χαμένες.

ΝΙΚΟΣ ΜΑΝΙΟΣ (Προεδρεύων των Επιτροπών): Μιλάτε εφ' όλης της ύλης, τώρα, έτσι δεν είναι;

ΧΡΙΣΤΟΣ ΔΗΜΑΣ (Εισηγητής της Ν.Δ.): Συγνώμη, κύριε Πρόεδρε…..

ΝΙΚΟΣ ΜΑΝΙΟΣ (Προεδρεύων των Επιτροπών): Τι συγγνώμη;

ΧΡΙΣΤΟΣ ΔΗΜΑΣ (Εισηγητής της Ν.Δ.): Μάλλον ενοχλήστε.

ΝΙΚΟΣ ΜΑΝΙΟΣ (Προεδρεύων των Επιτροπών): Συγνώμη;

ΧΡΙΣΤΟΣ ΔΗΜΑΣ (Εισηγητής της Ν.Δ.): Μάλλον ενοχλήστε, δεν εξηγείται αλλιώς.

ΝΙΚΟΣ ΜΑΝΙΟΣ (Προεδρεύων των Επιτροπών): Δεν ενοχλούμε. Ακούστε με, κ. Δήμα.

ΧΡΙΣΤΟΣ ΔΗΜΑΣ (Εισηγητής της Ν.Δ.): Είμαι Εισηγητής.

ΝΙΚΟΣ ΜΑΝΙΟΣ (Προεδρεύων των Επιτροπών): Ακούστε με, κ. Δήμα.

ΧΡΙΣΤΟΣ ΔΗΜΑΣ (Εισηγητής της Ν.Δ.): Όχι, όχι, τώρα θα ακούσετε εμένα. Τώρα θα με ακούσετε. Τώρα θα με ακούσετε.

ΝΙΚΟΣ ΜΑΝΙΟΣ (Προεδρεύων των Επιτροπών): Κύριε Δήμα, ακούστε, εγώ δεν ενοχλούμε, μιλάτε 9 λεπτά. Συναινέσατε προηγουμένως….

ΧΡΙΣΤΟΣ ΔΗΜΑΣ (Εισηγητής της Ν.Δ.): Όχι, τώρα είναι που θα με ακούσετε ακόμη περισσότερο, ενώ έχω τελειώσει την ομιλία μου.

ΝΙΚΟΣ ΜΑΝΙΟΣ (Προεδρεύων των Επιτροπών): Δεν ενοχλούμε καθόλου.

ΧΡΙΣΤΟΣ ΔΗΜΑΣ (Εισηγητής της Ν.Δ.): Εγώ έχω τελειώσει την ομιλία μου.

ΝΙΚΟΣ ΜΑΝΙΟΣ (Προεδρεύων των Επιτροπών): Δεν ενοχλούμε καθόλου. Είμαι 71 ετών και έχω μάθει από 61, σας παρακαλώ, κ. Δήμα.

ΧΡΙΣΤΟΣ ΔΗΜΑΣ (Εισηγητής της Ν.Δ.): Κύριε Πρόεδρε, εγώ ως Εισηγητής, πόσο χρόνο έχω;

ΝΙΚΟΣ ΜΑΝΙΟΣ (Προεδρεύων των Επιτροπών): Κύριε Δήμα, μη νομίζετε…

ΧΡΙΣΤΟΣ ΔΗΜΑΣ (Εισηγητής της Ν.Δ.): Πόσο χρόνο έχω ως Εισηγητής; Απαντήστε μου;

ΝΙΚΟΣ ΜΑΝΙΟΣ (Προεδρεύων των Επιτροπών): Θα σας πω. Συναινέσατε πριν δοθεί ο λόγος, ότι θα μιλήσετε για τρία με πέντε λεπτά. Συναινέσατε και εσείς, δεν κάνω λάθος.

ΧΡΙΣΤΟΣ ΔΗΜΑΣ (Εισηγητής της Ν.Δ.): Βρείτε μου από τα πρακτικά, αν συναινέσαμε για τρία λεπτά.

Τι είναι αυτά που λέτε, κύριε Πρόεδρε;

ΝΙΚΟΣ ΜΑΝΙΟΣ (Προεδρεύων των Επιτροπών): Μην επικαλεστώ τις υπηρεσίες;

ΧΡΙΣΤΟΣ ΔΗΜΑΣ (Εισηγητής της Ν.Δ.): Βρείτε μου τα πρακτικά, αν είναι ποτέ δυνατόν;

ΝΙΚΟΣ ΜΑΝΙΟΣ (Προεδρεύων των Επιτροπών): Είναι, αλλά…..

ΧΡΙΣΤΟΣ ΔΗΜΑΣ (Εισηγητής της Ν.Δ.): Βρείτε μου τα πρακτικά πότε συναινέσαμε για τα τρία λεπτά.

ΝΙΚΟΣ ΜΑΝΙΟΣ (Προεδρεύων των Επιτροπών): Δεν έγινε δημόσια η συζήτηση.

ΧΡΙΣΤΟΣ ΔΗΜΑΣ (Εισηγητής της Ν.Δ.): Δεν είναι πράγματα αυτά, γιατί στους άλλους βουλευτές…..

ΝΙΚΟΣ ΜΑΝΙΟΣ (Προεδρεύων των Επιτροπών): Για πέντε λεπτά συναινέσατε.

ΧΡΙΣΤΟΣ ΔΗΜΑΣ (Εισηγητής της Ν.Δ.):…. στους βουλευτές της δικής σας παράταξης, δίνετε πολύ απλόχερα 8λεπτα και 9λεπτα. Έτσι απλώς για να ξέρουμε, το τι συμβαίνει σήμερα εδώ πέρα, σε αυτή τη διαδικασία.

ΝΙΚΟΣ ΜΑΝΙΟΣ (Προεδρεύων των Επιτροπών): Κύριε Δήμα, θα σας πω ένα πράγμα, ότι ουδέποτε με ενόχλησε ο λόγος του αντιπάλου και ιδίως, όταν δεν είναι τεκμηριωμένος. Σας παρακαλώ, δεν με ενόχλησε. Είπαμε πέντε λεπτά να είναι ο περισσότερος χρόνος που θα μιλήσετε και συναινέσατε.

ΧΡΙΣΤΟΣ ΔΗΜΑΣ (Εισηγητής της Ν.Δ.):….. (Ομιλεί εκτός μικροφώνου)

ΝΙΚΟΣ ΜΑΝΙΟΣ (Προεδρεύων των Επιτροπών): Καλά, εντάξει, δεν χρειάζεται να φέρω μάρτυρες εδώ. Δεν χρειάζεται να φέρω μάρτυρες.

Το λόγο έχει ο κ. Μαυρωτάς.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Μπορώ να έχω το λόγο για ένα λεπτό, σας παρακαλώ, κύριε Πρόεδρε;

ΝΙΚΟΣ ΜΑΝΙΟΣ (Προεδρεύων των Επιτροπών): Το λόγο έχει ο κ. Υπουργός.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Κύριε Δήμα, όλοι ξέρουν ό,τι τα ελληνικά μου δεν είναι πολύ καλά, αλλά ξέρω συντακτικό και ξέρω, έννοιες. Η πρόταση, ότι δεν υπάρχουν νέα μέτρα στην τρίτη αξιολόγηση, είναι διαφορετική πρόταση, ότι δεν υπάρχουν νέα μέτρα το 2018.

Άρα, όταν λέτε, πράγματα που έχει πει ο Πρωθυπουργός, πρέπει να είσαστε προσεκτικοί.

Γιατί, αυτές οι δύο προτάσεις….

ΧΡΙΣΤΟΣ ΔΗΜΑΣ (Εισηγητής της Ν.Δ.):…… (ομιλεί εκτός μικροφώνου)

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Τώρα, μην βγαίνετε και από πάνω;

Κάνατε ένα λάθος, δεχτείτε το, είπατε…

ΧΡΙΣΤΟΣ ΔΗΜΑΣ (Εισηγητής της Ν.Δ.): Ο Πρωθυπουργός έκανε λάθος.

ΝΙΚΟΣ ΜΑΝΙΟΣ (Προεδρεύων των Επιτροπών): Κύριε Δήμα, σας παρακαλώ πολύ.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Κύριε Δήμα, είπατε το τι είπε ο Πρωθυπουργός……

ΝΙΚΟΣ ΜΑΝΙΟΣ (Προεδρεύων των Επιτροπών): Κύριε Δήμα, δεν έχετε το λόγο. Μου αρέσει που…….

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Θα έπρεπε να έχετε την ευγένεια….

ΝΙΚΟΣ ΜΑΝΙΟΣ (Προεδρεύων των Επιτροπών): Κύριε Τσακλώτε, κύριε Υπουργέ….

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Θα έπρεπε να έχετε την ευγένεια που είχε ο πατέρας σας, αλλά, δυστυχώς, δεν έχετε εσείς. Το λέει και…..

ΝΙΚΟΣ ΜΑΝΙΟΣ (Προεδρεύων των Επιτροπών): Κύριε Δήμα, κύριε Τσακαλώτε, μην μπαίνετε σε προσωπικά.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Δεν το έχετε αυτό.

Συνεχίζω, είναι μια πρόταση το ένα και μια πρόταση, είναι διαφορετική πρόταση η άλλη.

Το δεύτερο, είναι, ότι θέλω να σας δώσω κάποιο homework μέχρι την Ολομέλεια και να μου πείτε: Τα τελευταία τρία χρόνια, πόσο ήταν ο πληθωρισμός;

ΝΙΚΟΣ ΜΑΝΙΟΣ (Προεδρεύων των Επιτροπών): Μην απαντάτε, κύριε Δήμα, δεν είναι σωστό να επικαλούμαστε την διαδικασία και να την κατά-πατάμε αμέσως. Σας παρακαλώ, κ. Δήμα. Όχι, δεν προβλέπει.

Εντάξει τώρα, κ. Δήμα, δεν έχετε το λόγο και σας παρακαλώ. Κύριε Δήμα, δεν σας έθιξε.

Σας παρακαλώ πολύ, κ. Δήμα, δεν σας κάνω πλάκα, να μιλάτε όμορφα.

Θέλετε το λόγο επί προσωπικού;

Αισθάνεστε ότι σας έθιξε;

Είπε τον πατέρα σας ευγενή.

Λοιπόν, κύριε Μαυρωτά, έχετε το λόγο.

ΧΡΙΣΤΟΣ ΔΗΜΑΣ (Εισηγητής της Ν.Δ.):…… (ομιλεί εκτός μικροφώνου)

ΝΙΚΟΣ ΜΑΝΙΟΣ (Προεδρεύων των Επιτροπών): Μην κάνετε τερτίπια αμφιθέατρου, αυτά είναι στα αμφιθέατρα των φοιτητών.

Γιατί, τι εννοείτε, ότι δεν υπάρχει περίπτωση;

Εγώ, Προεδρεύω, καθήστε κάτω. Καθίστε κάτω, δεν έχετε το λόγο.

Κύριε Υπουργέ, κύριε Δήμα, δεν έχετε το λόγο.

Θα σας ανακαλέσω στην τάξη, καθίστε κάτω.

ΧΡΙΣΤΟΣ ΔΗΜΑΣ (Εισηγητής της Ν.Δ.): Ζήτω το λόγο επί προσωπικού, κύριε Πρόεδρε. (ομιλεί εκτός μικροφώνου)

ΝΙΚΟΣ ΜΑΝΙΟΣ (Προεδρεύων των Επιτροπών): Δεν έχετε το λόγο και εάν δεν σας δώσω το λόγο, δεν τον έχετε.

Το λόγο έχει ο κ. Μαυρωτάς.

Καθήστε κάτω, κύριε Δήμα, δεν έχετε το λόγο.

ΧΡΙΣΤΟΣ ΔΗΜΑΣ (Εισηγητής της Ν.Δ.): Να μάθετε καλύτερα τον Κανονισμό.

ΝΙΚΟΣ ΜΑΝΙΟΣ (Προεδρεύων των Επιτροπών): Θα τον διαβάσω, έχω βγάλει από την αίθουσα δικό σας βουλευτή έξω παλαιότερα. Σας παρακαλώ, σας εγκαλώ στην τάξη και δεν κάνω πλάκα. Αφήστε τα αυτά.

Επαναλαμβάνω, ότι δεν έχετε το λόγο.

Δεν έχετε το λόγο. Δεν έχει το λόγο.

Γιατί θέλετε το λόγο;

ΧΡΙΣΤΟΣ ΔΗΜΑΣ (Εισηγητής της Ν.Δ.): Θέλω να μου δώσετε το λόγο, γιατί έκανε σχόλιο επί προσωπικού.

ΝΙΚΟΣ ΜΑΝΙΟΣ (Προεδρεύων των Επιτροπών): Δεν υπάρχει προσωπικό και έπειτα; Εσείς αναφερθήκατε σε πολλούς;

ΧΡΙΣΤΟΣ ΔΗΜΑΣ (Εισηγητής της Ν.Δ.): ……. (ομιλεί εκτός μικροφώνου)

ΝΙΚΟΣ ΜΑΝΙΟΣ (Προεδρεύων των Επιτροπών): Σας παρακαλώ, τι αξιολογεί η κρίση;

Ωραία, θα έχετε το λόγο για ένα λεπτό, για να δούμε τι θα πείτε επί προσωπικού.

Κύριε Δήμα, έχετε το λόγο.

ΧΡΙΣΤΟΣ ΔΗΜΑΣ (Εισηγητής της Ν.Δ.): Έχετε δίκιο, είναι πιο ευγενικός ο πατέρας μου, το παραδέχομαι κι εγώ, σε αυτό έχετε δίκιο. Όμως, μιας και μου βάλατε homework κύριε Υπουργέ, να σας βάλω και εγώ λίγο homework.

ΝΙΚΟΣ ΜΑΝΙΟΣ (Προεδρεύων των Επιτροπών): Επί προσωπικού παρακαλώ κύριε Δήμα.

ΧΡΙΣΤΟΣ ΔΗΜΑΣ (Εισηγητής της Ν.Δ.): Για πείτε μου κύριε Υπουργέ, το πρώτο εξάμηνο του 2015 πόσο ανέβηκε ο πληθωρισμός;

 ΝΙΚΟΣ ΜΑΝΙΟΣ (Προεδρεύων των Επιτροπών): Επί προσωπικού παρακαλώ κύριε Δήμα.

ΧΡΙΣΤΟΣ ΔΗΜΑΣ (Εισηγητής της Ν.Δ.): Πόσο ανέβηκε ο πληθωρισμός και ποιος ψήφιζε σε μίνι Υπουργικό Συμβούλιο στο Μαξίμου για IOUs και παράλληλο νόμισμα, ποια ήταν η θέση σας τότε κύριε Υπουργέ;

ΝΙΚΟΣ ΜΑΝΙΟΣ (Προεδρεύων των Επιτροπών): Παρακαλώ κύριε Δήμα.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): …….(*ομιλεί εκτός μικροφώνου)*

ΝΙΚΟΣ ΜΑΝΙΟΣ(Προεδρεύων των Επιτροπών): Παρακαλώ κύριε Δήμα, παρακαλώ κύριε Υπουργέ. Κύριε Δήμα τελειώσαμε, παραβιάσατε κάθε έννοια λογικής «περί προσωπικού», σας παρακαλώ. Κύριε Υπουργέ σας παρακαλώ.

Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Θα αναφερθώ σε τέσσερα θέματα.

Ακούσαμε τους Φορείς, σχεδόν όλοι είπαν ότι πρόκειται για βιαστικές διατάξεις, πολύ σημαντικοί παράγοντες δεν συμμετείχαν στη διαδικασία της δημιουργίας του νομοσχέδιου, π.χ. το ΕΣΡ δεν είχε εμπλοκή στα θέματα, όπως μας είπε ο κ. Μορώνης καθαρά, των ραδιοφωνικών αδειών.

Τα τέσσερα θέματα που θα θίξω είναι: Πρώτον, για την απεργία το άρθρο 211, για την απαρτία. Το καθεστώς αυτό ισχύει από το 1982, από τον ν.1264 και να θυμίσω εδώ κύριε Βορίδη, ότι ο ν.1264 ήταν 2 νόμοι μετά τον ν.1262 που ήταν ο νόμος-πλαίσιο για τα Πανεπιστήμια, που άλλαξε 100 φορές από τότε, αλλά ο συνδικαλιστικός νόμος δεν έχει πολυαλλάξει. Μήπως είναι καιρός να το δούμε πως μπορούμε να τον βελτιώσουμε και να τον εκσυγχρονίσουμε, να τον προσαρμόσουμε δηλαδή στη σύγχρονη πραγματικότητα;

Με βάση το άρθρο 8 ουσιαστικά η απαιτούμενη απαρτία από κει που ήταν το 1/3- 1/5 υπό προϋποθέσεις μετά από άκαρπες συνελεύσεις- τώρα γίνεται 1/2 για την λήψη απόφασης για απεργία και επειδή δεν έχω εμπειρία από συνδικαλιστικά θέματα παρά μόνο από το πανεπιστήμιο, σε σημαντικά θέματα πρέπει να υπάρχει μια αυξημένη συμμετοχή στη διαδικασία λήψης απόφασης. Να μην αποστασιοποιούνται οι εργαζόμενοι, πολλές φορές, νομίζω ότι όταν πηγαίνουν σε συνελεύσεις θεωρούνται ότι δεν χάνουν και το ημερομίσθιο τους, πρέπει να υπάρχει δηλαδή μια αυξημένη συμμετοχή στη διαδικασία λήψης απόφασης, να μην λαμβάνονται σημαντικές αποφάσεις ερήμην τους, να μην είναι υπόθεση μόνον όσων έχουν τους μηχανισμούς κινητοποίησης.

Έτσι άλλωστε, οι απεργίες θα έχουν και νόημα και ισχυρή νομιμοποίηση, όμως υπάρχει και ένα μεγάλο «όμως». Η παρούσα διάταξη, έτσι όπως έρχεται «ξεκάρφωτη» και υπαγορευμένη πρέπει να πείσει την κοινωνία. Για να πείσει πρέπει να υπάρξει ένας κοινωνικός διάλογος, μια ζύμωση, πρέπει να δούμε τι λέει η διεθνής εμπειρία, τι γίνεται στη Γαλλία, στην Ιταλία, στην Πορτογαλία, στις διπλανές μας χώρες, στην Κύπρο, τι λέει ο I.L.O., ο Διεθνής Οργανισμός Εργασίας και αν μπείτε στην ιστοσελίδα του θα δείτε εκεί πέρα, ότι στο «Strike ballot» δίνει κάποιες κατευθύνσεις, μιλάει για δημοκρατικό έλεγχο της διαδικασίας λήψης απόφασης και πολλά άλλα τέτοια.

Το σίγουρο πάντως είναι- και εδώ πέρα θα συμφωνήσουμε νομίζω όλοι- ότι τέτοιες σοβαρές αποφάσεις δεν μπορούν να λαμβάνονται αποσπασματικά με διαδικασίες «άρπα-κόλλα».

Στο άρθρο 214 για τα επιδόματα των παιδιών, παρουσίασα χθες κάποιες προτάσεις μας για το πώς μπορεί να πριμοδοτηθεί επιπλέον το κάθε πρόσθετο παιδί με έναν διαφορετικό υπολογισμό του οικογενειακού εισοδήματος, έτσι λοιπόν μπορούμε να έχουμε για παράδειγμα μια τρίτεκνη οικογένεια με 35.000 ευρώ οικογενειακό εισόδημα να συγκαταλέγεται στους δικαιούχους, ενώ τώρα δεν είναι. Μια επέμβαση που στοχεύει περισσότερο κυρίως σε τρίτεκνους και πολύτεκνους της μεσαίας τάξης και εδώ να συμφωνήσω με τον κ. Τσακαλώτο που είπε χθες ότι δεν είναι θέμα επιδομάτων, αλλά θέμα άλλων πραγμάτων να έχει βοήθεια η οικογένεια. Ναι, συμφωνώ και εγώ, να έχει η μητέρα παιδικό σταθμό, να έχει ολοήμερο σχολείο, να δούμε τις συνθήκες στην ισότιμη μεταχείριση μητρότητας στον ιδιωτικό και στον δημόσιο τομέα. Όλα αυτά πρέπει να τα δούμε και δεν μπορεί να τα κάνουμε αυτά τα πράγματα άμα έχουμε σκανδιναβικούς φόρους και τελικά καταλήγουν σε βαλκανικές υπηρεσίες.

Πάμε λίγο στον κύριο Σπίρτζη, για κάτι που δεν ακούστηκε και έχει ενδιαφέρον να το ακούσουμε. Στο άρθρο 217, που αφορά το Κεντρικό Ηλεκτρονικό Σύστημα Παρακολούθησης Τεχνικών Έργων, είναι σίγουρα ένα σωστό μέτρο και πρέπει να γίνει, όμως το συγκεκριμένο άρθρο, έτσι όπως είναι διατυπωμένο, βάζει ένα προσχέδιο μελλοντικής προκήρυξης για την ανάληψη της υλοποίησής του. Το αστείο είναι ότι για το ΚΗΣΠΑΤΕ, που θα διασυνδέεται με άλλες πέντε πλατφόρμες, στην παράγραφο 2 και στην παράγραφο 4 αναφέρει ότι, σε περίπτωση που δεν είναι εφικτή η διαλειτουργικότητα για τεχνικούς λόγους, η καταχώρηση γίνεται με την ηλεκτρονική μεταφόρτωση του εγγράφου, αν δεν είναι εφικτή η διαλειτουργικότητα που δημιουργείται για αυτό το πράγμα. Ήμαρτον. Αυτό θα το παρακολουθήσουμε στενά, γιατί είναι μια υπόθεση που «μυρίζει».

Κλείνω με τα ραδιοφωνικά. Είναι προαπαιτούμενη η νομοθέτηση, όπως είπε πριν λίγες ώρες ο Υπουργός, από την 3η εργαλειοθήκη του ΟΟΣΑ, γιατί, όπως κατάλαβα από αυτά που είπε ο Υπουργός, η εφαρμογή παραπέμπεται στις καλένδες. Το είπε και ο κύριος Μορόνης, ο Πρόεδρος του ΕΣΡ, ότι δεν είχαν ιδέα για το νομοσχέδιο. Δηλαδή, υπάρχει κάτι στο νομοσχέδιο απλώς για να υπάρχει, για να βγει η υποχρέωση και, για αυτό το λόγο, δεν κάνει τίποτε άλλο ο κύριος Παππάς, παρά να αντιγράψει το μοντέλο της αδειοδότησης των καναλιών της τηλεόρασης στο χώρο του ραδιοφώνου. Αυτό ξέρουμε, αυτό εμπιστευόμαστε, για αυτό, λοιπόν, υπάρχουν πλήθος ερωτηματικά και ασάφειες και θα πούμε περισσότερα στην Ολομέλεια για το πλάνο μετάβασης, τους δημοτικούς σταθμούς κ.λπ..

Εν κατακλείδι, λοιπόν, είναι ένα νομοσχέδιο «μουρουνέλαιο», που το ψηφίζετε βιαστικά για να βγει η υποχρέωση. Σε πολλά θέματα θα δημιουργήσει προβλήματα, που θα έρθουμε αργότερα να τα λύσουμε με επόμενες τροπολογίες σε επόμενα νομοσχέδια. Περισσότερα για τις αβλεψίες και τις τσαπατσουλιές που υπάρχουν στα άρθρα θα πούμε αύριο στην Ολομέλεια, που ελπίζω να έχουμε αυξημένο χρόνο οι εισηγητές. Να το εισηγηθείτε, γιατί δεν μιλήσαμε σχεδόν καθόλου.

ΝΙΚΟΣ ΜΑΝΙΟΣ (Προεδρεύων των Επιτροπών): Το λόγο έχει ο κύριος Χαρίτσης.

ΑΛΕΞΗΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης): Θέλω να απαντήσω σε αυτά τα οποία ακούστηκαν από τον κύριο Δήμα σε σχέση με το ΕΣΠΑ και τις επιτυχίες της χώρας μας. Ειλικρινά, μου προκαλεί εντύπωση η δημιουργικότητα την οποία έχετε στο να εφευρίσκετε fake news σε σχέση με το ΕΣΠΑ. Τρία χρόνια αυτή τη δουλειά κάνετε. Καλό θα ήταν αυτή τη δημιουργικότητα και αυτήν την ενέργεια την οποία έχετε να τη διοχετεύσετε στο να κάνετε καμία πρόταση της προκοπής, για να μπορέσουμε να βελτιώσουμε, ακριβώς, αυτήν την αποτελεσματικότητα των προγραμμάτων. Τα στοιχεία είναι επίσημα και είναι στον διαδικτυακό τόπο της Ευρωπαϊκής Επιτροπής. Τα κατέθεσα πριν τις γιορτές και στην Ολομέλεια της Βουλής κατά τη συζήτηση του Προϋπολογισμού και είναι διαθέσιμα σε όλους.

Επειδή μιλήσατε για την προκαταβολή την οποία λάβαμε, βεβαίως, η προκαταβολή ήταν αυξημένη ειδικά για την Ελλάδα, μετά από διαπραγμάτευση που έκανε η δική μας Κυβέρνηση το 2015, τη διαπραγμάτευση την οποία εσείς με κάθε ευκαιρία λοιδορείτε. Η διαπραγμάτευση αυτή οδήγησε και μετά από συνεργασία με την αρμόδια Επίτροπο, την κυρία Κρέτσου, η οποία βοήθησε πάρα πολύ σε αυτή την προσπάθεια, έτσι ώστε τον Οκτώβριο του 2015 να ψηφιστεί από το Ευρωπαϊκό Κοινοβούλιο αυτή η αυξημένη προχρηματοδότηση για την Ελλάδα και τη νέα προγραμματική περίοδο, ακριβώς λόγω των οικονομικών δυσκολιών που αντιμετωπίζει η χώρα μας λόγω της κρίσης στην οποία εσείς και οι κυβερνήσεις σας τη βάλατε. Αυτές είναι οι επιτυχίες της δικής μας Κυβέρνησης. Είμαστε για τρίτη συνεχόμενη χρονιά στην κορυφή της απορρόφησης των ΕΣΠΑ.

Τέλος, καλό θα ήταν κάποια στιγμή να συντονιστείτε και μεταξύ σας στην κριτική την οποία κάνετε και η οποία μεταλλάσσεται από ημέρα σε ημέρα. Ο συνάδελφός σας, κύριος Σταϊκούρας, στη συζήτηση που έγινε στον προϋπολογισμό, ασκώντας κριτική για άλλο θέμα – δικαίωμά του, βεβαίως – είπε ότι δεν αμφισβητεί καθόλου τα στοιχεία τα οποία καταθέσαμε σε σχέση με την πορεία υλοποίησης των προγραμμάτων του ΕΣΠΑ. Εσείς τα αμφισβητήσατε σήμερα. Συντονιστείτε μεταξύ σας να έχετε μια κοινή γραμμή σε σχέση με την κριτική που ασκείτε στην Κυβέρνηση.

ΝΙΚΟΣ ΜΑΝΙΟΣ (Προεδρεύων των Επιτροπών): Κυρίες και κύριοι συνάδελφοι, ολοκληρώθηκε η συζήτηση.

Ερωτώνται οι Επιτροπές, εάν γίνεται δεκτό το σχέδιο νόμου επί της αρχής;

ΜΑΡΙΑ ΤΡΙΑΝΤΑΦΥΛΛΟΥ (Εισηγήτρια του ΣΥΡΙΖΑ): Ψηφίζουμε υπέρ.

ΧΡΙΣΤΟΣ ΔΗΜΑΣ (Εισηγητής της ΝΔ): Ψηφίζουμε κατά.

ΝΙΚΟΣ ΜΑΝΙΟΣ (Προεδρεύων των Επιτροπών): Ο Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ, κ. Οδυσσέας Κωνσταντινόπουλος, ο Ειδικός Αγορητής του Λαϊκού Συνδέσμου-Χρυσή Αυγή, κ. Γεώργιος Γερμενής και ο Ειδικός Αγορητής της Ένωσης Κεντρώων κ. Μάριος Γεωργιάδης, δήλωσαν στην ομιλία τους-το οποίο έχει καταγραφεί στα πρακτικά-ότι καταψηφίζουν το σχέδιο νόμου. Ο Ειδικός Αγορητής των Ανεξαρτήτων Ελλήνων κ. Αθανάσιος Παπαχριστόπουλος, δήλωσε στην ομιλία του ότι υπερψηφίζει το σχέδιο νόμου.

Συνεπώς, το σχέδιο νόμου του Υπουργείου Οικονομικών έγινε δεκτό επί της αρχής, κατά πλειοψηφία.

Εισερχόμαστε στην ψήφιση των άρθρων του νομοσχεδίου.

Ερωτώνται οι Επιτροπές, εάν γίνεται δεκτό το Τμήμα Α΄ με τα άρθρα 1 έως 99, ως έχουν;

Δεκτό κατά πλειοψηφία.

Γίνεται δεκτό το Τμήμα Β΄ με τα άρθρα 100 έως 175, ως έχουν;

Δεκτό κατά πλειοψηφία.

Γίνεται δεκτό το Τμήμα Γ΄ με τα άρθρα 176 έως 209, ως έχουν;

Δεκτό κατά πλειοψηφία.

Γίνεται δεκτό το Τμήμα Δ΄ με τα άρθρα 210 έως 215, ως έχουν;

Δεκτό κατά πλειοψηφία.

Γίνεται δεκτό το Τμήμα Ε΄ με τα άρθρα 216 έως 219Β, ως έχουν;

Δεκτό κατά πλειοψηφία.

Στο Τμήμα ΣΤ΄ γίνονται δεκτά τα άρθρα 220 έως 232 και 234 έως 238, ως έχουν;

Δεκτά κατά πλειοψηφία.

Γίνεται δεκτό το άρθρο 233, όπως τροποποιήθηκε από τον Υπουργό Ψηφιακής Πολιτικής, Τηλεπικοινωνιών και Ενημέρωσης;

Δεκτό κατά πλειοψηφία.

Γίνεται δεκτό το Τμήμα Ζ΄ με τα άρθρα 239 έως 243, ως έχουν;

Δεκτό κατά πλειοψηφία.

Γίνεται δεκτό το Τμήμα Η΄ με τα άρθρα 244 έως 246, ως έχουν;

Δεκτό κατά πλειοψηφία.

Γίνεται δεκτό το Τμήμα Θ΄ με τα άρθρα 247 έως 342, ως έχουν;

Δεκτό κατά πλειοψηφία.

Γίνεται δεκτό το Τμήμα Ι΄ με τα άρθρα 343 έως 347, ως έχουν;

Δεκτό κατά πλειοψηφία.

Γίνεται δεκτό το Τμήμα ΙΑ΄ με τα άρθρα 348 έως 349, ως έχουν;

Δεκτό κατά πλειοψηφία.

Γίνεται δεκτό το Τμήμα ΙΒ΄ με τα άρθρα 350 έως 399, ως έχουν;

Δεκτό κατά πλειοψηφία.

Γίνεται δεκτό και το ακροτελεύτιο άρθρο;

Δεκτό κατά πλειοψηφία.

Το σχέδιο νόμου του Υπουργείου Οικονομικών: « Ρυθμίσεις για την εφαρμογή των διαρθρωτικών μεταρρυθμίσεων του Προγράμματος οικονομικής Προσαρμογής και άλλες διατάξεις» έγινε δεκτό επί της αρχής, επί των άρθρων και στο σύνολό του, κατά πλειοψηφία. Λύεται η συνεδρίαση.

 Στο σημείο αυτό έγινε η γ΄ ανάγνωση των καταλόγων των μελών των Επιτροπών.

Από την Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Μαρία Τριανταφύλλου, Χρήστος Μαντάς, Χρήστος Μπγιάλας, Απόστολος Βεσυρόπουλος, Θεόδωρος Καράογλου, Αθανάσιος Βαρδαλής και Νικόλαος Καραθανασόπουλος.

Από την Διαρκή Επιτροπή Μορφωτικών Υποθέσεων παρών ήταν ο Βουλευτής κ., Σεβαστάκης Δημήτριος.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Καστόρης Αστέρης, Μανιός Νίκος, Μουσταφά Μουσταφά, Στογιαννίδης Γρηγόρης, Γιόγιακας Βασίλειος, Δαβάκης Αθανάσιος, Αΐβατίδης Ιωάννης και Κατσώτης Χρήστος.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ.: Κοζομπόλη Παναγιώτα, Σταμπουλή Αφροδίτη, Τζάκρη Θεοδώρα, Τζαμακλής Χαρίλαος και Βορίδης Μαυρουδής (Μάκης).

Από την Διαρκή Επιτροπή Παραγωγής και Εμπορίου παρόντες ήταν ο Βουλευτής κ., Καραμανλής Αχ. Κωνσταντίνος.

Τέλος και περί ώρα 21.35΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

 **ΝΙΚΟΣ ΜΑΝΙΟΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΚΟΙΝΩΝΙΚΩΝ ΥΠΟΘΕΣΕΩΝ**